Hashi Vikkumuge Viyafaari Kuramun Dhiya Mash'hooru Fannaanaku Hayyaru Kohfi - Vaguthu\nހަށިވިއްކުމުގެ ވިޔަފާރިޔަފާރި ކުރަމުންދިޔަ މަޝްހޫރު ފަންނާނަކު ހައްޔަރުކޮށްފި\nފުޅާ ދާއިރާއެއްގައި ހަށިވިއްކުމުގެ ވިޔަފާރި ކުރަމުންދިޔަ އެމެރިކާގެ މަޝްހޫރު އެކްޓްރެސް، އެލިސަން މެކް ހައްޔަރުކޮށްފިއެވެ.\nސީޑަބްލިއުގެ މަޝްހޫރު ސިލްސިލާ، ސްމޯލްވިލްގެ ދިހަ ސީޒަނުން ބެލުންތެރީންގެ މަޤުބޫލުކަން ހޯދާފައިވާ އުމުރުން 35 އަހަރުގެ އެލިސަން ހައްޔަރުކޮށްފައިވަނީ، އެމެރިކާގެ އެފްބީއައި އިން ކުރިއަށްގެންދިޔަ އޮޕަރޭޝަނެއްގައެވެ.\nއެލިސަންގެ މައްޗަށް، އަންހެނުންތަކެއް ހަށިވިއްކުމުގެ ވިޔަފާރީގެ ތެރެއަށް ވެއްދިކަމާއި، އެފަދަ ވިޔަފާރިއެއް ފުޅާ ދާއިރާއެއްގައި ހިންގަމުން ދިޔަކަމުގެ ދަޢުވާ ކުރެވޭއިރު، އޭނާ ވަނީ އެކަމަށް އިންކާރުކޮށްފައެވެ. އެލިސަންގެ މައްޗަށް ކުރެވޭ ދަޢުވާތަކާއި އެކު، ކޯޓުގައި އޭނާގެ ވަކީލުން ވަނީ އޭނާ ދޫކޮށްލުމަށް އެދިފައެވެ. ނަމަވެސް ގާޒީ ވަނީ އެ ހުށަހެޅުން ބަލައި ނުގަނެ އިސްތިއުނާފްގެ އަޑުއެހުމެއް ބޭއްވުމަށް ނިންމާފައެވެ.\nއެމެރިކާގެ މަޝްހޫރު އެކްޓްރެސް، އެލިސަން މެކް\nއަންނަ ހޯމަ ދުވަހު އެލިސަންގެ އިސްތިއުނާފް އަޑުއެހުން ބޭއްވުމަށް ތާވަލްކޮށްފައިވާއިރު، އޭނާ މިހާރު ވަނީ ޖަލަށް ގެންގޮސްފައެވެ. މި މައްސަލައިގައި އެލިސަންގެ އިތުރުން އޭނާގެ ލޯބިވެރިޔާ ރެނިއެރްވެސް މިދިޔަ މަހު ހައްޔަރުކޮށްފައިވާއިރު، އޭނާ އަތުލައިގަތީ ފުލުހުންނަށް ފިލަން ކާރެއްގައި ދުއްވާފައި ދަނިކޮށްކަމަށް ވެއެވެ.\nމި މައްސަލައިގެ ތަހުޤީޤަށް އެނގިފައިވާގޮތުގައި، ރެނިއެރް އާއި އެލިސަން ދިޔައީ ގަދަކަމުން ހަށިވިއްކުވުމަށްޓަކައި 20 އަންހެނުން ގެންގުޅެމުންނެވެ. މި އަންހެނުންގެ ހަށިގަނޑުގައި އެއީ އެމީހުންގެ އަޅުންކަން އަންގައިދިނުމަށް ޖަހާފައިވާ ނިޝާންތަކެއް ޖަހާފައިވާއިރު، މި އަންހެނުންނަށް ރެނިއެރްގެ ފަރާތުންވެސް ޖިންސީ ހާނިކަ ލިބިފައިވާކަން ވަނީ ހާމަވެފައެވެ.\nމި މައްސަލައިގައިގެ ތަހުޤީޤު އަދިވެސް ކުރިއަށްދާއިރު، އެކަމާއި ގުޅުންހުރި، އެ ނެޓްވޯކުގެ އިތުރު ބައެއް މީހުންވެސް ހޯދުމުގެ މަސައްކަތް އެފްބީއައި އިން ދަނީ ކުރަމުންނެވެ.\nއަންހެނުންތަކަކަށް ބިރު ދައްކައިގެން ގަދަ ބާރުން ހަށިވިއްކުވުމުގެ މި މައްސަލަ އެލިސަން އާއި އޭނާގެ ލޯބިވެރިޔާގެ މައްޗަށް ސާބިތުވެއްޖެ ނަމަ، އެ ދެމީހުނަށް މަދުވެގެން 15 އަހަރު ނުވަތަ އުމުރު ދުވަހުގެ ޖަލު ޙުމުމެއް އަންނާނެ ކަމަށް ބެލެވެއެވެ.\nއެލިސަން އަކީ ސްމޯލްވިލްގެ އިތުރުން 2006 ވަނަ އަހަރު ނެރުނު މަޝްހޫރު އެނިމޭޓެޑް ފިލްމު، "ދަ އޭންޓް ބުލީ"އަށް އަޑު އެޅުމުގައިވެސް ޙަރަކާތްތެރިވެފައިވާ ފަންނާނެކެވެ. މީގެ އިތުރުން "ވިލްފްރެޑް" އާއި "ދަ ފޮލޯވިންގ" ފަދަ މަޝްހޫރު ޓީވީ ޝޯވް ތަކުންވެސް އޭނާ ވަނީ ފެނިގެން ގޮސްފައެވެ.\nއޭޕްރީލް 25, 2018 16:52\nތަމެން ނުކުރައްޗޭ މިބާވަތުގެ އެއްވެސް ކަމެއް ހަނދާން ކުރާތި ނުކުރާތި ނުކުރާތި ނުުކުރާތި. އައި ޖަސްޓް ވޯންޓް ޔޫ ޓު ނޯ އައި ފައުންޑް އައުޓް ތައުޒަަންސް އޮފް ރީޒަންސް ފޯރ ޔޫ ޓު ބީ އަވޭ ފްރޮމް ދިސް ވޯރލްޑް އެން ދަ ރީޒަން އިޒް ދެއަރ އެން ދަ ރީޒަން އިޒް ދެއަެރ އެން ދަ ރީޒަން އިޒް ދެއަރ އެން ދަ ރީޒަން އިޒް ދެއަރ އެން ދަ ރީޒަން އިޒް ދެއަރ އެން ދަ ރީޒަން އިޒް ދެއަރ ކަމޯން ސްޓޭންޑް އަޕް ފްރޮމް ދަ ޗެއަެރ އެން ޑާންސް ޑާންސް ޑާންސް ޑާންސް ޑާންސް ޑާންސް ޑާންސް ޑާންސް ޑާންސް..\nއޭޕްރީލް 25, 2018 17:56\nޢައި އެމް އަ ބިގް ފެން އޮފް ޔޫ އޮލްވޭސް\nއޭޕްރީލް 25, 2018 20:08\nމޮޔަވީތަ..ބޭކާރު ކޮމެންޓް ކުރަމުންތި ދުަވަނީ\nއޭޕްރީލް 26, 2018 11:18\nނޭގެ މަވެސް ވާފޫއްސެއްގެ ވާހަކަ ނުދައްކަން މިހުންނަނީ "މީނަގަނޑު" ފާޑުފާޑުގެ ނަން ނަމުގަ ކުރާ ބޭކާރު ކޮމެންޓްތަކުން. ހަމަ ރަގަޅަށްވެސް ދެބޯ ބުރާންޗެއް މީ..!\nއޭޕްރީލް 26, 2018 13:11\nދެން ކޮބާ މިއާހަލީފާ ?


Raees Yamin hayyaru kuravvaane kamuge yageenkan dhinumah isverin edhunu: Hailam - vNews.mv\nކްރިމިނަލް ކޯޓުގެ އިސްގާޟީ އަހްމަދު ހައިލަމް:\nރައީސް ޔާމީން ހައްޔަރުކުރައްވާނެ ކަމުގެ ޔަގީންކަން ދިނުމަށް އިސްވެރިން އެދުނު: ގާޒީ ހައިލަމް\nޙައްވާ މިންހާ Male' | 08 November 2019, 18:48\nކުރީގެ ރައީސް އަބްދުﷲ ޔާމީންގެ މައްޗަށް ޖަލު ހުކުމެއް އިއްވާނެކަމުގެ ކަށަވަރުކަން ދިނުމަށް މި ސަރުކާރުގެ އިސް މަގާމުތަކުގައި ތިބެއްވި ފަރާތްތަކުން އެދިވަޑައިގެންނެވި ކަމަށް ކްރިމިނަލް ކޯޓުގެ އިސް ގާޒީ އަހްމަދު ހައިލަމް ތުހުމަތުކުރައްވައިފި އެވެ.\nގާޒީ ހައިލަމް ނެރުއްވާފައިވާ ނޫސް ބަޔާނެއްގައި ވިދާޅުވެފައި ވަނީ ސަރުކާރުގެ ވަރަށް އިސް މަގާމުތަކުގައި ތިއްބެވި ބޭފުޅުން ސީދާގޮތުންނާއި ނުސީދާގޮތުން ނުފޫޒު ފޯރުވުމަށް މަސައްކަތް ކުރައްވަމުން ގެންދެވި ކަމަށެވެ. އެގޮތުން ގާތް މީހުން މެދުވެރިކޮށް ނުފޫޒު ފޯރުވިދާނެ ކަމަށް ބުނެ މެސެޖުކޮށްގެންނާއި ގުޅައިގެން އަދި ދަންނަ މީހުން މެދުވެރިކޮށް ވެސް ރައީސް ޔާމީން ޖަލަށް ލުމަށް ހުކުމް ކުރެވޭނެކަމުގެ ޔަގީންކަން ދެވޭނެކަން ދިނުމަށް އެދިފައިވާކަމަށް ހައިލަމް ނެރުއްވި ބަޔާނުގައި ވަނީ ވިދާޅުވެފައެވެ.\nމީގެ އިތުރަށް އެ ބަޔާނުގައި ވަނީ، އެޔަގީންކަން ނުދެވޭނެކަމަށް ބުނުމުން މީގެ ކުރިން ހައިލަމް އާއި އަލްހާން ފަހުމީ އާއި ދެމެދު ކޮށްފައިވާ ފައިސާގެ މުއާމަލާތްތަކުގެ މައްސަލަ އެބައޮތް ކަމަށާއި ހުކުމުގެ ކަށަވަރުކަން ނުލިބޭނަމަ އެމައްސަލަ ބަލާނެކަމުގެ އިންޒާރުވެސް ދީފައިވާ ކަމަށެވެ. އަދި އެ ނުފޫޒު އެގޮތަށް ހިނގަމުންދާކަން ކްރިމިނަލް ކޯޓުގެ ހިންގެވުމާ ހަވާލުވެ ހުންނެވި ގާޒީއަށް ވެސް އެނގިވަޑައިގަންނަވާނެ ކަމަށްވެސް ވަނީ ބަޔާނުގައި ވިދާޅުވެފައެވެ. އެ ބަޔާނުގައި ބުނެފައި ވަނީ ހައިލަމާއި އަލްހާނަކީ ވަރަށް ކުރީއްސުރެވެސް ގާތް ރަހްމަތެރިން ކަމަށެވެ.\nޖުޑިޝަލް ސާވިސް ކޮމިޝަން (ޖޭއެސްސީ) އިން ބަލަމުން އަންނަނީ ހައިލަމަށް އަލްހާން 200،000ރ. ދީފައިވާ ކަމަށް ފުލުހުން ހުށަހަޅާފައިވާ މައްސަލައެކެވެ. އެކަމާ ގުޅިގެން އަލްހާން ބުނެފައި ވަނީ އެއީ އޭނާ ހައިލަމަށް ދެއްވި ލޯނެއް ކަމަށެވެ. އަދި ހައިލަމް ވަނީ އޭނާ މަސައްކަތް ކުރައްވަމުން ގެންދަވަނީ ކްރިމިނަލް ކޯޓުގައިކަމަށާއި އަލްހާނަކީ އެއްވެސް ކަަމަަކު އެ ކޯޓަށް ވަޑައިގަންނަވާ ބޭފުޅެއް ނޫން ކަމަށެވެ.\nއަދި އެއީ ކިހިނެއް ހިނގައިދިޔަ ކަމެއްކަން ފުލުހުންނަށް މީގެ ކުރިންވެސް ކިޔައިދީފައި ވާނެ ކަމަށާއި އެކަމުގައި ޖިނާއީ އެއްވެސް މައްސަލައެއް ހިމެނިފައި ނުވާތީ އެ މައްސަލަ ނުބަލަން ފުލުހުން ނިންމާފައިވާ ކަމަށްވެސް ހައިލަމްގެ ބަޔާނުގައި ފާހަގަކޮށްފައިވެއެވެ. އަދި އެ މައްސަލަ އެގޮތަށް ނިމިފައި ވަނިކޮށް އެބޭފުޅާއަށް ރަނގަޅަށް ބަލައިނުލެވި އޮފިޝަލް ވައިބަރ ގްރޫޕަކަށް ފޮޓޯއެއް ލެވިވާތީ އަދިވެސް އެއްފަހަރު އެކަމަށް މައާފަށް އެދޭކަމަށް ވެސް ބަޔާނުގައި ބުނެފައިވެއެވެ.\nޖޭެއެސްސީ އިން ގާޒީ ހައިލަމް ސަސްޕެންޑް ކޮށްފައި ވަނީ ކުރިމިނަލް ކޯޓުގެ އޮފިޝަލް ވައިބަރ ގްރޫޕަކަށް ފޮނުވި ފޮޓޯއަކާ ގުޅިގެންނެވެ. އެ ފޮޓޯއަކީ ނަޞްރުގެ ދުަވަހުގެ ތަހުނިޔާ ކިޔުމަށް ފޮނުވި މެސެޖެކެވެ. އެފޮޓޯގައި ވަނީ ރައީސް އިބްރާހިމް މުހައްމަދު ސޯލިހާއި ކުރީގެ ރައީސް މުހައްމަދު ނަޝީދު ހިމެނޭހެން ބައެއް މީހުން ސިފަވާގޮތަށް ކަރުގައި ޗޭނު ޖަހާފައި ވަނިކޮށް ކުރަހާފައިވާ ކާޓޫން އެވެ.\nއެފޮޓޯ ގެ މައްސަލައިގައި ރައްޔިތުންގެ މަޖިލީހުގައިވެސް މެންބަރުން ބަހުސްކޮށް މަޖިލިސްގެ ތަޅުން ހޫނުވެފައި ހައިލަމް ވަނީ އެކަމަށް މައާފަށް އެދި ބަޔާނެއް ނެރުއްވާފައެވެ. ނަމަވެސް އެ މައްސަލައިގައި ގާޒީ ހައިލަމް ސަސްޕެންޑްކޮށް ކްރިމިނަލް ކޯޓުގެ ހިންގުން ވަގުތީ ގޮތުން އެ ކޯޓުގެ ގާޒީ އަލީ ރަޝީދު އާއި ވަނީ ހަވާލުކޮށްފައެވެ.\nއަބުދުﷲ ޔާމީން އަހުމަދު ހައިލަމް އަލްހާން ފަހުމީ ސިޔާސީ


Radarun gellunu Air India ge boatah fighter jeteh ge ehee therikan dheefi | Mihaaru\nއެއާ އިންޑިއާގެ ބޯޓުގެ ކޮމިއުނިކޭޝަން ހަންގޭރީ މަތިން ކެނޑުނީ "ފްރިކުއެންސީ ފްލަކުޗުއޭޝަނެއްގެ" ސަބަބުން.\nރާޑަރުން ގެއްލުނު އެއާ އިންޑިއާގެ ބޯޓަކަށް ޖެޓެއްގެ އެހީތެރިކަން ދީފި\n10 މާޗް 2017 - 19:516comments\nމިއަދު ހެނދުނު 231 ޕަސިންޖަރުންނާއި 18 ކްރޫންނާ އެކު މުމްބާއީން ފުރި ބޯޓު އެއާ ޓްރެފިކް ކޮންޓްރޯލުން ގެއްލުނީ "ފްރިކުއެންސީ ފްލަކްޗުއޭޝަނެއް"ގެ ސަބަބުން ކަމަށް އެއާލައިނުން ބުނެފައިވެ އެވެ. ފްލައިޓް އޭއި171 ލަންޑަނަށް މިސްރާބު ޖެހުމުގައި ވަނީ ފައިޓާ ޖެޓުން އެސްކޯޓް ކޮށްދީފަ އެވެ. އަދި ރައްކާތެރިކަމާ އެކު އެ ބޯޓު ހީތުރޯ އެއާޕޯޓުގައި ޖައްސާފައިވާ ކަމަށް ވެސް އެއާ އިންޑިއާގެ ތަރުޖަމާނަކު ބުންޏެވެ.\nމީގެ މަހެއްހާ ދުވަސް ކުރިން ވެސް ވަނީ މުމްބާއީން ލަންޑަނަށް ފުރި ޖެޓް އެއާވޭސްގެ މަތިންދާ ބޯޓެއް އެއާ ޓްރެފިކް ކޮންޓްރޯލާ ގުޅުން ކެނޑުމުން ޖަރުމަނުގެ އެއާ ފޯސްގެ މަތިންދާ ބޯޓެއްގެ އެހީތެރިކަން ދީފަ އެވެ. މިދިޔަ މަހު 16 ވަނަ ދުވަހު ޖަރުމަނުގެ މަތިން ދަތުރު ކުރަމުން ދަނިކޮށް ބޯޓަށް އެ މައްސަލަ ދިމާވި އިރު 300 ޕަސިންޖަރުން ތިއްބެވެ. ފަހުން އެ ބޯޓަށް ވަނީ ކޮމިއުނިކޭޝަން ލިބިފަ އެވެ. ޖެޓް އެއާވޭސްގެ ބޯޓުން ކޮމިއުނިކޭޝަން ކެނޑުނީ ޕައިލެޓް ނުބައި ފްރިކުއެންސީއެއް ބޭނުން ކުރުމުންނެވެ.\nއިތުރު ލިޔުންތައް މުމްބާއީ އެއާ އިންޑިއާ


މިކަހަލަ ދިވެހިންވެސް އުޅޭދޯ! ކީއްކުރާނީ ދޯ ދެން؟!\nސޯޝަލް މީޑިއާއަކީ މިހާރު ވަރަށް ގިނަ ކަންކަމެއް ހާމަކޮށްދޭ ޕްލެޓްފޯމަަކަށްވާއިރު، ކޮންމެ ދުވަހަކު ވެސް ތަފާތު އެކި ކަންތައްތަކެއް އަންނަނީ އޭގެ އަހުލުވެރިންނަށް ފަޅާއަރަމުންނެވެ.\nއެގޮތުން މިއަދު ސޯޝަލް މީޑިއާއިން ފެނުނު ވީޑިއޯއަކުން މުޅިން އަންތަރީސް ވެއްޖެއެވެ.\nވީޑިއޯ އިން ފެންނަނީ ޕާކު ކޮށްފައިހުރި ސައިކަލެއްގެ މަތީގައި ބިދޭސީ ފިރިހެނަކު އިށީންދެގެން އިންދާ، ދިވެއްސަކު ގޮސް އެބިދޭސީ މީހާގެ ގަޔަށް ފެންބާލިދީއެއް ޖަހާ ތެނާމާލާތަނެވެ.\nބިދޭސީމީހާ އޭނާގެ ރަށްޓެއްސަކާއެކު ސައިކަލު މަތީގައި އިށީންދެގެން އިނދެއެވެ. އިންދާ، އެސައިކަލުގެ ވެރިމީހާ ކަމަށް ބެލެވޭ ދިވެހިމީހާ ފެން ބާލިދީއަކާއި ތުވާއްޔެއް ހިފައިގެން ގޮސް، ބިދޭސީ މީހާގެ ގަޔަށް ފެން ޖަހާ ތެއްމާލައެވެ. އަދި އިޝާރާތުން ސައިކަލުން ފޭބުމަށް އަމުރުކުރުމަށްފަހު، އެނާ އެތަނުން ދުރަށް ޖެހުމުން ތުވާލިން ސައިކަލު ފުހެން ފަށައެވެ.\nމިމަންޒަރު ފެނުމުން އަޅުގަނޑަށް ސިފަވީ، އެދިވެހި މީހާއަކީ ވަރަށް ވެސް ފޮނި، އަދި ބޮޑާ މީހެއް ގޮތުގައެވެ.\nޕާކު ކޮށްފަހުންނަ ސައިކަލުތައް މަތީގައި އިށީންދެގެން އިންނަނީ ބިދޭސީން އެކަނި ހެއްޔެވެ؟ ދިވެހިން އެގޮތަށް އެހެން މީހުންގެ ސައިކަލުމަތީ އިށީންދެގެން އިންނައިރު، ރީތިކޮށް ފައިބަން ބުނާ ގޮތަށް މިބިދޭސީ މީހާގާތު ވެސް ނުބުނެވުނީ ކީއްވެ ހެއްޔެވެ؟ ގައިމު އެއީ ކޮންމެ ޤައުމެއްގެ މީހެއްކަމުގައި ވިޔަސް، އެވެސް ހަމަ އިންސާނެކެވެ.\nމިހާރު މިޤައުމުގައި، ޚާއްސަކޮށް މާލޭގައި ބިދޭސީން ގިނަކަން އަޅުގަނޑު ވެސް ފާހަގަ ކުރަމެވެ. ނަމަވެސް އެހެން އެކަންއެވަނީ ވެސް ކޮންބަޔަކާއި ހެދިތޯއެވެ؟ ހަމަ އަޅުގަނޑުމެން ބައެއް ދިވެހީންގެ ކަންނެއް ކަމުންނެވެ. ބައެއް މަސައްކަތްތަކަކީ ބިދޭސީއަކު، ނުވަތަ އާއްމުކޮށް މީހުން ކިޔާ ގޮތުންނަމަ "ބަންގާޅީއަކު" ލައްވާ ނޫނީ ނުކުރެވޭނެ ކަންކަންވިއްޔާއެވެ. އެވަރުން އެމީހުން ގެނެސްފަ، އެމީހުންނާއި ދޭތެރޭ ކަންތައް ކުރަންވީ މިފަދައިން ހެއްޔެވެ؟\nފަހަރެއްގައި، މިރިޕޯޓު ލިޔުމުގައި އަޅުގަނޑަށްމި ޖަޒުބާތީ ވެވެނީއެވެ. ނަމަވެސް މިއީ ދައްކަންޖެހޭ ވާހަކައެއް ކަމަށް ޤަބޫލު ކުރަމެވެ. އެހެނީ ބިދޭސީންނާއިމެދު ބައެއް ދިވެހީން މިފަދަ ލާއިންސާނީ ގޮތަކަށް އަމަލުކުރާ، މިއީ ފުރަތަމަ ފަހަރަށް ނުވާތީއާވެސް އެކުއެވެ.\nއިންސާނިއްޔަތު ކަމަކީ ހުންނަންވާނެ ރީތި ސިފައެކެވެ. ބިދޭސީންވެސް ހައްދަވާފަވަނީ، ހަމަ އަހަރުމެން ދިވެހިންނާއި އަދި އާލަމްތަކުގައިވާހާ ތަކެއްޗެއް ހެއްދެވި ވެރި ރަސްކަލާނގެކަން ދެނެގަންނަންވާނެއެވެ. މާދަމާވެސް މަރުވެއްޖެނަމަ، ދާން ހުރީ ހަމަ ކަށްވަޅަށެވެ. އެހެންކަމުން މިބިންމަތީގައި މިވަރުގެ ބޮޑާކަމާއި ކިބުރުވެރިކަމެއް ދައްކަންވީ ކޮންކަމަކާއިތޯއެވެ؟


Sea Gear ge fihaara eh, haassa promotionakaa eku Hulhumale gai hulhuvaifi | Mihaaru\nސީ ގިއާ ހުޅުމާލެ ފިހާރައިން ވިއްކާ ބައެއް ތަކެތި-- ފޮޓޯ: ސީ ގިއާ\nސީ ގިއާގެ ފިހާރައެއް ހާއްސަ ޕްރޮމޯޝަނަކާ އެކު ހުޅުމާލޭގައި ހުޅުވައިފި\n21 ޑިސެމްބަރ 2019 - 15:27\nވޯޓާ ސްޕޯޓްސް އާއި ޑައިވިން އަދި އޮޑިދޯނިފަހަރަށް ބޭނުންވާ ސާމާނު ރާއްޖެއަށް ފުޅާ ދާއިރާއެއްގައި އެތެރެކޮށް ވިއްކާ ސީ ގިއާގެ ފިހާރައެއް ހުޅުމާލޭގައި އިއްޔެ ހުޅުވައިފި އެވެ.\nހުޅުމާލޭ ރުއްގަނޑު އެކެއް ސަރަހައްދުގައި ހުޅުވި މި ފިހާރައިން ޑިސެމްބަރު 26 ގެ ނިޔަލަށް ވަރަށް ހާއްސަ ޕްރޮމޯޝަނެއް ވެސް ގެންދެ އެވެ. މި ޕްރޮމޯޝަނުގައި އެ ފިހާރައިން ކުރާ ކޮންމެ ވިޔަފާރިއަކަށް 10 ޕަސެންޓް ޑިސްކައުންޓެއް ލިބޭނެ އެވެ.\nޕްރޮމޯޝަންގެ ތެރޭގައި އެ ފިހާރައިން ވިޔަފާރިކުރާ މީހުންގެ މެދުގައި ނަގާ ގުރުއަތުން ހޮވޭ ދެ ކަސްޓަމަރަކަށް "ޖަސްޓް ސޯލްޓް" އިން މޫދު ކުޅިވަރުގައި ބައިވެރިވުމުގެ ފުރުސަތު ލިބޭނެ އެވެ. އަދި އިތުރު ހަތަރު ކަސްޓަމަރަކަށް "ޑައިވް ކްލަބް މޯލްޑިވްސް" އިން ޑިސްކަވާ ސްކޫބާ ޑައިވެއް ކޮށްލުމުގެ ފުރުސަތު ދޭން ވަނީ ހަމަޖައްސައިފަ އެވެ.\nސީ ގިއާއިން ވިއްކާ އޮޑިދޯނި ފަހަރަށް ބޭނުންވާ ސާމާނު ޑިސްޕްލޭ ކޮށްފައި-- ފޮޓޯ: ސީ ގިއާ\nސީ ގިއާގެ ޖެނެރަލް މެނޭޖަރު ހުސެއިން އަބްދުﷲ ވިދާޅުވީ ހުޅުމާލެއަކީ ވޯޓާ ސްޕޯޓްސް އަދި ޑައިވިންގެ ވިޔަފާރި ކުރިއަރަމުން އަންނަ ތަނަކަށް ވުމުން އެތަނުގެ ފިހާރައެއް ހުޅުވުމުން ވަރަށް ބޮޑު ފަސޭހައެއް ވާނެ ކަމަށެވެ. ގިނަ އަދަދެއްގެ ސަފާރީ އާއި އެކި ބާވަތުގެ އުޅަނދުފަހަރު ހުޅުމާލެއަށް ބަނދަރު ކުރާއިރު، އެ އުޅަނދުފަހަރަށް ބޭނުންވާ ސާމާނު ހުޅުމާލޭގެ ސީ ގިއާއިން ލިބޭނެ ކަމަށް ވެސް އޭނާ ވިދާޅުވި އެވެ.\nސީ ގިއާ އަކީ ވޯޓާ ސްޕޯޓްސް އަދި ޑައިވިން ދާއިރާގައި ދުނިޔޭގައި މަޝްހޫރު ބްރޭންޑްތައް ކަމުގައިވާ "ޖޯބް" އާއި "އަކުއާލަން" އާއި "ސުންޓޯ" އަދި "ގޯޕްރޯ" އާއި "އެނިމަލް" އާއޮ "އެމް-ޕީ" ފަދަ އުފެއްދުންތަކުގެ ރާއްޖޭގެ ޑިސްޓްރިބިއުޓަރެވެ. އޮޑި ދޯނިފަހަރަށް ހާއްސަ "ސީޖެޓް އެންޓިފައުލިން" އާއި "ރޮބްލައިން" އާއި "ޔޮޓިކަން" އަދި "ނިމީ މެރިން ބެޓްރީ" އާއި "ޔޫއެސް ބެޓެރީ" ފަދަ ބްރޭންޑްތަކުގެ ރާއްޖޭގެ ސޯލް ޑިސްޓްރިބިއުޓާއަކީ ވެސް ސީ ގިއާ އެވެ.\nއިތުރު ލިޔުންތައް ރީޓެއިލް ވިޔަފާރި ވިޔަފާރި ޕްރޮމޯޝަން ސީ ގިއާ\n"އައިވްސް" ގެ ފިހާރައެއް ހުޅުމާލޭގައި ހުޅުވައިފި\nއޭޑީކޭގެ "ގަންނަ މާޓް" ފިހާރަ ހުޅުވައިފި\nހިލޭ ފައިވާނެއް ލިބޭ ޕްރޮމޯޝަނެއް ނިއު އެޑިޝަންގައި


Noosverikamuge minivan kamugai raajje 15 dharaja fahathah\nނޫސްވެރިންތަކެއް މަގުމަތީގައި އިހްތިޖާޖު ކުރަނީ. ނޫސްވެރިކަމުގެ މިނިވަންކަމުގައި ރާއްޖެ ވަނީ 15 ދަރަޖަ ފަހަތަށް ޖެހިފައި\nދުނިޔޭގެ މިނިވަން ނޫސްވެރިކަމުގެ އިންޑެކްސްގައި ރާއްޖެ 15 ދަރަޖަ ފަހަތަށް ވެއްޓިއްޖެ އެވެ.\nދުނިޔޭގެ މިނިވަން ނޫސްވެރިކަމުގެ އިންޑެކްސް އެކުލަވާލަނީ "ރިޕޯޓާސް ވިތައުޓް ބޯޑާސް" ކިޔާ އަމިއްލަ ޖަމިއްޔާ އަކުންނެވެ.\nމި ލިސްޓްގައި މިދިޔަ އަހަރު ރާއްޖެ އޮތީ 72 ވަނައިގަ އެެވެ. ނަމަވެސް މިއަހަރު ރާއްޖެ އޮތީ ލިސްޓްގެ 87 ވަނައިގަ އެވެ.\nމިއީ ޖުމްލަ 180 ގައުމު ހިމެނޭ މި ލިސްޓަށް ގައުމުތައް ދަރަޖަ ކުރިއިރު ފާއިތުވެ ދިޔަ ހަތަރު އަހަރުގެ ތެރޭގައި ރާއްޖެ ދަށަށް ދިޔަ ފުރަތަމަ ފަހަރެވެ.\nރިޕޯޓާސް ވިތައުޓް ބޯޑާސްގެ ރޭންކިން\n2018 ވަނަ އަހަރު - 120 ވަނަ\n2019 ވަނަ އަހަރު - 98 ވަނަ\n2020 ވަނަ އަހަރު - 79 ވަނަ\n2021 ވަނަ އަހަރު - 72 ވަނަ\n2022 ވަނަ އަހަރު - 87 ވަނަ\nއިންޑެކްސްގައި ރާއްޖޭގެ ހާލަތާ ގުޅޭގޮތުން ބުނެފައިވަނީ ރާއްޖޭގެ ގާނޫނު އަސާސީން ނޫސްވެރިންނަށް ކަށަވަރުކޮށްދީފައިވާ ނޫސްވެރިކަމުގެ މިނިވަންކަން ހަނިވާ ގޮތަށް ހެއްކާ ބެހޭ ބިލެއް މަޖިލީހަށް ހުށަހަޅާފައިވާ ކަމަށާއި ބިލް ފަރުމާކޮށްފައިވަނީ މަސްދަރު ހާމަކުރަން މަޖުބޫރުވާ ގޮތަށް ކަމަށެވެ.\nރައްޔިތުންގެ މަޖިލީހުގެ 241 ކޮމިޓީން ބެލި މައްސަލައެއްގައި މިހާރު ނޫހުގައި ލިޔެފައިވާ ލިޔުމެއްގެ މަސްދަރު ހޯދަން މަސައްކަތް ކުރި ކަންވެސް ފާހަގަކޮށްފައިވެ އެވެ. މިހާރު ނޫހުގައި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ސެކިއުރިޓީގެ ކަންކަމުގައި ހަރަކާތްތެރިވާ ބޭފުޅުންނާ ހަވާލާދީ ވަރަށް ތަފްސީލްކޮށް ކެނެރީގޭގެ ސެކިއުރިޓީއާ ގުޅޭ ގޮތުން ލިޔުނެވެ. އެ ލިޔުމުގެ މައްސަލަ 241 ކޮމިޓީން ބެލި އެވެ. ނަމަވެސް ނޫހަށް އެއްވެސް ފިޔަަވަޅެއް ނާޅަ އެވެ.\nމީގެއިތުރުން ހަރުކަށި ފިކުރުގެ މީހުންނާއި ގޭންގްތަކުން ނޫސްތަކަށް ބިރު ދެއްކުމާއި، ނޫސްވެރިޔާ އަހްމަދު ރިލްވާން ގެއްލުވާލުމާއި، ސޯޝަލް މީޑިއާ ބްލޮގަރު ޔާމީން ރަޝީދު މަރާލި މައްސަލަ ވެސް ރާއްޖެއާ ގުޅޭ މައްސަލަތަކުގެ ގޮތުގައި ފާހަގަކޮށްފައިވެ އެވެ.\nމޯލްޑިވްސް މީޑިއާ ކައުންސިލް މޯލްޑިވސް ބްރޯޑްކާސްޓިން ކޮމިޝަން


Isthiufa dheynee ަamihla zameerah ekan gaboolu kurevunyma: Azim\nތުހުމަތެއް އަޅުވާގެން އިސްތިއުފާނުދޭނަން، އެކަން ޒަމީރަށް ގަބޫލުކުރެވުނީމަ ދޭނަން: އާޒިމް\n06 ޖޫން 2021 - 12:19:49\nތުހުމަތެއް އަޅުވައިގެން އިސްތިއުފާނުދޭނެ ކަމަށާއި އިސްތިއުފާދެއްވާނީ އެކަން އަމިއްލަ ޒަމީރަށް ގަބޫލުކުރެވުމުން ކަމަށް ރައްޔިތުންގެ މަޖިލީހުގެ މެދުހެންވޭރު ދާއިރާގެ މެންބަރު އަލީ އާޒިމް ވިދާޅުވެއްޖެއެވެ.\nސީއެންއެމްގެ “އިތުރުކާފު”ޕްރޮގްރާމުގައި ހޮނިހިރު ދުވަހުގެރޭ ބައިވެރިވެ ވަޑައިގެން އާޒިމް ވަނީ އޭނާގެ މައްޗަށް ކުރެވޭ އެމްއެމްޕީއާރްސީގެ ހިޔާނާތުގެ ތުހުމަތުތަކާއި ބެހޭގޮތުން ވާހަކަ ދައްކަވާފައެވެ.\nއާޒިމް ވިދާޅުވީ، އޭނާގެ މައްޗަށް ކުރެވޭ އެމްއެމްޕީއާރްސީ ތުހުމަތުގައި ތަހުގީގުކުރެވި ދައުވާކުރަން ފޮނުވާ ހިސާބުން މަގާމާއި ދުރަށް ޖެހިލަން ޖެހޭނެ ކަމަށް ގަބޫލުކުރާ ކަމަށެވެެ. އެނޫންގޮތަކަށް އޭނާއަކީ މީހަކު އެއްޗެއްގައި ހިފި މީހެކޭ ބުނެގެން އަދި އިސްތިއުފާ ދޭން ޖެހޭނެ ކަަމަށް ގަބޫލުނުކުރައްވާ ކަމަށް އާޒިމް ވިދާޅުވިއެވެ.\n"އެހެން ނޫނީއަކާ އަޅުގަނޑު ގަބޫލެއް ނުކުރަން އަދި މީހަކު އަޅުގަނޑަކީ ނޫނީ އެހެންމީހަކީ އެއްޗެއްގަ އަތްލި މީހެކޭ، އެއްޗެއް ގެންގުޅުން މީހެކޭ ބުނާ ހިސާބުން އަދި، އެހެންނޫން އަޅުގަނޑު އެކަން ކޮށްފި ކަމަށް އަޅުގަނޑުގެ ޒަމީރަށް ގަބޫލުކުރެވެންޏާ އަޅުގަނޑު ހަމަ ދުރުގަ ހުންނާނީ" އާޒިމް ވިދާޅުވިއެވެ.\nއާޒިމް ވިދާޅުވީ، އަދީބަކީ އެ މައްސަލާގައި ދައުވާކޮށް، ޖަލަށް ލާފައިވާ މީހަަކަށްވެސް ވާއިރު، އޭނާގެ ނަން ލިސްޓުގައި ހިމެނުމަށް އަދީބުގެ ބަސް ނެގޭނެ ކަމަށްވެސް ގަބޫލުނުކުރައްވާ ކަމަށެވެ. ބަންދުގައި އަދި ހައްޔަރުގައި ހުރި މީހަކު އެހެން ބުނާބުނުން އެއީ ކިހާ ބުރަދަނެއް ދޭނެ އެއްޗެއްތޯވެސް ބަލާލަންޖެހޭނެ ކަމަށް އާޒިމް ވިދާޅުވިއެވެ.\nއެ މައްސަލަ 241 ކޮމެޓީއަށް އައުމާއިއެކު ކޮމެޓީން ދުރަށްދިޔަ ކަމަށާއި، އެހެންނަަމަވެސް ދުނިޔޭގެ ބޮޑެތި ގައުމުތަކުގައިވެސް ހަމަ ތުހުމަތެއް ކުރެވޭއިރަށް މަގާމުން އިސްތިއުފާދެނީ ނޫންކަމަށް އާޒިމް ވިދާޅުވިއެވެ.\n" ރާއްޖޭން ބޭރުގެ އެހެން ގައުމުތަކުގެ މިސާލު ޖައްސަވާއިރު އެގިލައްވާނެ އަދި ކޮންމެ ތުހަމަތަކަށް ކޮންމެ މީހަކު ދަނީކީ ނޫން އެމީހާ ތުހުމަތުކުރެވޭއިރު އެމީހާއަށް އެބައިގޭ މީގަ ޖެހިވިއްޖެކަން އަތްލެވިއްޖެކަން. އެ އެގޭ މީހާ ތުހުމަތުކުރެވޭ ހިސާބުންވެސް ދުރަށް ދިޔުމަކީ ނެތްކަމެއް ނޫން، އެ ހަމަ ރީތި ރަނގަޅުގޮތެއް، އޭނާއަށް އެކުށެއް ކުރެވިއްޖެކަން ގަބޫލުކުރެވޭ ހިސާބުން. އެކަމަކު ހަމަ ތުހުމަތު ކުރެވޭ މީހަކު އަޅުގަނޑު ގަބޫލެއް ނުކުރަން އިސްތިއުފާދީފަ ދާނެ ކަމަކަށް" އާޒިމް ވިދާޅުވިއެވެ.\nރައްޔިތުންގެ މަޖިލީހުގެ ޖުޑީޝިއަރީ ކޮމިޓީއާއި ސަލާމަތީ ހިދުމަތްތަކާއި ގުޅޭ ކޮމިޓީން އުފެއްދި ޖޮއިންޓް ކޮމިޓީން ވަނީ އެސެޓް ރިކަވަރީ ކޮމިޝަނުން މަޖިލީހަށް ފޮނުވި އެމްއެމްޕީއާރުސީ ބޮޑު ހިޔާނާތުގެ ލިސްޓުގައި ހުރި 281 މީހެއްގެ ނަންތައް އާއްމުކޮށްފައެވެ. ނަމަވެސް ހާމައަށް ފެންނަން އޮތް ލިސްޓާއިއެކުވެސް އެ ލިސްޓުގައި ހިމެނޭ މީހުން ބުނަމުން އަންނަނީ ހިޔާނާތްތެރިވެފައި ނޯންނާނެ ކަމަށެވެ.\nއާންްމުކުރި ލިސްޓުގައި އެންމެ ފާހަގަ ކުރެވޭ އެއްބޭފުޅެއްގެ ގޮތުގައި އޮތީވެސް އާޒިމްގެ ނަމެވެ. އާޒިމް ވަނީ އެމްއެމްޕީއާރުސީ ހިޔާނާތުގެ ލިސްޓް ކޮމިޓީއަށްް ލިބުމާއެކު ކޮމިޓީގެ މަސައްކަތްތަކުން އަމިއްލައަށް އެދުވަސްކޮޅު އެކަހެރިވިނަމަވެސް މިހާރު އަނެއްކާވެސް އެ ކޮމެޓީގެ މަސައްކަތްތަކާއި ގުޅިވަޑައިގެންފައެވެ.\nއިތުރުކާފު ޕްރޮގްރާމުގައި އާޒިމް ވިދާޅުވީ، ކޮމެޓީން އެދުވަސްކޮޅު އެކަހެރިވީވެސް އިންސާފުވެރިކަމާއިއެކު ދެފުށް ފެންނަގޮތަށް ކަންކުރުމުގެ ފުރުސަތު 241 ކޮމެޓީއަށް ދިނުމަށްކަމަށެވެ.\nމެންބަރު އަލީ އާޒިމްއެމްއެމްޕީއާރުސީ ހިޔާނާތްއެމްއެމްޕީއާރުސީ


ރާއްޖޭގެ ކަނޑުގެ ސަރަހައްދުން އަތުލައިގަތް ބޯޓުގައި 150 ކިލޯގެ މަސްތުވާތަކެތި ހުރި ކަމަށް އިންޑިއާގެ ނޫސްތަކުން ރިޕޯޓް ކުރި ނަމަވެސް މިހާތަނަށް އެއިން ފެނުނު މަސްތުވާތަކެތީގެ ބަރުދަށް އެ އަދަދާ ގާތް ވެސް ނުކުރާކަން "މިހާރު" އަށް އެނގިއްޖެ އެވެ.\nޖަލުގައި ކުރި އަނިޔާއަށް ބަދަލު ދޭން ފައުޒިއްޔާ އެދެފި\nއިންޑިއާ ޖަލުގައި ތިން އަހަރު ބަންދުކޮށް ތަކުރާރުކޮށް އަނިޔާ ކުރި މައްސަލައިގައި އޭނާ އަށް ބަދަލުދޭން އިންޑިއާ ސަރުކާރަށް ދިވެހި ފިލްމީ ތަރި ފައުޒިއްޔާ ހަސަން ގޮވާލައިފި އެވެ.\nSeptember 01, 2016 18\nއެއާ ފޯސް އަށް ޕައިލެޓުންނާއި އިންޖިނިއަރުން ހޯދަނީ\nރާއްޖޭގައި ވައިގެ އަސްކަރިއްޔާއެއް (އެއާ ފޯސް) އުފައްދަން ނިންމާފައިވާތީ ޕައިލެޓުންނާއި މަތިންދާބޯޓު އިންޖިނިއަރުން ހޯދަން އެމްއެންޑީއެފުން މިއަދު އިއުލާންކޮށްފި އެވެ.


Messi aai Ronaldo ah Ballon d'Or nulibeyne: Mbappe | Mihaaru\nފްރާންސްގެ ތަރި ކިލިއަން އެމްބާޕޭ.-- ފޮޓޯ: އޭއެފްޕީ\nޕެރިސް (ނޮވެމްބަރު 10) - ބާސެލޯނާގެ ލިއޮނަލް މެސީ އާއި ޔުވެންޓަސްގެ ކްރިސްޓިއާނޯ ރޮނާލްޑޯ އަކީ އެންމެ މޮޅު ދެ ފުޓްބޯޅަ ކުޅުންތެރިން ކަމަށާއި އެކަމަކު މި އަހަރުގެ ކާމިޔާބީތަކަށް ބަލާއިރު އެ ދެ ކުޅުންތެރިންގެ ތެރެއިން ކުޅުންތެރިއަކަށް ފްރާންސް ފުޓްބޯލް އިން ދޭ ބެލޮންޑިއޯ އެވޯޑް ނުލިބޭނެ ކަމަށް ފްރާންސްގެ ތަރި ކިލިއަން އެމްބާޕޭ ބުނެފި އެވެ.\nއެންމެ ފަހުން ދިން 10 ބެލޮންޑިއޯ އެވޯޑް ވެސް ލިބުނީ މެސީ އާއި ރޮނާލްޑޯ އަށެވެ. އެކަމަކު މި ފަހަރު އެކަން ބަދަލުވުމުގެ ފުރުސަތު ބޮޑީ މިއީ ވޯލްޑް ކަޕް އަހަރަކަށްވާތީ ކަމަށް އެމްބާޕޭ ވަނީ ބުނެފަ އެވެ.\n"މިއީ މެސީ އާއި ރޮނާލްޑޯގެ ނިމުމެއް ނޫން. މެސީ މި އަހަރު ޔޫރަޕްގައި އެންމެ ގިނަ ލަނޑު ޖެހީ. ރޮނާލްޑޯ ރެއާލާ އެކު ތިން ވަނަ ފަހަރަށް ޗެމްޕިއަންސް ލީގު އުފުލާލި. އެކަމަކު އަހަންނަށް ނުފެނޭ މެސީ ނޫނީ ރޮނާލްޑޯ އަށް މި ފަހަރު ބެލޮންޑިއޯ ލިބޭތަނެއް. އެއީ މިއީ ވޯލްޑް ކަޕް އަހަރެއް. ހުރިހާ ކަމަކަށް ވުރެން ވޯލްޑް ކަޕް ހާއްސަވާނެ،" އުމުރުން 19 އަހަރުގެ އެމްބާޕޭ ބުންޏެވެ.\nއެމްބާޕޭ ވަނީ މި ފަހަރުގެ ވޯލްޑް ކަޕްގައި މޮޅު ކުޅުމެއް ދައްކައިފަ އެވެ. އޭނާ އެ މުބާރާތުގައި ހަތަރު ލަނޑު ޖަހައި އެންމެ މޮޅު ޒުވާން ކުޅުންތެރިޔާގެ އެވޯޑް ހޯދި އެވެ. އަދި މިދިޔަ އަހަރު ޕީއެސްޖީއާ ގުޅުނު ފަހުން އޭނާ އަންނަނީ އެ ޓީމުގައި މޮޅު ކުޅުމެއް ދައްކަމުންނެވެ.\nބެލޮންޑިއޯ ހަފްލާއެއްގެ ތެރެއިން މެސީ (ވ) އާއި ރޮނާލްޑޯ. -- ފޮޓޯ: އޭއެފްޕީ\nއެމްބާޕޭ ބުނީ މި ފަހަރުގެ ބެލޮންޑިއޯ ހައްގުވަނީ ފްރާންސްގެ ކުޅުންތެރިއަކަށް ކަމަށާއި އޭނާ އަށް ވެސް ލިބުމުގެ ފުރުސަތު އެބަ އޮތް ކަމަށެވެ.\n"އަހަރެމެން (ފްރާންސް) ވަރަށް ބޮޑު ކާމިޔާބެއް ހޯދީ. ވޯލްޑް ކަޕަކީ އެންމެ ބޮޑު މުބާރާތް. ފްރާންސް ކުޅުންތެރިއަކަށް މި އެވޯޑް ނުލިބުމަކީ ލަދުވެތިކަމެއް. ފަހަރެއްގައި މިއީ އަހަންނަށް ލިބޭ ފަހަރު ކަމަށް ވެސް ވެދާނެ،" އެމްބާޕޭ ބުންޏެވެ.\nއެންމެ ފަހުން ބެލޮންޑިއޯ ފްރާންސް ކުޅުންތެރިއަކަށް ލިބުނީ 1998 ވަނަ އަހަރު އެވެ. އެ ފަހަރު އެ އެވޯޑް ހާސިލްކުރީ އެ އަހަރުގެ ވޯލްޑް ކަޕް ފްރާންސަށް ކާމިޔާބު ކޮށްދޭން އެހީތެރިވި ޒިނެދިން ޒިދާން އަށެވެ. މި ފަހަރުގެ ވޯލްޑް ކަޕްގެ މޮޅު ކުޅުންތެރިއަކަށް ހޮވުނީ ކްރޮއޭޝިއާގެ ލޫކަ މޮޑްރިޗް އެވެ. ފީފާގެ މޮޅު ކުޅުންތެރިއާގެ އެވޯޑް ހާސިލްކުރީ ވެސް އޭނާ އެވެ.\nމި ފަހަރުގެ ބެލޮންޑިއޯ އެވޯޑަށް ވާދަކުރާ ފްރާންސް ކުޅުންތެރިންގެ ތެރޭގައި ރެއާލް މެޑްރިޑްގެ ރަފައެލް ވަރާން އާއި އެތުލެޓިކޯ މެޑްރިޑް އެންޓޮއިން ގްރީޒްމަން ވެސް ހިމެނެ އެވެ. ބެލޮންޑިއޯ އެވޯޑް ހަފްލާ އޮންނާނީ އަންނަ މަހު ތިން ވަނަ ދުވަހު އެވެ.\n14 ކޮމެންޓް, 36 ރިއެކްޝަންސް\nއެވޯޑަކީ ވޯލްޑުކަޕަށްދޭ އެއްޗެއްނޫން އެއީއެންމެ މުބާރާތެއް އެވޯޑަކީ މުޅިއަހަރުގެ ކުޅުމަށްބަލާފަދޭއެއްޗެއް\nތިޔައީ މިހާރު މޮޅު ކުޅުންތެރިޔަށްދޭ އެވޯރޑަށްވުރެ ބޮޑަށް މީޑިޔާޔަށް މަޝްހޫރު ކުޅުންތެރިޔާޔަށް ދޭ އެވޯރޑެއް. މިތާ އުޅޭ ރޮނާލްޑޯގެ ފޭނުންނަކަށް އެނގޭނީ ހަމައެކަނި ގޯލުން ކުޅުންތެރިން އަޅާކިޔަން. އެހެންތާވާނީ އެމީހުންގެ ހީރޯއަކީ ހަމައެކަނި ގޯލް ޖަހަން ހުންނަ މީހެއްވިއްޔަ. އެވެސް ގިނައިން ޓެޕް އިން. އެކަމަކު ހަގީގީ ރީތި އަދި އެންޖޯޔެބަލް ފުޓްބޯޅަ ބަލާ ހިތްވާ މީހުންނަށް އެވޯރޑު ހައްގީ ކާކަށްކަން އިނގޭނެ. މިކަން ފުޓްބޯޅައިގެ ތަޖުރިބާކާރުން އެއްބަސްވޭ.\nކަލޯ އަދި މާއަވަސް ، ފޮނިނުވެ މައިތިރިވެގެން ހުރޭ ތިޔައި ހަމަ ސައިބޯނި ބޮއިތްކެއް .\nދަގަނޑޭ އަށް ދީ ، ދޭނެ މީހެއް ނޭގެންޔާ\nބަލަ ވޯލްޑުކަޕް އެންމެ3މެޗާއި މުޅި ސީޒަނެއްގެ އެތައް މުބާރާތެއް އަޅާ ނުކިޔޭނެ، މޮޔަފުޅު ވީތޯ އެމްބަތްޕެން\nޒިދާންގެ ބަފާގެ ބޭބެގެ މާމަ\nރަނގަޅު.އެމްބެޕާއަށް ކާމިޔާބީއަށް އެދެން.\nމިނައަށް ލިބެންޖެހޭ އެއްޗެއްތަ މިއިީ!\nފުޓުބޯޅާގެ ތީ ހުނަރުވެރި ކުޅުންތެރިއެއް އަދި ކަންކަން ރަނގަޅަށް ދާނަމަ، ރަނގަޅު މުސްތަކުބަލެއް އޮތް ކުޅުންތެރިއެއް، އެކަމު މިހާ އަވަހަށް ބޮޑާ ވެރިކަން ފެންނަން ފަށާފި، ހިތާމަ ކުރަން.\nއެކަމަކު ސްޕޭން ވޯލްޑް ކަޕް އުފުލި އަހަރު އެއޮތް މޮޅު ކުޅުން ތެރިޔާ އިނިއެސްޓާ އަށް ބްލެންޑޯ އެވޯޑް ނުލިބުނީ ކީއްވެ ބާއެވެ؟ އިނިސްޓާ ބާސާގައި ވެސް އެއަރ ނ7ހަނު މޮޅު ކުޅުމެއް ދެއްކި އެވެ ބާސާ އަށް އެތަށް ތައްޓެއް އެއަރު ހޯދުމުގައި އިނިއެސްޓަ ގެ ދައުރު ވަރަށް ބޮޑެވެ.\nރަނގަޅު. އެ އަހަރު މެސީއަށް ލިބިފައި އެވަނީ ހައްގު ނޫން އެވޯޑެއް ކަމުގައި އަޅުގަނޑު ދެކެނީ. މެސީ ހޯދި ކާމިޔާބީއަށް ވުރެ އިނިއެސްޓާ ހޯދި ކާމިޔާބީ ގިނަ. އަޅުގަނޑަކަށް ނުވިސްނޭ މެސީ ގަދަ 10 އަކަށް ނޮމިނޭޓްވީ ކީއްވެކަމެއްވެސް.\nމެސީއަށް ދޭންވެގެން . އިނިއެސްޓާށް ނުދިނީ. ބާސާގެ ފޭނުންނަށް މިކަން ހަޖަމްވާނެބާ!


Mizamaanahvves beynunvanee nabavee seerathuge namoonaaeve2- One Online\nމިޒަމާނަށްވެސް ބޭނުންވަނީ ނަބަވީ ސީރަތުގެ ނަމޫނާއެވެ 2\n(12 ނޮވެމްބަރުގެ އަދަދާ ގުޅޭ)\nކައުސާހިބާ صلّــى اللّـه عليـه وسلّـم މާފުކުރެއްވުމާއި ބަދަލު ނުހިއްޕެވުމުގެ ނަމޫނާ ދައްކަވައިފައިވަނީވެސް އެކަނި އެމާތް ސާހިބާގެ ޒާތުފުޅާގުޅޭ ކަންކަމުގައެއް ނޫނެވެ. އަދި ކީއްތޯއެވެ؟ އިސްލާމީ ދައުލަތުގެ އެންމެ އިސްވެރިޔާގެ ހައިސިއްޔަތުންވެސް ޢަމަލުކުރައްވައިފައިވަނީ ހަމައެފަދައިންނެވެ. މައްކާގެ މުޝްރިކުންގެ ނުލަފާ ޖައްބާރުންނަކީ އިސްލާމީ ތާރީޚުގެ އެއްވެސް ދަރިވަރަކަށް އިތުރު ތަޢާރުފަކަށް ބޭނުން ވާނެބަޔެއްނޫނެވެ. އެބައިމީހުންވަނީ ގާތްގަނޑަކަށް ވިއްސަކަށް އަހަރުވަންދެން އިތުރު ސާހިބާއާއި އެމާތް ސާހިބާގެ ލޮބުވެތި ޞަޙާބީންގެ ދިރިއުޅުއްވުމަށް ދަތިކޮށްފައެވެ. އެބޭކަލުންނަށް ހިޖުރައިގެ އުނދަގޫ މަގު ޚިޔާރުކުރައްވަން ޖެހިވަޑައިގެންނެވީވެސް މުޝްރިކުންގެ އަނިޔާވެރިކަމާހުރެއެވެ. ބަދުރާއި އުޙުދާއި އަހުޒާބު ހަނގުރާމަފަދަ ވަރުގަދަ މަޢުރިކާތައް ހިންގަވަން ޖެހިވަޑައިގެންނެވީވެސް ހަމަ އެސަބަބާހުރެއެވެ. މައްކާގެ މުޝްރިކުންނަކީ އެބައިމީހުންގެ އިންސާނިއްޔަތާ ޚިލާފު ކަންތައްތަކުގެ ސަބަބުން އަޚުލާޤީ ހުރިހާ ރިޢާޔަތްތަކެއް ލިބުމުގެ ޙައްޤުން މަޙްރޫމުވެފައިތިބި ބަޔެކެވެ. ދުނިޔޭގެ ކޮންމެ ޤާނޫނެއްގެ ހަމައިން ބެލިކަމުގައިވިޔަސް އެބައިމީހުންނަކީ މުޖްރިމުންނެވެ. ކަންމިހެން ހުރުމާއެކުވެސް ރަޙުމަތުގެ ނަބިއްޔާ މައްކާ ފަތަޙަކުރެއްވި ދުވަހު އެހުރިހާ އެންމެންނަށްވެސް މާފުދެއްވިއެވެ. ޙަދީޘްކުރެއްވިއެވެ. "ތިޔަބައިމީހުން ދޫކޮށްލައްވައިފީމެވެ. ދެން ދިޔަޔަކަސް ވަރިހަމައެވެ. މާތްރަސްކަލާނގެ ތިޔަބައިމީހުންގެ ފާފަތައް ފުއްސަވާނެތެވެ." (ޞަލާޙުއްދީން) މުއައްރިޚުން ވިދާޅުވާގޮތުގައި އެބައިމީހުންނަށް ހީވީ ކަށްވަޅުތަކުން ނުކުމެގެން ގެޔަށްދާން އަމުރު ލިބުނުހެންނެވެ.\nމަދީނަތުލް މުނައްވަރާގެ މަސްޖިދުލް ޖުމްޢާ. ކައުސާހިބާ ޤުބާގައި މަޑުކުރެއްވުމަށްފަހު މަދީނާއަށް އަރައިވަޑައިގެންނެވީ ހުކުރުދުވަހެއްގައި. ބަނީ ސާލިމް ބިން ޢައުފުގެ އަވަށާ ހަމަޔަށް ވަޑައިގެންނެވުނުއިރު ހުކުރުވަގުތުވެއްޖެ. ދެންއެތާ ހުކުރުކުރެއްވި. އެއީ އިތުރުސާހިބާ ކުރެއްވި އެންމެފުރަތަމަ ހުކުރު. މި މިސްކިތް ޢިމާރަތްކުރެވިފައިވަނީ އެ ހުކުރު ކުރެއްވިތާގައި ---\nކައުސާހިބާ صلّــى اللّـه عليـه وسلّـم ގެ މާތް ޙަޔާތްޕުޅުގެ ރަންކުލަގަދަ އަނެއް ބާބަކީ މެދުމިނުގައި ހިފެހެއްޓެވުމެވެ. ވަޒަން ހާމަކުރެއްވުމެވެ. ތިލަފަތުގެ ދެކޮޅު އެއްވަރުކުރެއްވުމެވެ. އިތުރު ސާހިބާ صلّــى اللّـه عليـه وسلّـم އަޅުކަންކުރެއްވުމުގައިވެސް ދުނިޔަވީ މުޢާމަލާތުތަކުގައިވެސް އަބަދުވެސް އިޚްތިޔާރުކުރެއްވީ ތިލަފަތްހަމަވާގޮތެވެ. އަދި ފަސޭހަފުޅުގޮތެވެ. އިތުރު ސާހިބާގެ އަޅުކަންކުރެއްވުމުގެ ޝައުޤުވެރިކަމުގެ ބޮޑުކަމުން ރޭގަނޑުގެ ނަމާދުފުޅުގައި ފައިތިލަފުޅު ދުޅަވަންދެން ޤިޔާމު ދިގުކުރައްވައެވެ. ބަރަކާތްތެރި ދޫފުޅު އަބަދުވެސް ތެމިފައިވަނީ ޒިކުރު ކުރައްވާލެއް ގިނަކަމުންނެވެ. އެހައިމެ ގިނައިން ރޯދަފުޅު ހިއްޕަވައެވެ. ފަގީރުފުޅުކަމާއި ނިހާޔަތުގެ ހައިހޫނުފުޅުކަމުގެ މަރުޙަލާތައްވެސް ކަޑައްތުކުރެއްވިއެވެ. އެކަމަކު ދުވަހަކުވެސް ދަރުވޭޝީކަމާއި ރުހުބާނިއްޔަތަކާ ހިތްޕުޅާ ހަމައެއް ނުކުރައްވައެވެ. އިތުރު ސާހިބާ އަނބިއަނބިކަނބަލުންވެސް ޚިޔާރުކުރެއްވިއެވެ. މާތް اللّـه ގެ މަޚުލޫޤުންނާ ގުޅުން ޤާއިމުކުރެއްވިއެވެ. އެމާތް ސާހިބާގެ ޒުވާން އުމުރުފުޅުގެ ފުރަތަމަކޮޅުގައި ވިޔަފާރިކުރެއްވިއެވެ. އެމާތް ސާހިބާގެ ޞަޙާބީންނަށް ވިދާޅުވެދެއްވީ ވިޔަފާރިކުރެއްވުމަށާއި ޙަލާލު މަސައްކަތްޕުޅުން ދިރިއުޅުއްވުން އާރާސްތުކުރެއްވުމަށެވެ. އިތުރު ސާހިބާ صلّــى اللّـه عليـه وسلّـم އިރުޝާދުދެއްވި ގޮތުގައި އެންމެ ހެޔޮކަންބޮޑު ރޯއްޖަކީ އަތްފައިގެ މަސައްކަތުން ހޯދާ ރިޒުޤެވެ. މާތް اللّـه ގެ ނަބިއްޔާ داود عليـه السّــلام ވެސް ފަރީއްކުޅުއްވައި އުޅުއްވީ އަތްޕުޅުން ކުރެއްވި މަސައްކަތްޕުޅުން ހޯއްދެވި އާމްދަނީންނެވެ. (ބުޚާރީ) އިތުރު ސާހިބާ صلّــى اللّـه عليـه وسلّـم ބައިވެރިވެވަޑައިގަންނަވާ ބައްދަލުވެވަޑައިގެންނެވުންތަކުގައި ދެއްވާ ނަސޭހަތްޕުޅުތަކުގެ ސަބަބުން އެއަޑުފުޅު އައްސަވާ ބޭކަލުންގެ ލޯފުޅުތަކުން ކަރުނަފޮދު ނުހިކެއެވެ. ގިސްލެއްވެވެއެވެ. ހަމައެފަދައިން ސަމާސާފުޅު ކުރެއްވުންވެސް އޭގެ މަގާމުގައި ގެންގުޅުއްވިއެވެ.\nއެއްފަހަރަކު މުސްކުޅި ބަލިކަށި އަންހެނެއް ނަބަވީ ދަރުބާރަށް ހާޒިރުވިއެވެ. އޭނާ ދެންނެވިއެވެ. "މާތް ސާހިބާއެވެ. މިއަޅާއަށް ސުވަރުގެ ދެއްވާތޯ ދުޢާފުޅުކޮށްދެއްވުން އެދެމެވެ." އިތުރު ސާހިބާ ހިނިވަރުނަކުރައްވައި ސަމާސާފުޅު ކުރެއްވެވުމުގެގޮތުން ޙަދީޘްކުރެއްވިއެވެ. "މުސްކުޅި އަންހެނަކު ސުވަރުގެއަކަށް ނުލައްވާނެއެވެ." އެ މުސްކުޅި ދައިތަ ވަރަށް މޮޅިވިއެވެ. ރޮމުންރޮމުން އެނބުރި ދާންފެށުމުން ޞަޙާބީންނަށް ވިދާޅުވިއެވެ. އެދައިތަޔަށް އުފާވެރިކަމުގެ ޚަބަރު ދެއްވާށެވެ. "މުސްކުޅި އަންހެނުންވެސް ސުވަރުގެ ވައްދަވާނެއެވެ. އެކަމަކު ޒުވާންކަން އަނބުރައި އިޢާދަކޮށްދެއްވައިފައެވެ." (ތިރުމިޒީ)\nކައުސާހިބާ صلّــى اللّـه عليـه وسلّـم ގެ އާޔާ أمّ أيـمــن رضـى اللّـه عنــهــا އެއްފަހަރަކު އިތުރު ސާހިބާގެ އަރިހަށް ވަޑައިގެން ވިދާޅުވިއެވެ. "އަޅުގަނޑަށް ޖަމަލެއް ދެއްވާށެވެ. މިދުވަސްވަރު އަޅުގަނޑުގެ އަތުގައި ސަވާރީއެއްނެތެވެ." އިތުރު ސާހިބާ އެކަމަނާއަށް ވިދާޅުވަނީ މަންމައެވެ. އިތުރު ސާހިބާ ޙަދީޘްކުރެއްވިއެވެ. "އަހުރެން މަންމައަށްދޭނީ ޖަމަލެއްގެ ދަރިޔެކެވެ." أمّ أيـمــن ވިދާޅުވިއެވެ. "ޖަމަލެއްގެ ދަރިޔަކުން އަޅުގަނޑު ކުރާނީ ކީއްތޯއެވެ؟ އަޅުގަނޑަށް ޖަމަލެއް ދެއްވާށެވެ." އިތުރު ސާހިބާ އިޝާރަތްކޮށްލެއްވުމުން ޚާދިމެއް ސަމައްތަރުހެޔޮ ޒުވާން ޖަމަލެއް ގެނެސްފިއެވެ. އިތުރު ސާހިބާ ޙަދީޘްކުރެއްވިއެވެ. "މަންމާއެވެ. މިއީ ޖަމަލެއްގެ ދަރިޔެކެވެ." އިތުރު ސާހިބާގެ ސަމާސާފުޅާމެދު އެކަމަނާ ހިނިފުޅުވެޑުވިއެވެ. އެތާނގައި ތިއްބެވި ޞަޙާބީންވެސް ހިނިފުޅުވެޑުވިއެވެ.`\nއަމާންކަމާއި ޞުލްޙަ ޤާއިމުކުރެއްވުން\nކައުސާހިބާ صلّــى اللّـه عليـه وسلّـم ގެ ޒުވާން އުމުރުފުޅަށް ފެށުނުއިރުވެސް އެމާތް ސާހިބާއަކީ އަމާންކަމަށް ލޯބިކުރެއްވި ބޭކަލެކެވެ. އަމަންއަމާންކަމާއި ޞުލްޙަމަސަލަސްކަމަށް ވަކާލާތުކުރައްވާ ބޭކަލެކެވެ. إبــن هشام ބަޔާންކުރައްވައިފައިވެއެވެ.\nމައްކާގައި އަމަންއަމާންކަން ޤާއިމުކޮށް އަނިޔާލިބޭ މީހުންނަށް ޙިމާޔަތް ހޯދައިދީ އެފަދަމީހުންގެ ޙައްޤުތައް ލިބިދިނުމަށްޓަކައި ކޮމެޓީއެއް އުފެދުނެވެ. ޙިލްފުލްފުޟޫލުގެ ނަމުގައެވެ. އޭރު އިތުރު ސާހިބާގެ އުމުރުފުޅަކީ ފަނަރަވަރަކަށް އަހަރުފުޅެވެ. އެކަމަކުވެސް އެ ޢަހުދުގައި ބައިވެރިވެވަޑައިގެންނެވިއެވެ. ކައުސާހިބާ صلّــى اللّـه عليـه وسلّـم އަމިއްލަފުޅަށްވެސްވަނީ ވިދާޅުވެދެއްވައިފައެވެ. "އަހުރެން عـبـداللّـه بــن جـدعـان ގެ ގޭގައި ކުރެވުނު މުޢާހަދާއެއްގައި ބައިވެރިވީމެވެ. (ޙިލްފުލްފުޟޫލުގެ މުޢާހަދާ ކުރެވުނީ އެގޭގައެވެ.) އަހުރެންގެ ގާތުގައި ރަތްކުލައިގެ ޖަމަލުތަކަކަށްވުރެ އެ މުޢާހަދާގެ ހެޔޮކަން މާބޮޑެވެ. އިސްލާމްދީން އައުމަށްފަހުވެސް އެ މުޢާހަދާއަށް ގޮވައިލެވިއްޖެކަމުގައިވާނަމަ އަހުރެން ލައްބައިކައޭ ޖަވާބުދޭނަމެވެ. (އިބްނު ހިޝާމް)\nކައުސާހިބާ صلّــى اللّـه عليـه وسلّـم ގެ އުމުރުފުޅުން ފަންސަތިރީސްވަނަ އަހަރުފުޅުގައި ޤުރައިޝުން كـعـبــة اللّـه ގެފުޅު އަލުން ބިނާކުރިއެވެ. ޙަޖަރުލްއަސްވަދު އޭގެ މަގާމުގައި ބާއްވާނެ މީހަކާ ބެހޭގޮތުން ޤުރައިޝުންގެ މެދުގައި ޚިޔާލު ތަފާތުވިއެވެ. ޤުރައިޝުވަންހައިގެ ކޮންމެ ދަރިކޮޅަކުންވެސް ދުށީ އެކަމަކީ އެ ޤަބީލާއެއްގެ ޙައްޤެއްކަމުގައެވެ. ބަހުސު ހޫނުވެ ޚިޔާލުގެ ތަފާތު ވަރަށް މައްޗަށްދިޔައެވެ. ޤުރައިޝުންގެ ހުރިހައި ޤަބީލާތަކަކުންވެސް އެކަމާހުރެ ލޭއޮހޮރުވައިލަން ތައްޔާރުވިއެވެ. އެކަމަކު އެ ނުސިޔާނު ދަނޑިވަޅުގައި ކައުސާހިބާ صلّــى اللّـه عليـه وسلّـم ގެ ތޫނު ވިސްނުންފުޅުން އެކަމުގެ ޙައްލު ހޯއްދަވައިދެއްވިއެވެ. ކެކެމުންދިޔަ ޖަޒުބާތީ އަލިފާންގަނޑު ނިއްވައިދެއްވިއެވެ.


ލާއޯސް - ވިކިޕީޑިއާ\nލާއޯސްއަކީ ދެކުނު އިރުމަތީ އޭޝިޔާއަށް ނިސްބަތްވާ ބިންބަންދު ޤައުމެކެވެ.\nHDI (2007) 0.619\nError: Invalid HDI value · 133rd\nލާއޯސްގެ ރަސްމީ ބަހަކީ ލާާއޯ ބަހެވެ. އިނގިރޭސި ބަހުން މި ޤައުމުގެ މީހުންނަށް ކިޔަނީ ލާއޯޝަންސް ނުވަތަ ލާއޯސްއެވެ. ޤައުމުގެ އެންމެ ބޮޑު ޝަހަރަކީ ވިއެންޓިއާނެވެ. މި ޤައުމުގެ ވެރިރަށަކީ ވެސް މިއީއެވެ. މިއީ ސިންގަލް ޕާޓީ ކޮމިއުނިސްޓް ސްޓޭޓެކެވެ. ސޯޝަލިސްޓް ޖުމްހޫރިއްޔާއެކެވެ. ޤައުމުގެ އާބާދީއަކީ6މިލިއަނެވެ. އެހެންކަމާއެކު، މިއީ ދުނިޔޭގައި 104 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 236800 އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ la. އެވެ. ކޯލިން ކޯޑަކީ +856 އެވެ. ފައިސާގެ ގޮތުން ބޭނުންކުރަނީ ކިޕެވެ.\nލާއޯ ބަހުން މި ޤައުުމަށް ކިޔާ ނަމަކީ “މެއުއަން ލާއޯ” އެވެ. މީގެ މާނައަކީ “ލާއޯއިންގެ ޤައުމު” މިއެވެ. “ލާއޯ” މި ނަމުގެ ފަހަތުގައި “ސް” ނުވަތަ “އެސް” އަކުރެއް އޮތެއް ކަމަކު އެއީ ވަންހަނާ އަޑެކެވެ. އެހެން ކަމުން ކިޔާނީ “ލާއޯ” މިހެންނެވެ.\nލާއޯގެ ހުޅަނގު އުތުރުގައި އޮންނަނީ ޗައިނާ އާއި ބަރުމާއެވެ. އިރުމަތީގައި އޮންނަނީ ވިއެޓްނާމެވެ. ދެކުނުގައި އޮންނަނީ ކެންބޯޑިޔާއެވެ. ހުޅަނގުގައި އޮންނަނީ ތައިލޭންޑެވެ.\nލާއޯއިން އެމީހުންގެ ތާރީޚު ގުޅުވާލާފައިވަނީ ލަންޚަންގް ދަރިކޮޅުގެ ރަސްކަމާއެވެ. އެއީ މީލާދީން 14 ވަނަ ޤަރުނުގައި އުފަންވި ރަސްކަމެކެވެ. މި ރަސްކަން މީލާދީން 18 ވަނަ ޤަރުނާ ހަމަޔަށް ކުރި އަރަމުން އައި ކަމުގައި ވިޔަސް، އެ ހިސާބުން ވަނީ ތިން ބަޔަކަށް ރަސްކަން ބައިވެގެން ގޮސްފައެވެ. މީލާދީން 19 ވަނަ ޤަރުނުގައި މީގެ ތެރެއިން ބޮޑު ސަރަޙައްދެއް އޮތީ ފަރަންސޭސީންގެ ޙިމާޔަތުގެ ދަށުގައި ފްރެންޗް އިންޑޯޗައިނާގެ ބައެއްގެ ގޮތުގައެވެ. ދެވަނަ ބޮޑު ހަނގުރާމައިގެ ތެރޭގައި ޖަޕާނު ސިފައިން ލާއޯ ހިފުމަށް ފަހު 1945 ގައި ލާއޯއިން އެ ޤައުމުގެ މިނިވަންކަން އިޢުލާން ކުރިއެވެ. އެހެން ނަމަވެސް ފަރަންސޭސި ވިލާތުން ލާއޯއަށް މިނިވަންކަން ދީފައިވަނީ 19 ޖުލައި 1949 ގައެވެ. ލާއޯއިން ވަނީ ވިއެޓްނާމް ހަނގުރާމައިގެ ތެރެއަށް ވެސް ވެއްދިފައެވެ. ލާއޯގެ އިރުމަތީ ބިތުގެ ސަރަޙައްދުތައް އޮތީ ހަނގުރާމައިގައި އުތުރު ވިއެޓްނާމާ އެއްކޮޅަށެވެ. އަދި އުތުރު ވިއެޓްނާމަކީ އަޚްވަންތަ ޤައުމެއް ކަމުގައި ވެސް އެމީހުން ކަނޑައެޅިއެވެ. ދެކުނު ވިއެޓްނާމާ ދެކޮޅަށް އުތުރު ވިއެޓްނާމުން ކުރި ހަނގުރާމައިގައި ލާއޯގެ ބިން ބޭނުން ކުރުމުގެ ހުއްދަވެސް ވަނީ ލާއޯއިން އުތުރު ވިއެޓްނާމަށް ދީފައެވެ. މީލާދީން 1975 ގައި ކޮމިއުނިސްޓް ޕަތޭ ލާއޯ އާއި ވިއެޓްނާމް ޕީޕަލްސް އާމީ ގުޅިގެން ރަޝިޔާގެ ސޯވިއެޓް ޔޫނިއަންގެ އެހީތެރިކަމާ އެކުގައި ލާއޯގައި އޮތް ޝާހީ ސަރުކާރު ވައްޓާލިއެވެ.2ޑިސެންބަރު 1975 ގައި ރަސްގެފާނު ސަވަންގ ވައްތަނައަށް ފިލާ ވަޑައިގަތުމަށް މަޖުބޫރު ކުރެވުނެވެ. އޭނާ އަވަހާރަވެފައިވަނީ ހައްޔަރުކޮށްފައި ހުއްޓައެވެ. ސަރުކާރުގެ ފުރިހަމަ ކޮންޓްރޯލް ލިބުމުން ޕަތޭ ލާއޯގެ ސަރުކާރުން ވަނީ އެ ޤައުމުގެ ނަމަކީ “ލާއޯ ޕީޕަލްސް ޑެމޮކްރެޓިކް ރިޕަބްލިކް” ކަމުގައި ހަމަޖެއްސިއެވެ. އަދި ވިއެޓްނާމުގެ ސިފައިންނަށް ލާއޯގައި ތިބެވޭނެ ހުއްދައިގެ އެއްބަސްވުމެއްގައި ދެ ޤައުމުން ސޮއިކުރިއެވެ. މި އެއްބަސްވުމުގައި ވާ ގޮތުން ލާއޯގެ ދިފާޢީ ކަންތައްތަކުގައި ވިއެޓްނާމް ސިފައިންނަށް ޙަރަކާތްތެރި ވެވޭނެއެވެ. 1970 ގެ އަހަރުތަކުގައި ވިއެޓްނާމުން ވަނީ ޗައިނާއެކު އޮންނަ ގުޅުން ކަނޑައިލުމަށް ލާއޯގެ ކިބައިން އެދިފައެވެ. ނަތީޖާއެއްގެ ގޮތުން ޗައިނާގެ އިތުރުން އެމެރިކާއާ ދެމެދު އޮތް ވިޔަފާރީގެ ގުޅުން ވެސް ކެނޑި ލާއޯ ވަރަށް ބޮޑަށް އެކަހެރިވެގެން ދިޔައެވެ.\nލާއޯގެ އާބާދީގެ 69% މީހުންނަކީ ލާއޯ ނަސްލުގެ މީހުންނެވެ.\n“ލާއޯ” މީހުންގެ ސަގާފަތަށް އެންމެ ބޮޑު ނުފޫޒެއް ފޯރުވާފައިވަނީ ތޭރަވަދާ ބުޑިޒަމްއިންނެވެ.\nލާއޯގެ އިޤްތިޞާދު މައިގަނޑު ގޮތެއްގައި ބިނާވެފައި އޮންނަނީ އަވަށްޓެރި ޤައުމުތަކާއެކު ކުރާ ވިޔަފާރީގެ މައްޗަށެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 2127 ޑޮލަރެވެ.\n"Laos". International Monetary Fund. Retrieved 2009-10-01.\nLast edited on 1 ފެބްރުއަރީ 2019, at 13:59\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 1 ފެބްރުއަރީ 2019، 13:59 ގައެވެ.


Riyasee ticket ehen meehakah libunas thaaidheh nukuraanan: Trump\nރިޔާސީ ޓިކެޓް އެހެން މީހަކަށް ލިބުނަސް ތާއީދެއް ނުދޭނަން: ޓްރަމްޕް\nރިޕަބްލިކަން ޕާޓީގެ ރިޔާސީ ޓިކެޓް އެހެން ބޭފުޅަކަށް ލިބިވަޑައިގެންނެވި ނަމަވެސް އެ ބޭފުޅަކަށް ތާއީދު ނުކުރައްވާނެ ކަމަށް ޕްރައިމަރީގައި ވާދަކުރައްވާ ޑޮނަލްޑް ޓްރަމްޕް، ވިދާޅުވެއްޖެއެވެ.\nސީއެންއެންއިން ޓްރަމްޕްގެ އަރިހުގައި، އެހެން ކެންޑިޑޭޓަކަށް ތާއީދުކުރައްވާނަންތޯ ސުވާލު ކުރުމުން ވިދާޅުވެފައިވަނީ ދެން ނުކުރައްވާނެ ކަމަށާއި ކޮންމެ މީހަކު ހޮވުނަސް، ތާއީދު ދެވެން ނެތް ކަމަށެވެ. މީގެ އިތުރުން ވާދަވެރި ރޭހުގައި ދެން ވާނެ ގޮތް ބަލަން ހުންނާނެ ކަމަށް ވެސް ޓްރަމްޕް ވަނީ ވިދާޅުވެފައެވެ.\nޓްރަމްޕްގެ އިނޓަވިއުގައި ވިދާޅުވީ ރިޕަބްލިކަން ޕާޓީއިން ޓްރަމްޕްއާއި ދޭތެރޭ ކަންތައް ކުރަމުން ދަނީ އިންސާފުވެރިކޮށް ނޫން ކަމަށާއި އެކަމަކު ޕާޓީގެ އެހެން ކެންޑިޑޭޓުންނާމެދު އެއްވެސް ޒާތީ ހަސަދައެއް ނެތް ކަމަށެވެ. އަދި އެއްވެސް މީހަކަށް ގެއްލުމެއް ލިބެން ބޭނުންފުޅު ނުވާ ކަމަށެވެ.\nޓްރަމްޕް ވިދާޅުވީ ރިޕަބްލިކަން ޕާޓީގެ ރިޔާސީ ޓިކެޓް އޭނާ ހޯއްދަވާނެ ކަމަށާއި އޭނާއާ ވާދަކުރައްވާ ޓެޑް ކްރޫޒްގެ ފަރާތުން އެންޑޯޒްމެންޓެއް ބޭނުން ނުވާ ކަމަށވެ.\nރިޕަބްލިކަން ޕާޓީގެ ޕްރައިމަރީގެ ވާދަވެރިކަން ބޮޑު ވަމުން އަންނަ ވަރަކަށް ޓެޑް ކްރުޒްއާއި ޑޮނަލްޑް ޓްރަމްޕް ދަނީ ދެބަސްވަމުންނެވެ. އެންމެ ފާހަގަ ކުރެވޭ ކަމަކަށް ދެ ކެންޑިޑޭޓުންގެ ފަރާތުން އެންމެ ފަހުން ފެނިފައިވަނީ، ދެ ކެންޑޭޑިޓުންގެ އަނބިންނަށް އަމާޒުކޮށް ހަމަލާތައް ބަދަލު ކުރިތަނެވެ.


Fit Fazil Dhin Hadhiyaa Eh Jacqueline Ah Varah Kamugosfi - Vaguthu\nރާއްޖޭގެ މަޝްހޫރު މޮޑެލް އަދި ފާޒިލް އިސްމާއިލް (ފިޓް ފާޒިލް) އަކީ މިހާރު ގިނަ ދިވެހިންނަށް އާ ނަމަކަށް ނުވާނެއެވެ. ފާޒިލްގެ ދުޅަހެޔޮކަމާއި އާއްމުންގެ ޝައުގުވެރިކަމާއި ތައުރީފާއި އެއް ވަރަށް އޭނާ އަށް އުނދަނގޫތަކާއި ފާޑު ކިޔުމާއި ވެސް ކުރިމަތިލާާން ޖެހޭ ފަހަރުތައް އާދެއެވެ. އެެހެންނަމަވެސް ރާއްޖެއިން ބޭރުގެ މޮޑެލް އިންނާއި އެކުގައި ވެސް މަސައްކަތް ކޮށްފައިވާ ފާޒިލް އަކީ ބޭރުގެ ބައެއް ފަންނާނުންނާއި ގާތުން ދިމާވެ، އެ ތަރިންނާއި ގާތް ގުޅުމެއް ބޭއްވުމުގެ ފުރުސަތު ލިބިފައިވާ މީހެކެވެ.\nއެގޮތުން ބޮލީވުޑްގެ މަގްބޫލް ބަތަލާ އަދި މިސް ސްރީލަންކާ ޖެކަލައިން ފެނާންޑޭޒް އާއި އޮތް ގާތްކަމާއި ގުޅިގެން ފާޒިލް އޭނާ އަށް ދިން ހަދިޔާ އެއް އޭނާ އަށް ވަނީ ވަރަށް ބޮޑަށް ކަމުގޮސްފައެވެ. ޓިކްޓޮކްގައި އޭނާ ހިއްސާ ކުރި ވީޑިއޯ އަކުން ފެންނަނީ ޖެކޮލައިން އެ ހަދިޔާ އަށް ތައުރިފް ކުރާ މަންޒަރެވެ. ޖެކޮލައިން އަށް ފާޒިލް ދީފައި ވަނީ ވޭލް ޝާކް އެއް ގޮތަށް ހަދާފައިވާ ނަކަލެއް އެލުވާފައިވާ ތަޅުދަނޑިލާ އެއްޗެކެވެ.\n" އަހަރެންގެ އެކުވެރި ފާޒިލް އަހަންނަށް ގެނެސްދިން ވޭލްޝާކް ކީ ޗޭން އެއް މިއީ. މިއީ އަހަރެން އަބަދުވެސް އުފާވާނެ ހަދިޔާއެއް." އޭނާ ބުންޏެވެ.\nAny Jacqueline Fernandez fans out there ? @justf143 🥰 #bollywood #india #maldives #movies #jacqueline\n♬ original sound - Fitfazil\nފާޒިލް އަށް ޖެކޮލައިން ވަނީ ޝުކުރު އަދާކޮށްފައެވެ. އެހެންނަމަވެސް ފާޒިލް އަށް އޭނާ އާއި ދިމާވީ ކޮން އިރަކު ކަން އަދި އެ ހަދިޔާ ދިނީ ކޮން އިރަކުކަން ފާޒިލް ހާމަކޮށްފައެއް ނުވެއެވެ.\nފާޒިލް ދަނީ އޭނާގެ ދޮޅަހެޔޮކަން ފެންނަ ވީޑިއޯތައް ވެސް މީސްމީޑިއާގައި ހިއްސާކުރަމުންނެވެ. އެގޮތުން މީގެ ދުވަސްކޮޅެއް ކުރިން މާޝަލް އާޓް ނުވަތަ ކަރާޓީގެ ހުނަރު ދައްކާލާ ކުރު ވީޑިއޯކޮޅަކާއި އެކު ފާޒިލް ވަނީ މެސެޖެއް ވެސް ހިއްސާކޮށްފައެވެ.\nމާޗް 26, 2021 19:34\nތީ ކޮންޒަމާނެއް ވެއްޖެއް ކަމެތް👎\nމާޗް 26, 2021 21:14\nޖެކްލީން އާ ތިހާ ރައްޓިސް އިރުގަ އޭނަ އަށް ކިޔާ ދިނިންތަ ސަރުމީލާ ވާހަކަ.. 😝😝😝\nމާޗް 26, 2021 21:26\nކޮން ޒަމަނެއްގެ ވިޑިޔޮއެއް ތީ ތިޔަ މަކުރިގެ ވިޑިޔޯއެއް\nމާޗް 27, 2021 11:10\nޔާމީން ވެރިކަމުގަ ކޮއްފަ ހުންނަކަންކަން ކެނެރީ ދައުރުގަ ނަންވާނީ.


Re- registration aa gulhey sirru mauloomaatheh PPM ah nudhen: EC | Mihaaru\nރީ ރަޖިސްޓްރޭޝަނާ ގުޅޭ ފޯމުތައް އިލެކްޝަންސްގެ މުވައްޒަފުން ފުރަނީ. --ފޮޓޯ/މިހާރު\nރީ ރަޖިސްޓްރޭޝަނާ ގުޅޭ ސިއްރު މައުލޫމާތެއް ޕީޕީއެމަކަށް ނުދެން: އީސީ\n23 އޯގަސްޓް 2018 - 22:52 22 comments\nރިޔާސީ އިންތިޚާބަށް، ރީ ރަޖިސްޓްރީކޮށްދޭން އެދި އިލެކްޝަންސް ކޮމިޝަން (އީސީ) އަށް ހުށަހެޅި އެއްވެސް ފޯމެއްގައިވާ މައުލޫމާތު، ވެރިކަން ކުރާ ޕީޕީއެމަށް ނުވަތަ އެހެން ބަޔަކަށް ވެސް ފޯރުކޮށްދީފައި ނުވާނެ ކަމަށް އިލެކްޝަންސް ކޮމިޝަންސް (އީސީ) އިން މިރޭ ބުނެފި އެވެ.\nއަންނަ މަހު 23 ގައި ބާއްވާ އިންތިޚާބުގައި، ރަށްވެހިވެފައިވާ ރަށް ނޫން އެހެން ރަށެއްގައި ވޯޓުލާން ރީ ރަޖިސްޓްރީވުމަށް އިދިކޮޅު ޕާޓީތައް މެދުވެރިކޮށް އީސީ އަށް ހުށަހެޅި ފޯމުތަކުގައިވާ މައުލޫމާތު ޕީޕީއެމް އޮފީހަށް ލިބިފައިވާ ކަމަށް ބުނެ އެމްޑީޕީން މިއަދު ވަނީ އިލެކްޝަންސް ކޮމިޝަނަށް ޝަކުވާ ހުށަހަޅައިފަ އެވެ. އެގޮތުން، ރީ-ރަޖިސްޓްރީވާން ސްރީ ލަންކާ އިން ގެނައި 800 ފޯމްގެ މައުލޫމާތުތައް ވެރިކަން ކުރާ ޕާޓީ އަށް ލިބިފައިވާކަމުގެ ތުހުމަތު އެމްޑީޕީން ވަނީ ކޮށްފަ އެވެ.\nއެ ފޯމްތަކުގައި ޖަހާފައިވަނީ ތިނަދޫ ދާއިރާގެ ކުރީގެ މަޖިލިސް މެމްބަރު މުހައްމަދު ގަސަމްގެ މޯބައިލް ނަމްބަރު ކަމަށާއި ރެއިން ފެށިގެން ރައީސް ޔާމީންގެ ކެމްޕެއިން އޮފީހުން ކަމަށް ބުނެ ވަރަށް ގިނަ ފޯން ކޯލްތައް އޭނާ އަށް ލިބެމުން އަންނަ ކަމަށް އެމްޑީޕީން ބުންޏެވެ.\nއިލެކްޝަންސް އަށް އެމްޑީޕީން ހުށަހެޅި ފޯމްތަކެއްގައިވާ މައުލޫމާތު، ރައީސް ޔާމީންގެ ކެމްޕެއިން އޮފީހަށް ލިބުނު ގޮތުގެ މައުލޫމާތު ސާފުކޮށްދޭން އީސީގައި ވަނީ އެދިފަ އެވެ.\nމި ތުހުމަތުތަކަށް ރައްދު ދެއްވައި އިލެކްޝަންސް ކޮމިޝަންގެ މެމްބަރު އަހްމަދު އަކްރަމް "މިހާރު" އަށް ވިދާޅުވީ އިންތިޚާބާ ގުޅޭ ގޮތުން އިލެކްޝަންސުން އާއްމުނުކުރާ އެއްވެސް މައުލޫމާތެއް ޕީޕީއެމް ނުވަތަ އެހެން ޕާޓީއަކަށް ވެސް ނުލިބޭނެ ކަމަށެވެ. އެއީ، އިންތިޚާބާ ގުޅޭ ގޮތުން ކުރިއަށް ގެންދާ ހުރިހާ މަސައްކަތެއް ވެސް އެ ކޮމިޝަނުން ވަރަށް ގާތުން ބަލަމުން އަންނާތީ ކަމަށް ވިދާޅުވި އެވެ.\n"އެހެން ނަމަވެސް އެ ކޮމިޝަނަށް ހުށަހެޅި ރީ ރަޖިސްޓްރޭޝަނާ ގުޅޭ މައުލޫމާތުތައް އާއްމުވެފައިވާ ކަމަށް ތިން ޕާޓީއަކުން ޝަކުވާ ހުށަހަޅާފައިވާތީ، ވަރަށް ސީރިއަސް މައްސަލައެއްގެ ގޮތުގައި، ކޮމްޕްލެއިންޓްސް ބިއުރޯ އަށް ހުށަހަޅައިގެން އެކަން އެބަ ބަލަން،" އަކްރަމް ވިދާޅުވި އެވެ.\nއެކަމުގައި އެއްވެސް ބައެއްގެ އިހުމާލުވާ ނަމަ، ފިޔަވަޅު އަޅާނެ ކަމަށް ވެސް އިލެކްޝަންސް ކޮމިޝަނުން ބުންޏެވެ.\nރީ ރަޖިސްޓްރޭޝަނާ ގުޅޭ ގޮތުން ބޮޑެތި މައްސަލަތަކެއް ފެންމަތިކޮށް، މީގެ ކުރިން ވެސް ޕާޓީތަކުން ޝަކުވާ ކުރި އެވެ. ސަރުކާރު މުވައްޒަފުން ލައްވައި ރީ ރަޖިސްޓްރޭޝަން ފޯމު ފުރައި، އެ ފޯމުތައް ޕީޕީއެމްގެ އޮފީހަށް ގެންދިޔަ މައްސަލައިގައި ވެސް ޕާޓީތަކުން ކަންބޮޑުވުން ފާޅުކުރި އެވެ. އެއާއެކު، ރީ ރަޖިސްޓްރޭޝަނަށް ޕާޓީތަކުންނާއި އިލެކްޝަންސް ކޮމިޝަން މެދުވެރިކޮށް ހުށަހެޅި އަދަދު އާއްމު ނުކުރުމަކީ ވެސް އިންތިޚާބުގެ މިނިވަންކަމާ މެދު ސުވާލު އުފައްދަން ޖާގަ ލިބޭ ކަމެއް ކަމަށް ވެސް އިދިކޮޅުން ދަނީ ބުނަމުންނެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން ޕީޕީއެމް


India Passport Ah Vure Dhivehin Ge Passport Varugadha - Vaguthu\nއިންޑިޔާ ޕާސްޕޯޓަށްވުރެ ދިވެހިންގެ ޕާސްޕޯޓް ވަރުގަދަ\nޕާސްޕޯޓްގެ ވަރުގަދަކަން އެނގޭނެ އެއް މިންގަނޑަކީ އެޕާސްޕޯޓެއްގެ އެހީގައި ވިސާ ފްރީ ކޮށް ވަދެވޭ ޤައުމުތަކެވެ. ވިސާ ޕްރީގެ މާނައަކީ މާބޮޑު ޕްރޮސީޖާއަކާ ނުލާ ވަކި މުއްދަތަކަށް ވަކި ޤައުމުތަކަކަށް އެތެރެ ވުމުގެ ހުއްދަ އޮތުމެވެ.\nޕާސްޕޯޓްގެ ސަލާމަތީ ކަންތައްތައް ދިރާސާ ކުރާ ވެބްސައިޓަކުން ބުނާ ގޮތުގައި ރާއްޖޭގެ ޕާސްޕޯޓް ފާހަގަ ވެފައިވަނީ ދުނިޔޭގެ ނިސްބަތުން ބަލާއިރު 58 ވަނައަށް އެންމެ ބާރު ގަދަ ޕާސްޕޯޓްގެ ގޮތުގައެވެ.\nދުނިޔޭގެ ގިނަ ބައެއްގެ މެދުގައި މަޤްބޫލް ޕާސްޕޯޓްތަކުގެ މައުލޫމާތު ގެނެސްދޭ ސައިޓެއް ކަމަށްވާ ހެންލީ ޕާސްޕޯޓް އިންޑެކްސްގައި ހާމަކޮށްފައިވާ ގޮތުގައި ރާއްޖެއަށް ޕާސްޕޯޓް ފްރީކޮށް 87 ޤައުމަކަށް ދަތުރު ކުރެވެއެވެ. އަދި 139 ޤައުމަކަށް އެތެރެވުމަށް ވިސާ ބޭނުންވެއެވެ.\nއަވަށްޓެރި ޤައުމުތަކަށް ބަލާލާއިރު އަވަށްޓެރި އިންޑިޔާ އޮތީ މިލިސްޓްގެ 81 ވަނައިގައެވެ. އެއީ ވިސާ ފްރީ 60 ޤައުމާއި އެކީގައެވެ. މިލިސްޓްގެ 99 ވަނައިގައި އަވަށްޓެރި ލަންކާ އޮތް އިރު، ޕާކިސްތާން އޮތީ 104 ވަނައިގައެވެ. އަދި ބަގްލަދޭޝް އޮތީ 100 ވަނަ ވައިގައެވެ.\nދުނިޔޭގެ ބޮޑެތި އެހެން ބާރު ތަކަށް ބަލާއިރު، މިލިސްޓްގައި ދުނިޔޭގެ އެންމެ ބޮޑު އިޤްތިޞާދު ކަމަށްވާ ޗައިނާ އޮތީ 71 ވަނައިގައެވެ. އަދި އިނގިރޭސި ވިލާތާއި އެމެރިކާ އޮތީ 186 ފްރީ ވިސާ ޤައުމާއިއެކު ލިސްޓްގެ ފަސް ވަނައިގައެވެ. ލިސްޓްގެ އެއްވަނައިގައި އޮތީ ޖަޕާނެވެ. އަދި ދެވަނައިގައި އޮތީ ސިންގަޕޫރެވެ.\nރާއްޖޭގެ ޕާސްޕޯޓަށް ވަރަށް ފަހުން ބަދަލު ގެނެވި ޕާސްޕޯޓްގެ ސަލާމަތީ ފިޔަވަޅުތައް ވަނީ އިތުރަށް ވަރުގަދަ ކޮށްފައެވެ.\nއޮކްޓޯބަރ 10, 2018 10:25\nالحمد لله. އަދި ތިއަށްވުރެވެސް ރަނގަޅު ވަނައަކަށް ދިޔުން އެދެނީ. މި ފަދަ ކަންކަން ހިފެހެއްޓޭނީ ދިވެހިން ބިދޭސީ ޤައުމުތަކަށް ގޮސް އުޅުމުގައި އުޅުނުން ބަހައްޓަން މަސައްކަތް ކުރާނެ ގޮތުގެ މައްޗަށް.


Maumoon Aai2Fandiyaarun Vidhaalhuvanee Mahsala Kuriyah Nugendheveyne Kamah - Vaguthu\nމައުމޫނާއި ދެފަނޑިޔާރުން ވިދާޅުވަނީ މައްސަލަ ކުރިއަށް ނުގެންދެވޭނެ ކަމަށް\nފެބުރުވަރީ މަހުގެ އެއްވަނަ ދުވަހު ދިވެހިރާއްޖޭގެ ސްޕްރީމް ކޯޓުގެ ފަނޑިޔާރުންނަށް ރިޝްވަތު ދީގެން ޝަރުއީ ދާއިރާގެ ތެރެއިން ގެންނަން އުޅުނު ބަޣާވާތުގެ ތުހުމަތުގައި، ކުއްލި ހާލަތުގެ ދަށުން ހައްޔަރު ކުރި އަދި އެ މައްސަލައިގައި ދައުވާާތަކެއް ކޮށްފައިވާ ކުރީގެ ރައީސް މައުމޫން, ފަނޑިޔާރު އަލީ ހަމީދު އަދި އުއްތަމަ ފަނޑިޔާރު އަބްދުﷲ ސައީދުގެ އަދުލު އިންސާފު ގާއިމު ކުރުމަށް ހުރަސް އެޅުމުގެ ދައުވާ ކްރިމިނަލް ކޯޓުގައި ކުރިއަށް ނުގެންދެވޭނެ ކަމަށް ވަކީލުން ވިދާޅުވެއްޖެއެވެ.\nމިއަދު ކްރިމިނަލް ކޯޓުގައި ފަސް ގަޑިއިރަށް ދިގުދެމިގެން ދިޔަ އެ މައްސަލައިގެ އިބްތިދާއީ އަޑުއެހުމުގައި މިގޮތައް ވިދާޅުވެ ބަހުސް ކޮށްފައި ވަނީ އުއްތަމަ ފަނޑިޔާރު އަބްދުﷲ ސައީދުގެ ގާނޫނީ ވަކީލުންގެ ޓީމުގައި ހިމެނިވަޑައިގަންނަވާ އަލްއުސްތާޒާ ހިސާން ހުސެއިން އާއި ސުޕްރީމް ކޯޓުގެ ފަނޑިޔާރު އަލީ ހަމީދުގެ ގާނޫނީ ޓީމުގައި ހިމެނިވަޑައިގަންނަވާ އަލްއުސްތާޒް މަހްފޫޒް ސައީދުއެވެ. މީގެ އިތުރުން މި ދެ ބޭފުޅުންގެ ނުކުތާއަށް ބާރުދީ ކުރީގެ ރައީސް މައުމޫން އަބްދުލް ގައްޔޫމްގެ ގާނޫނީ ވަކީލުންގެ ޓީމުގައި ހިމެނިވަޑައިގަންނަވާ އަލް އުސްތާޒް މުހައްމަދު ފައިސަލް ވެސް ވާހަކަ ދެއްކެވިއެވެ.\nމިއަދުގެ އަޑުއެހުމުގައި ހިސާން ވިދާޅުވީ އެ މައްސަލަ އިސް ގާޒީ އާދަމް އާރިފް ބެއްލެވުމަކީ މަސްލަހަތު ފުށޫ އަރާ ކަމެއް ކަމަށެވެ. އޭނާ އެހެން ވިދާޅުވީ އުއްތަމަ ފަނޑިޔާރުގެ މައްޗަށް ކޮށްފައިވާ އެހެން ދައުވާއެއްގައި، ރިޝްވަތުގައި ހިފައިގެން މަޤާމުގެ ނުފޫޒު ބޭނުންކޮށްގެން މަސައްކަތް ކުރެއްވި ކަމަށް ތުހުމަތު ކުރެވޭ މައްސަލައެއްގައި އެމަނިކުފާނަށް ދެކޮޅަށް ހުށަހެޅޭ ހެކީގެ ގޮތުގައި ގާޒީ އާދަމް އާރިފްގެ ދެ ކޯޓު އަމުރެއް ހިމެނޭތީ އެވެ.\nއަދި އެ އަމުރުތަކަކީ ސިއްރު ހެކިން ބުނި ގޮތައް ނުފޫޒު ފޯރުވާފައިވާކަން އެންގުމަށް ހުށަހަޅާފައިވާ ހެކިތަކެއް ކަން ފާހަގަ ކުރެއްވިއެވެ. މީގެ އިތުރުން ސިއްރު ހެކިންނަކީ ކްރިމިނަލް ކޯޓުގެ ގާޒީން ކަމުގައިވެސް ވެދާނެކަން ހިސާން ފާހަގަ ކުރެއްވިއެވެ. އެހެން ކަމުން އެ މައްސަލައާއި މިއަދުގެ މައްސަލަ ވަނީ ގުޅި ލާމެހިފައި ކަން ފާހަގަކޮށް ހިސާން ވަނީ ކްރިމިނަލް ކޯޓުގެ ހަތަރު ގާޒީންނަށް މި މައްސަލަ ނުބެލޭނެ ކަމަށް ވިދާޅުވެފައެވެ.\nއަލީ ހަމީދުގެ ވަކީލުންގެ ޓީމުގައި ހިމެނިވަޑައިގަންނަވާ މަހްފޫޒު ސައީދު ވަނީ މީގެ ކުރިން ހައިކޯޓުން ނިންމި މައްސަލައެއްގައި ފަނޑިޔާރުން ހެކިންނަށް ވާތީ އެ މައްސަލަ އެހެން ކޯޓަކުން ބެލުމަށް ނިންމާފައިވާ ކަން ފާހަގަ ކޮށްފައެވެ. އަދި އެއް މަސަލައިގައި ހެއްކަކަށް ވެފައި އަނެއް މައްސަލައިގައި މައްސަލަ ބަލާ ގާޒީ އަށް ވުމަކީ އާންމު މީހާގެ ހިތުގައި ޝައްކު އުފެދޭނެ ކަމެއް ކަމަށް ވިދާޅުވިއެވެ.\nއެ ވާހަކަތަކައް ބާރުދީ މައުމޫންގެ ވަކީލުންގެ ޓީމުގައި ހިމެނިވަޑައިގަންނަވާ މުހައްމަދު ފައިސަލް ވިދާޅުވީ ގާޒީ މިއަދު ދެއްކި ވާހަކައިންވެސް ގާޒީއާއި މެދު ޝަައްކު އުފެދިފައިވާ ކަމަށެވެ.\nމިކަމާ ގުޅިގެން ގާޒީ އާދަމް އާރިފް ވަނީ އެއީ ތަފާތު ދެ މައްސަލައެއްކަން ފާހަގަ ކުރައްވާފައެވެ. އަދި އަނެއް މައްސަލައިގައި އޭނާގެ އެއްވެސް ބައިވެރިވުމެއް އޮންނާނެ ކަމަށް ގަބޫލުފުޅު ނުކުރައްވާ ކަމަށާއި އެހެން ކަމުން މައްސަލަ ކުރިއަށް ގެންދަން ނިންމަވާ ކަމަށެވެ. ގާޒީ ވަނީ ފައިސަލް ދެއްކި ވާހަކަތަކުގައި ގާޒީއާއި މެދު ޝައްކު އުފެދިފައިވާ ކަމަށް ވިދާޅުވުމުން އެ އިބާރާތްކުރުން ރަނގަޅު ނޫން ކަމަށް ވިދާޅުވެފައެވެ. އަދި ގާޒީ ދެއްކެވި ވާހަކަތަކަކީ މައްސަލައިގެ ވަށައިގެންވާ ކަންކަން ސާފު ކުރެއްވުމަށް ދެއްކެވި ވާހަކަތަކެއް ކަމަށް ވިދާޅުވިއެވެ.\nމިއަދުގެ އަޑުއެހުމުގައި އެންމެ ފުރަތަމަ އިޖުރާއީ ނުކުތާ ނެންގެވި ރައީސް މައުމޫންގެ ވަކީލު، މައުމޫން ހަމީދު ވަނީ ލިޔެކިޔުންތަކުގައި ހުރި މައްސަލަތައް ފާހަގަ ކުރައްވާފައެވެ. އެގޮތުން ވިދާޅުވީ ދައުވާ ހުށަހެޅި ފޯމަކީ ޖިނާއީ އިޖުރާއަތުގެ ގާނޫނުގެ 81 ވަނަ މާއްދާގައިވާ ފޯމު ނޫން ކަމަށާއި ފޯމު ހުށަހަޅާފައި ވަނީ ގާނޫނު ލާޒިމު ކުރާ ގޮތަކަށް ނޫން ކަމަށެވެ. އެހެން ކަމުން ދައުވާ ކުރިއަށް ގެންދެވޭނެތޯ ސުވާލު އުފެއްދެވިއެވެ.\nއެކަމާއި ގުޅިގެން ގާޒީ އާދަމް އާރިފް ވިދާޅުވީ އެކަމާ ގުޅޭ އާ ގަވާއިދު ވަނީ ސުޕްރީމް ކޯޓަށް ފޮނުވާފައި ކަމަށާއި މައްސަލަ ހުށަހަޅާފައި ވަނީ ސުޕްރީމް ކޯޓަށް ހުށަހަޅާފައިވާ ޑްރާފްޓާއި އެއްގޮތްވާގޮތުގެ މަތިން ކަމަށެވެ. އަދި އެ ޑްރާފްޓު އާންމު ކޮށްފައި ނުވާ ނަމަވެސް އޭގައިވާާ އުސޫލަށް އަމަލު ކުރެވޭނެ ކަމަށް ނިންމެވިއެވެ.\nދިފާއަށް ލިބެން ޖެހޭ ބައެއް ލިޔެކިޔުންތައް ލިބިފައި ނުވުމުން އެކަމާއި ގުޅޭގޮތުން ވެސް މިއަދު ވަނީ ވާހަކަދެކެވިފައެވެ. ގާޒީ ވަނީ ސިއްރު ކޮށްފައިވާ ލިޔުންތައް ފިޔަވައި ދެން ހުރި ހުރިޔާ ލިޔުމެއް ދިފާއަށް ހުށަހެޅުމަށް އަމުރު ކުރައްވާފައެވެ.\nމިއަދުގެ އަޑުއެހުމުގައި ވަނީ ދައުވާ ލިބޭ ތިން ބޭފުުޅުންނަށް ދައުވާ އިއްވާފައެވެ. އެ ތިން ބޭފުޅުންގެ މައްޗަށް ވެސް ދައުވާ ކޮށްފައި ވަނީ ގާނޫނުލް އުގޫބާތުގެ 530 ވަނަ މާއްދާގެ (ހ)ގެ2އާއި ހަވާލާދީ އެ މާއްދާގެ (ށ)ގެ ދަށުންނެވެ. މި ދައުވާ ސާބިތުވެއްޖެ ނަމަ އެ ބޭފުޅުންގެ މައްޗަށް އަންނާނެ އެންމެ ބޮޑު ހުކުމަކީ 1 އަހަރާއި7މަހާއި6ދުވަހުގެ ހުކުމެކެވެ. އެންމެ ކުޑަވެގެން އަންނާނެ ހުކުމަކީ7މަހާއި6ދުވަހުގެ ހުކުމެކެވެ.\nމިއަދު ކުރީގެ ރައީސް މައުމޫން އާއި އުއްތަމަ ފަނޑިޔާރު ވަނީ ދައުވާ ސާފު ނުވާ ކަމަށް ވިދާޅުވެފައެވެ. އަދި ސާފު ނުވާ ކަންކަމާއި ބެހޭގޮތުން ބަހުސް ކުރުމަށް ފަހު ދައުވާ އަށް ދެ ބޭފުޅުންވެސް ވަނީ އިންކާރު ކުރައްވާފައެވެ. ނަމަވެސް ފަނޑިޔާރު އަލީ ހަމީދަށް ދައުވާއާއި ބެހޭގޮތުން ވާހަކަ ދެއްކުމުގެ ފުރުސަތު މިއަދު ވަނީ ލިބިވަޑައިނުގަނެފައެވެ.\nކުރީގެ ރައީސް މައުމޫންގެ ސިއްހީ ހާލަތު ހުރިގޮތުން އަޑުއެހުން ދިގުލައިގެން ދިއުމަކީ އެދެވިގެންވާ ކަމަކަށް ނުވާތީ އެމަނިކުފާނުގެ ވަކީލު ފައިސަލް ވަނީ އަލީ ހަމީދުގެ އަޑުއެހުމުގެ ބައި އެހެން ދުވަހަކަށް ތާވަލު ކުރުމަށް އެދިވަޑައިގެންފައެވެ. އެ އެދިވަޑައިގަތުމަށް ގާޒީ ވަނީ މިއަދުގެ އަޑުއެހުން ކުރު ކުރުމަށް ނިންމައި އަލީ ހަމީދުގެ އަޑުއެހުން މާދަމާ އަށް ތާވަލު ކުރުމަށް ނިންމާފައެވެ.\nއެކަމާއި ގުޅިގެން އަލީ ހަމީދުގެ ވަކީލު މަހްފޫޒު ސައީދު ވިދާޅުވީ މާދަމާއަށް ތާވަލު ކުރުމުން ބައްދަލުވުންތައް ބާއްވައި މަޝްވަރާ ކުރެއްވުމަށް ދަތިވާ ކަމަށެވެ. އެހެން ކަމުން އަންނަ ހަފްތާއަށް އަޑުއެހުން ފަސް ކުރުމަށް އެދިވަޑައިގެންނެވިއެވެ. އެ ކަމަށް ބާރުދީ މައުމޫން އާއި އަބްދުﷲ ސައީދުގެ ވަކީލުންވެސް ވާހަކަފުޅުު ދެއްކެވިއެވެ. ނަމަވެސް ގާޒީ ނިންމެވީ ފުރަތަމަ ނިންމެވި ގޮތުގައި ދެމި ހުންނާށެވެ.\nމިއަދުގެ އަޑުއެހުން ތާވަލު ކުރީ މެންދުރު 13:00 އަށެވެ. ނަމަވެސް އަޑުއެހުން ފެށުނީ 14:00 ވި ފަހުންނެވެ. އަދި 16:15 ހާއިރު 30 މިނެޓުގެ ބްރޭކެއް ނެގުމަށް ގާޒީ ނިންމެވި އިރު މިއަދުގެ އަޑުއެހުން ނިންމާލާފައި ވަނީ ރޭގަނޑު 7:30 ހާއިރުއެވެ.\nއޭޕްރީލް 24, 2018 23:43\nމައްސަލަ ބެލޭނެކަން ނުވަތަ ނޫންކަން އެނގޭނީ3ބާޣީން ނަކަށް ނޫން.....!!!\nއޭޕްރީލް 25, 2018 07:48\nތިޔަ މަސްއަލަ ބަލާ ފަނޑިޔާރުންނަށް ވާން ޖެހޭނީ ކެނެރީގޭ މުޙައްމަދު ނަޝީދާ، މާމިގިލި ބުރުމާ ޤާސިމާ، އުތަ؟\nއޭޕްރީލް 25, 2018 06:39\nމީ ކުއްވެރިވެގެން ގެންދާމީހުންގެ ހާލު. ނުބެހޭ ކަމެއް ނޯވޭ. މައްސަލަ ނިމެންދެން ކެއްނުކޮށްލެވިގެން މިއުޅެނީ ހަމަ ރަނގަޅަށްވެސް ކުށްވެރިވީމަ ބާ؟\nއޭޕްރީލް 25, 2018 07:32\nމައްސަލާގައި ހައްޔަރުކުރެވޭނެކަމަށް މައްސަލަ ކުރިޔަށް ގެންދެވޭނެކަމަށް ކުށްވެރިން ޤަބޫލެއް ނުކުރާނެ. ތި ވަކީލުންނަށްވެސް ރީއްޗަށް އެނގޭ ތި ތިބީ ބެދިފައިކަން. އެހެންވެ ބޯދަމާގަންނާނެ ގޮތެއް ހޯދަނީ.


.ރަމަޟާން މަސް ޣާފިލުކަމުގައި ނަގައިނުލާށެވެ – Sheikh Fikree Sheikh Fikree\nމާރިޗު 26، 2022\n.ރަމަޟާން މަސް ޣާފިލުކަމުގައި ނަގައިނުލާށެވެ\nރަމަޟާންމަހާ ބައްދަލުވުމާއި، އެމަހުގައި ރޯދަ ހިފުމުގެ ފުރުސަތު ލިބުމަކީ ލިބޭ ވަރަށް ބޮޑު ނިޢުމަތެކެވެ. އެހެނީ ރަމަޟާން މަހަކީ ފާފައް ފުއްސެވުމާއި، ރަޙްމަތުގެ މައްސަރެވެ. އެ މައްސަރުގެ ކޮންމެ ރެއެއްގައި ﷲ ތަޢާލާ، އެ އިލާހުގެ އަޅުތަކުންކުރެ ބަޔަކު ނަރަކައިން މުއްތި ކުރައްވާނޭކަމުގައި ކީރިތި ރަސޫލާ صلى الله عليه وسلم ވަނީ ޙަދީޘް ކުރައްވާފައެވެ.\nއަދި މި މާތް މައްސަރަކީ އަހަރުގެ މަސްތަކުގެ ތެރެއިން ކީރިތި ޤުރްއާން ބާވައިލެއްވުމަށް މާތް ﷲ އިޚްތިޔާރު ކުރެއްވި މައްސަރެވެ. މާތް ﷲ ވަޙީކުރައްވާފައިވެއެވެ. (شَهْرُ رَمَضَانَ الَّذِيَ أُنزِلَ فِيهِ الْقُرْآنُ) (البقرة: 185) މާނައީ: “ރަމަޟާން މަހަކީ އެމަހެއްގައި ޤުރްއާން ބާވައިލެއްވުނު މަހެވެ.”\nއެ ޤުރްއާން ބާވައިލެއްވުނީ ބަރަކާތްތެރިވެގެންވާ ރެއްގައެވެ. އަދި އެރެއަކީ ޤަދަރު އުފުލިގެންވާ މަތިވެރި ރެއެއްގައި ކަމުގައިވެސް ވަނީ ވަޙީކުރައްވާފައެވެ. އެރޭގެ މަތިވެރިކަން ހާމަވެގެންދަނީ، އެރޭގައި ކުރާ އަޅުކަމަށް، އެއް ހާސް މައްސަރުގައި ކުރާ އަޅުކަމުގެ ދަރުމަ ދެއްވާނޭކަމުގައި ކަނޑައަޅުއްވާފައި ވާތީއެވެ. އެއް ހާސް މައްސަރަކީ ގާތްގަނޑަކަށް އައްޑިހަ ތިން އަހަރެވެ. އެއީ އެވަރެޖްކޮށް މީހެއްގެ އުމުރުދުވަހުގެ މުއްދަތެވެ. ވީއިރު، އެ މާތް ރޭގައި އަޅުކަން އަދާ ކުރުމުގެ ސަވާބު، މުޅި އުމުރު ދުވަހު އަޅުކަން އަދާކުރުމުގެ ސަވާބަށްވުރެ އިތުރުވެގެންވެއެވެ.\nމިއުއްމަތުގެ ކުރީގައި، އިސްވެދިޔަ އުއްމަތްތަކުގެ މީސްތަކުންނަކީ އުމުރު ދިގު ބައެއްކަމުގައި ވަނީ ލައްވާފައެވެ. އާދަމް ޢަލައިހިއްސަލާމްގެ ޢުމުރުފުޅަކީ އެއްހާސް އަހަރު ކަމުގައި ބައެއް ޞައްޙަ ރިވާޔަތްތަކުގައި ބަޔާންވެފައިވެއެވެ. އަދި ނޫޙު ޢަލައިހިއްސަލާމް އެކަލޭގެފާނުގެ ގައުމުގެ މީސްތަކުންނަށް ދީނަށް ގޮވައިލެއްވުމުގައި ނުވަސަތޭކަ ފަންސާސް އަހަރު ހޭދަކުރެއްވި ކަމުގައި ކީރިތި ޤުރްއާނުގައިވަނީ އަންގަވާފައެވެ. މާތް ﷲ ވަޙީކުރައްވާފައިވެއެވެ. (وَلَقَدْ أَرْسَلْنَا نُوحاً إِلَى قَوْمِهِ فَلَبِثَ فِيهِمْ أَلْفَ سَنَةٍ إِلَّا خَمْسِينَ عَاماً فَأَخَذَهُمُ الطُّوفَانُ وَهُمْ ظَالِمُونَ) (العنكبوت: 14) މާނައީ: “ހަމަކަށަވަރުން، ތިމަންރަސްކަލާނގެ ނޫޙުގެފާނު، އެކަލޭގެފާނުގެ ޤައުމުގެ މީހުންގެ ގާތަށް ރަސޫލު ކަމާއިގެން ފޮނުއްވީމެވެ. ފަހެ، އެކަލޭގެފާނު، ފަންސާސް އަހަރު ފިޔަވައި، އެއްހާސް އަހަރު (އެބަހީ: ނުވަސަތޭކަ ފަންސާސް އަހަރު ދީނަށް ގޮވައިލެއްވުމަށް) އެއުރެންގެ ތެރޭގައި ހުންނެވިއެވެ. ފަހެ، އެއުރެން އަނިޔާވެރިންކަމުގައިވާ ޙާލު، ޠޫފާނު (ގެ އަޒާބު) އައިސް އެއުރެންނަށް ޖެހުނެވެ.”\nއިސްވެ ބަޔާންކުރެވުނު ފަދައިން މިއުއްމަތުގެ މީހުންގެ ޢުމަރަކީ ފަސްދޮޅަހާއި ހަތްދިހައާއި ދެމެދުގެ ޢުމުރެކެވެ. މަދު މީހަކު މެނުވީ އެއަށްވުރެ ގިނަ ދުވަހު ދުނިޔޭގައި ނުހުރެއެވެ. ސަތަކޭ އަހަރު ދުނިޔޭގައި ހުރެއްޖެ މީހަކީ އުމުރު ދިގު މީހެއްކަމުގައި މީސްތަކުން ދެކެއެވެ.\nވީމާ، ކުރީގެ އުއްމަތްތަކުގެ މީސްތަކުން ދުނިޔޭގައި ގިނަ ދުވަހު، ދިގު އުމުރެއް ވެއިތު ކުރުމުން ޙާޞިލު ކުރެވޭ ގިނަގުނަ ހެޔޮ ޢަމަލުތަކާއި ދަރުމަޔާއި ސަވާބު، މި އުއްމަތުގެ މީސްތަކުން ޙާޞިލު ކުރާނޭ މަގެއް އެވަނީ ލައްވާފައެވެ. އެއީ، ލައިލަތުލް ޤަދްރި ވިލޭރޭފަދަ މާތްކަމާއި މަތިވެރިކަން ބޮޑުވެގެންވާ ރޭތަކުގައި ކުރެވޭ އަޅުކަމުންނެވެ. އަދި އެނޫންވެސް، އެތައް އަޅުކަމެއްގައި، އިސްވެ ދިހިޔަހާ ފާފަ ފުއްސަވައިދެއްވާނޭ މަތިވެރިކަންވަނީ ލައްވާފައެވެ. އެފަދަ ބަސްފުޅުތަކުގެ ތެރޭގައި، “އީމާންކަމާއެކު، ދަރުމައަށް އެދިހުރެ، ރޯދަ ހިފައިފި މީހާގެ އިސްވެދިޔަހާ ފާފަ ފުއްސަވައި ދެއްވާނޭއެވެ.” ޙަދީޘް ކުރައްވާފައިވެއެވެ.\nމިހުރިހާ ވާހަކަތަކާއެކުވެސް، ވިސްނައިލަންޖެހޭ ކަމަކީ، ރަމަޟާންމަހުގެ ދުވަސްތަކާއި ރޭތަކުގެ ޙަޤީޤީ ފައިދާ ހާސިލު ނުކޮށް، އެދުވަސްތައް މުނިފޫހިފިލުވުމާއި ކުޅިވަރުގައި ނަގައިލާ ބަޔަކު އަޅުގަންދުމެންގެ ތެރޭގައިވެސް އުޅޭ ކަމެވެ. ރަމަޟާންމަހުގެ ބަރަކާތާއި ދަރުމަޔާއި ސަވާބުން މަޙުރޫމު ވެއްޖެ މީހަކީ އަބާއްޖަވެރިކަން ބޮޑު މީހެކެވެ.\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. « وَرَغِمَ أَنْفُ رَجُلٍ دَخَلَ عَلَيْهِ رَمَضَانُ ثُمَّ انْسَلَخَ قَبْلَ أَنْ يُغْفَرَ لَهُ» (رواه الترمذي) މާނައީ: “އެ މީހަކާ ރަމަޟާންމަހާ ބައްދަލުވެ، ފާފަ ނުފުއްސެވުނު މީހާ ގެއްލެނިވެ ހަލާކުވެއްޖެއެވެ.” އެބަހީ: ރަމަޟާންމަހު ގަދަވެ ހެޔޮ ހާލުގައި ލަހައްޓަވައި، އަޅުކަން ކުރުމުގެ ފުރުސަތު ލިބިމެ، އެމަހުގެ މަތިވެރިކަމާއި، އެމަހުގައި ލައްވާފައިވާ އަޅުކަމަށް އެމީހާ ފަރުވާކުޑަކޮށް އިހުމާލުވުމުގެ ސަބަބުން، ފާފަ ނުފުއްސެވިއްޖެ މީހަކީ ގެއްލެނިވެ ހަލާކުވެއްޖެ މީހެކެވެ.\nއެއްވެސް ޝައްކެއް ނެތެވެ! ރަމަޟާން މަހުގެ ބަރަކާތްތެރި ރޯދައިގެ އަޅުކަމުގެ ތެރޭގައި، ދޫ ރައްކާތެރިކޮށް، އެންމެހާ ފާހިޝް ޢަމަލުތަކާއި އެފަދަ ބަސްތަކުން އެއްކިބާވެއްޖެ މީހާއަކީ ފާފަ ފުއްސަވައި ދެއްވާނޭ މީހެކެވެ. މިޔާ ޚިލާފަށް، ރަމަޟާން މަހުގެ ދުވާލުގެ ގިނަ ވަގުތު ނިދުމުގައި ހޭދަކޮށްލުން ނުވަތަ ފާހިޝް މަންޒަރުތަކާއި ދީން ނަހީކުރެއްވި އަމަލުތައް ފެންނަ ފިލުމުތަކާއި ސިލްސިލާތައް ބެލުމުގައި ހޭދަކޮށްލައި، އެ މައްސަރުގެ ރޭތައް ކެއިން ބުއިމާ ކުޅިވަރާ މަޖަލުގައި ހޭދަކޮށްލި މީހާއަކީ ހެޔޮކަމުން މަޙްރޫމުވެގެންވާ މީހެކެވެ. އެފަދަ އަބާޖަވެރިއެއް ކަމުގައި ތިބާ ނުވާށެވެ!


SunOnline: 35 aharah fahu Saudi gai cinema thah hulhuvaalee Black Panther aa eku\n35 އަހަރަށް ފަހު ސައުދީގައި ސިނަމާތައް ހުޅުވާލީ ބްލެކް ޕެންތާއާއެކު\nރުގިއްޔާ މުހައްމަދު މޫސާ 20 Apr 2018, 16:49\nސައުދީ އަރަބިއާގެ ރިޔާދުގައި ބުދަ ދުވަހުގެ ރޭ ވަނީ ވީއައިޕީ ގެސްޓުންނަށް ބްލެކް ޕެންތާ ބަލާލުމަށް ފުރުސަތު ދީފައި -- ފޮޓޯ: ޑީޕީއޭ\nރިޔާޒު (އޭޕްރިލް 20): ސައުދީ އަރަބިއާގައި 35 އަހަރަށް ފަހު، ފުރަތަމަ ފަހަރަށް ސިނަމާއެއްގައި ފިލްމު ބަލާލުމުގެ ފުރުސަތު އާންމުންނަށް ހުޅުވާލައިފިއެވެ.\nއެމެރިކާގެ އޭއެމްސީ އެންޓަޓެއިންމެންޓް ހޯލްޑިންސްއިން ވެރިރަށް ރިޔާޒުގައި ހިންގާ ސިނަމާއެއްގައި މިއަދު ދައްކަން ފަށާފައި ވަނީ ޑިޒްނީގެ ކާމިޔާބު ފިލްމު ބްލެކް ޕެންތާއެވެ.\nމީގެ ކުރިން ބުދަ ދުވަހެގެ ރޭ އެ ސިނަމާގައި ވަނީ ސަރުކާރުން ދައުވަތު ދިން ވީއައިޕީ ގެސްޓުންތަކަކަށް އެފިލްމު ބަލާލުމުގެ ފުރުސަތު ދީފައެވެ. އޭގެ ތެރޭގައި ސަރުކާރުގެ މިނިސްޓަރުންނާއި ޑިޕްލޮމެޓުންނާއި މަޝްހޫރު އެހެނިހެން ފަރާތްތައް ހިމެނުނެވެ. އަދި އެސިނަމާގައި އަންހެނުންނާއި ފިރިހެނުން އިށީނދެ ތިބުމަށް ވަކި ގޮނޑިތަކެއް ޚާއްސަކޮށްފައި ނެތްކަމަށް ސައުދީއިން ބުނެއެވެ.\nސައުދީ ސަރުކާރުން އޭއެމްސީ އެންޓަޓެއިންމެންޓާއެކު ހަދާފައިވާ އެއްބަސްވުމުގެ ދަށުން ކުރިއަށް އޮތް ފަސް އަހަރު ތެރޭ އެގައުމުގެ 15 ސިޓީއެއްގައި 40 ތިއޭޓަރު ހުޅުވުމުގެ އިތުރުން، 2030 އަންނަންވާއިރަށް 25 ސިޓީއެއްގައި 100 ސިނަމާ ހުޅުވާނެއެވެ.\nސައުދީ އަރަބިއްޔާގެ ސިނަމާތައް 1970 ގެ އަހަރުތަކުގައި ބަންދު ކުރި ފަހުން އެގައުމުގައި ސިނަމާތައް ހުޅުވަން ހުއްދަ ދޭން ނިންމީ މިދިޔަ އަހަރުގެ ޑިސެމްބަރު މަހުގައެވެ. އަދި އެ ސިނަމާތަކުގައި ދައްކާނީ އެގައުމުގެ ސަގާފަތާ، އިންފޮމޭޝަން ޕޮލިސީއާ ފުށުނާރާ ފިލްމުތައް ކަމަށް ސައުދީ އަރަބިއްޔާގެ ކަލްޗާ އެންޑް އިންފޮމޭޝަން މިނިސްޓްރީން ވަނީ ބުނެފައެވެ.\nއެއީ އެ ގައުމު އިގުތިސާދީ ގޮތުންނާއި އިޖުތިމާއީ ގޮތުން ކުރިއެރުވުމަށް ވަލީއަހުދު މުހައްމަދު ބިން ސަލްމާން އިސްވެ ހުންނަވައިގެން ކަނޑައަޅާފައިވާ ވިޝަން 2030ގެ ދަށުން ގައުމަށް ގެނައި އިސްލާހީ ބަދަލެކެވެ.\nބެއިޖިން ފިލްމު ފެސްޓިވަލުގެ ފުރުސަތު ދިވެހި ފިލްމުތަކަށް\nމިއުޒިކީ ފަންނާނުންގެ ފޯރަމް މިރޭ


Manta Air ge udhuhuntha rasmeekoh fashaifi\nމަންޓާ އެއާގެ އުދުހުންތައް ރަސްމީކޮށް ފަށައިފި\nމަންޓާ އެއާގެ މަތިންދާބޯޓެއް- މިއަދު މަންތާއިން ވަނީ ދަތުރުތަށް ރަސްމީކޮށް ފަށައިފަ- ފޮޓޯ: މުހައްމަދު އަފްރާހު| އަވަސް\nއަގު ހެޔޮ ހާއްސަ ފެއާތަކަކާއެކު މަންޓާ އެއާގެ އެތެރޭގެ އުދުހުންތައް މިއަދު ރަސްމީކޮށް ފަށައިފި އެވެ.\nމަންޓާ އެއާގެ ދަތުރުތައް ރަސްމީކޮށް ފެށުމުގެ ގޮތުން މިއަދުން ފެށިގެން މޭ 31 ވަނަ ދުވަހުގެ ނިޔަލަށް ކުރިއަށް ގެންދާ ހާއްސަ ފެއާގައި އެ ކުންފުނީގެ ވެބް ސައިޓުންނާއި މަންތާގެ އޮތޮރައިޒްޑް ޕެސެންޖަރު ސޭލްސް އެޖެންޓް (ޕީއެސްއޭ) މެދުވެރިކޮށް ދުރާލާ ޓިކެޓް ބުކް ކުރެވެން ހުންނާނެ އެވެ.\nމަންޓާ އިން "ސުޕަ ސޭވާ" އަދި "ސޭވާ" ކިޔާ ހާއްސަށް ޕެކޭޖުގައި ޓިކެޓް ވިއްކަނީ ކޮޅަކަށް 749ރ. އަށެވެ. މަންތާގެ އެއާ ދަތުރު ކުރަން އަދި ހަމަޖެހިފައިވާ ހަމައެކަނި މަންޒިލަކީ ދ. ކުޑަހުވަދޫ އެވެ. އެ ރަށަށް ދުވާލަކު ހަތަރު ފްލައިޓް ބާއްވާނެ އެވެ.\nމަންޓާ އިން ބުނީ ޕަސެންޖަރަކަށް ފްލައިޓް މިސް ވިޔަސް އެ ދުވަހުގެ އިތުރު ފުލައިޓަކުން ޖާގަ ލިބެން ހުރިނަމަ ޖާގަ ހަމަޖައްސައިދޭނެ ކަމަށެވެ. މީގެ އިތުރުން ހާއްސަ ޗާޓަރު ފްލައިޓްތައް ބޭއްވުމުގެ ފުރުސަތު ވެސް އޮންނާނެ ކަމަށެވެ.\nމަންޓާ އެއާގެ ޗީފް އެގްޒެކިއުޓިވް އޮފިސަރު (ސީއީއޯ) މުހައްމަދު ހަލީލް ވިދާޅުވީ، ގިނަ ދުވަސްތަކަކަށް ފަހު މިއަދު މަންތާ އެއާ އަށް ވައިގެ ދަތުރުތަށް ކުރުމުގެ ހުއްދަށް ލިބުމަކީ، މި ހިދުމަތް އިތުރަށް ފުޅާކުރަން ލިބުނު ވަރަށް ބޮޑު ހިތްވަރެއް ކަމަށެވެ. އަދި މަންތާގެ އޮޕަރޭޝަންތަށް ފުޅާ ކޮށް އިތުރު މަންޒިލްތަކަށް ވެސް ދަތުރު ކުރާނެ ކަމަށެވެ.\nމަންޓާ އެއާއިން މި ދަތުރުތަކުގައި ބޭނުން ކުރަނީ "އޭޓީއާރް 600-72" މަރުކާގެ މަތިންދާ ބޯޓެވެ. ނެދަލޭންޑުން މި ބޯޓު ރާއްޖެ ގެނެސްފައިވަނީ މިދިޔަ އަހަރުގެ ނޮވެމްބަރު 12 ވަނަ ދުވަހު އެވެ. މަންތާއިން ދަނީ ސީޕްލޭންގެ ހިދުމަތް ދިނުމަށް ވެސް މަސައްކަތް ކުރަމުންނެވެ.\nކުޑަ ހުވަދޫ ފިޔަވާ ދެން މަންތާއިން ދަތުރު ކުރުމަށް މަސައްކަތް ކުރަމުންދަނީ، ތ. ތިމަރަފުއްޓަށާއި، ބ. ދަރަވަންދޫ އަށެވެ. މަންތާގެ ފުރަތަމަ މަތިންދާ ބޯޓު ރާއްޖެ ގެނައުމުގެ ރަސްމިއްޔާތުގައި މަންތާގެ ސީއީއޯ ހަލީލް ވިދާޅުވެފަ ވަނީ މަންތާއިން އިތުރު މަންޒިލްތަކަށް ދަތުރު ކުރާނީ މިއަހަރު ޑިސެމްބަރު ރާއްޖެ ގެންނަ އިތުރު ފުލައިޓު ތަކާއެކު ކަމަށެވެ.\nމަންޓާގެ ފުލައިޓުތަކުގެ ތަފާތު ދެ ކެބިން ކްލާސް ހިމެނޭ ކަމަށެވެ. އެއީ ސަފާޔާ ކްލާސް އާއި ކޮމްފޯޓް ކްލާސް އެވެ. އަދި މެ ކްލާސް އަކީ ޕަސެންޖަރުންނަށް ހަމަ ޖެހިލައިގެން އިށީދެ ހުރެ ދަތުރު ކުރެވޭފަދަ ގޮތަކަށް ފަރުމާ ކޮށްފައިވާ ކްލާސްތަކެއް ކަމަށެވެ.\nކުޑަހުވަދޫ މޯޑިވްސް ސިވިލް އޭވިއޭޝަން އޮތޯރިޓީ މަންތާ އެއާ\nއެކްސިޑެންޓެއްވެ ދެ މީހަކަށް އަނިޔާވެއްޖެ\nނަގޫރޯޅިއެއް އަރައި ގެއެއްގެ ފުރާޅު އެއްލާލައިފި


ޓިކްޓޮކް ގަންނަން މައިކްރޯސޮފްޓް ބޭނުންވަނީ ކީއްވެ؟ | Naares\nއާދީއްތަ, އޮކްޓޫބަރު 25, 2020\nއަންނައަހަރުގެ ބަޖެޓަކީ ގާތްގަޑަކަށް 35 ބިލިއަން – ފިނޭންސް\nއަދީބު ނިދިކުރައްވަން ބޭނުންކުރާ މެޝިނަކީ ޖަލުގައި ބޭނުންކުރެވޭ މެޝިނެއް ނޫން – ހޯމް މިނިސްޓަރ\nއިތުރު 30 މީހަކު ކޮވިޑަށް ޕޮޒިޓިވް ވެއްޖެ\nއިފުރު އެއަރޕޯޓާއި ރިސޯޓް ވިއްކާލަނީ\nއިތުރު 33 މީހުން ކޮވިޑަށް ޕޮޒިޓިވް\nއާމްދަނީއެއް ނުލިބޭ ޒުވާން ފިރިހެނުންނަށްވުރެ އަންހެނުންގެ ނިސްބަތް އިތުރު- ތަފާސްހިސާބު\nފަތުރުވެރިންނަށް “ސްޕްލިޓް ސްޓޭ” ހުއްދަ ދީފި\nވީޑިއޯ ޝެއަރކުރާ މަޝްހޫރު ސޯޝަލް މީޑިއާ އެޕްލިކޭޝަން، މައިކްރޯސޮފްޓުން ގަންނަން ބޭނުންވެ އެމަޝްވަރާތައް ކުރިއަށްދާކަމަށް ހާމަކޮށްފާވަނީ މިހަފްތާތެރޭގައެވެ.\nސުވާލަކީ އެމެރިކާ އެހާބޮޑަށް ޓިކްޓޮކާމެދު ކަންބޮޑުވުން ފާޅުކުރަމުންދާއިރު އަދި ޚާއްޞަކޮށް ޓިކްޓޮކް މަނާކުރާނެކަމަށް ރައީސް ޑޮނާލްޑް ޓްރަމްޕް ވިދާޅުވެފައިވަނިކޮށް މައިކްރޯސޮފްޓުން ޓިކްޓޮކް ގަންނަން ބޭނުންވަނީ ކީއްވެގެންބާއެވެ؟\nމައިކްރޯސޮފްޓުން ބުނީ ޓިކްޓޮކްގެ ބެލެނިވެރި ކުންފުނި ބައިޓްޑާންސްއާއެކު ކުރިއަށްދާ މަޝްވަރާތައް ނިންމާ، ސެޕްޓެމްބަރުމަހުގެ 15 ވަނަ ދުވަހުގެ ކުރިން ގޮތެއް ނިންމާނެކަމަށެވެ.\nއެމެރިކާގެ އޮފިޝަލުން ޓިކްޓޮކްއާ ގުޅޭގޮތުން ކަންބޮޑުވުން ފާޅުކުރަމުންދާ މައިގަނޑު ސަބަބަކީ، ޓިކްޓޮކަކީ ޤައުމީ ސަލާމަތަށް ހުރި ނުރައްކަލެއްކަމަށް ބުނެއެވެ. އެގޮތުން ޓިކްޓޮކް ބޭނުންކުރާ ފަރާތްތަކުގެ މަޢުލޫމާތު ޗައިނާ ސަރުކާރާ ހިއްސާކުރާކަމަށް ބައެއް އޮފިޝަލުން ތުހުމަތުކުރެއެވެ. ނަމަވެސް ޓިކްޓޮކްއިން މިކަން ދޮގުކުރެއެވެ. ބައިޓްޑާންސްއިން ބުނާގޮތުން ޓިކްޓޮކްއާ ގުޅޭގޮތުން ކުރާ ތުހުމަތުތައް ސާބިތުކޮށްދޭވަރުގެ ހެކި ދެއްކިފައެއްނުވެއެވެ.\nކަމުގެ މާހިރުން ވިދާޅުވާގޮތުންނަމަ ޓިކްޓޮކް ގަންނަން މައިކްރޯސޮފްޓް ބޭނުންވަނީ މައިގަނޑު2ސަބަބަކަށް ޓަކައެވެ. ފުރަތަމަ ސަބަބަކީ އެމީހުންގެ ވިޔާފާރި އިތުރަށް ފުޅާކުރުމެވެ. އެގޮތުން އެމެރިކާ، ކެނެޑާ، އޮސްޓްރޭލިޔާ، ނިއުޒިލޭންޑް ފަދަ ބޮޑެތި ޤައުމުތަކުގައި މިހާރުވެސް ހިނގަމުންދާ ޓިކްޓޮކްގެ އޮޕަރޭޝަންތައް މައިކްރޯސޮފްޓަށް ލިބިއްޖެނަމަ ޔޫޓިއުބާއި، ފޭސްބުކްފަދަ ޕްލެޓްފޯމްތަކުގެ ވާދަވެރިކަމުގައި މައިކްރޯސޮފްޓަށް ކުރިހޯދިދާނެއެވެ.\nމައިގަނޑު އަނެއްސަބަބަކީ ޓިކްޓޮކްގެ ފުރިހަމަ ކޮންޓްރޯލް މައިކްރޯސޮފްޓަށް ލިބިއްޖެނަމަ ޓިކްޓޮކުން އެއްކުރާކަމަށް އެމެރިކާއިން ތުހުމަތުކުރާ މަޢުލޫމާތުތައް ނުވަތަ މުހިންމު ޑާޓާތަކުގެ ފައިދާ މައިކްރޯސޮފްޓްގެ ވިޔަފާރީގައި ފުރިހަމައަށް ބޭނުންކުރެވިދާނެއެވެ.\nގިޔަބަޔަކު ޤަބޫލުކުރާގޮތުގައި މިހާރުވެސް މައިކްރޯސޮފްޓް ކުންފުންޏަކީ އެމީހުންގެ އުފެއްދުންތައް މެދުވެރިކޮށް އެކިމީސްމީހުންގެ ޒާތީ ސިއްރު މަޢުލޫމާތުތައް އެމެރިކާ ސަރުކާރާ ހިއްސާކުރަމުންދާ އެމެރިކާގެ ކުންފުންޏެކެވެ.\nމައިކްރޯސޮފްޓްގެ ސީއީއޯ ސަތްޔާ ނަޑެއްލާ ބުނެފައިވަނީ ޓިކްޓޮކްގެ ހިއްސާ ގަތުމާ ގުޅޭގޮތުން އެމެރިކާގެ ރައީސް ޑޮނާލްޑް ޓްރަމްޕްއާއެކު ފޯނުން މަޝްވަރާކުރައްވާފައިވާކަމަށެވެ. އަދި ޓިކްޓޮކްއާ ގުޅޭގޮތުން އެމެރިކާގެ ރައީސް ގެންގުޅުއްވާ ކަންބޮޑުވުންތަކަށް މައިކްރޯސޮފްޓުން ރިޔާއަތްކުރާނެކަމަށްވެސް އޭނާބުނެއެވެ.\nމައިކްރޯސޮފްޓުން ބުނާގޮތުން ޓިކްޓޮކްގެ ފުރިހަމަ ސެކިއުރިޓީ ރެވިއުއެއް ހަދާނެއެވެ. އަދި މައިކްރޯސޮފްޓުން ޓިކްޓޮކްގެ މެޖޯރިޓީ ހިއްސާ ގަތުމުން އެމެރިކާއަށް ކުރާނެ ފައިދާތަކާ ގުޅޭ ތަފްސީލްވެސް އެމެރިކާ ސަރުކާރާ ހިއްސާކުރާނެއެވެ.\nމައިކްރޯސޮފްޓް ކުންފުންޏަކީ އެމެރިކާއަށް ނިސްބަތްވާ ބައިނަލްއަޤްވާމީ ކުންފުންޏެކެވެ. 1975 ވަނަ އަހަރުގެ އޭޕްރީލް4ގައި އުފެދުނު މިކުންފުންޏަކީ ކޮމްޕިއުޓަރާއި ގުޅޭ އެއްޗެހި އުފައްދާ ކުންފުންޏަކަށްވާއިރު މި ކުންފުންޏަކީ ދުނިޔޭގެ އެންމެ އަގުބޮޑު ކުންފުނިތަކުގެ ތެރެއިން ހިމެނޭ ކުންފުންޏެކެވެ.\nމީގެ އިތުރުން ސޮފްޓްވެއަރ އުފައްދާ ދުނިޔޭގެ އެންމެ ބޮޑު ކުންފުންޏަކީވެސް މައިކްރޯސޮފްޓްއެވެ. މައިކްރޯސޮފްޓް އުފެއްދި ބާނީންނަކީ ބިލް ގޭޓްސް އާއި ޕޯލް އެލެންއެވެ.\n25 އޮކްޓޫބަރު 2020\n24 އޮކްޓޫބަރު 2020


Council thakuge mahaasinthaagai Laamarukazee islaahuthah Raees thasdheegu kuravvaifi\nމަޖިލީހުން ލާމަރުކަޒީ ގާނޫނަށް އިސްލާހު ގެނެސްފައިވާ ބިލް ރައީސް އިބްރާހިމް މުހައްމަދު ސޯލިހް މިއަދު ތަސްދީގު ކުރައްވަނީ. -- ފޮޓޯ: ރައީސް އޮފީސް\nލޯކަލް ކައުންސިލްތަކަށް މާލީ ބާރުތައް ދޭ ގޮތަށް ރައްޔިތުންގެ މަޖިލީހުން ލާމަރުކަޒީ ގާނޫނަށް އިސްލާހު ގެނެސްފައިވާ ބިލް ރައީސް އިބްރާހިމް މުހައްމަދު ސޯލިހް މިއަދު ތަސްދީގު ކުރައްވައިފި އެވެ.\nލާމަރުކަޒީ ގާނޫނަށް ގެނައި އިސްލާހުތައް ރައީސް ތަސްދީގު ކުރެއްވީ، ލޯކަލް ކައުންސިލަތަކާއެކު މަޝްވަރާ ކުރުމުގެ ގޮތުން މިއަދު ކްރޮސްރޯޑްގައި ފެށި މަހާސިންތާ ފެށުމުގެ ގޮތުން ބޭއްވި ރަސްމިއްޔާތުގެ ތެރޭގަ އެވެ. މިއީ ފަހުގެ ތާރީހެއްގައި މި ގޮތަށް ބޭއްވި މަހާސިންތާއެއްގެ ތެރޭގައި މަޖިލީހުން ފާސްކުރި ބިލެއް ރައީސަކު ތަސްދީގު ކުރެއްވި ފުރަތަމަ ފަހަރެވެ.\nރައީސް އިބްރާހިމް މުހައްމަދު ސޯލިހް، ކައުންސިލްތަކުގެ މަހާސިންތާގައި ބައިވެރިވެވަޑައިގަންނަވަނީ -- ފޮޓޯ: ރައީސް އޮފީސް


SunOnline: FilmFare Awards:3Khanunge kurimathi lumeh\nފިލްމްފެއާ އެވޯޑު: ތިން ޚާނުންގެ ކުރިމަތިލުމެއް\n1 އަހަރު4މަސް ކުރިން - 11 ޖެނުއަރީ 2017 2\nފިލްމުފެއާ އެވޯޑުގެ ނޮމިނޭޝަން ލިސްޓު މިހާރު މި ވަނީ އިއުލާނުކޮށްފަ އެވެ. މިއީފަސްދޮޅަސް ދެ ވަނަ ފިލްމުފެއާ އެވޯޑެވެ. މި މަހުގެ 14 ވަނަ ދުވަހު އިންޑިއާގެ މުމްބާއީގައި ބާއްވަން ހަމަޖައްސާފައިވާ ފިލްމުފެއާ އެވޯޑު ހޯސްޓު ކުރާނީ ބޮލީވުޑްގެ ރަސްގެފާނު ޝާހު ރުކް ޚާން އެވެ.\nފިލްމުފެއާ އެވޯޑުގައި މިއަހަރު ހިންދީ ސިނަމާ އިން ފެނިގެން ދިޔަ އެންމެ މޮޅު ފިލްމުތަކާއި، އެކްޓިން، ޑައިރެކްޝަން، މިއުޒިކް އަދި އެނޫންވެސް ބައިތަކުން އެވޯޑުތައް ދެވިގެން ދާނެ އެވެ.\nފިލްމުފެއާ އެވޯޑުގެ ނޮމިނޭޝަންތަކަށް ބަލާއިރު، އެންމެ މޮޅު ފިރިހެން އެކްޓަރުގެ ކެޓަގަރީގައި އާމިރު ޚާން، ސަލްމާން ޚާން، އަދި ޝާހް ރުކް ޚާން ވެސް ވާދަ ކުރެ އެވެ. ތިން ޚާނުންނާ އެކު މެގަ ސްޓާ އަމީތާބް ބައްޗަން ވެސް ވަނީ މޮޅު އެކްޓަރު ކަމަށް ނޮމިނޭޓް ވެފަ އެވެ.\nއަންހެން އެންމެ މޮޅު އެކްޓަރުގެ ބައިގައި ކުރި ހޯދާފައި ވަނީ އާލިއާ ބަޓް އެވެ. އޭނާ ވަނީ ދެ ފިލްމަކުން އެވޯޑަށް ނޮމިނޭޓް ވެފަ އެވެ.\nމި އަހަރު އެންމެ ގިނަ ނޮމިނޭޝަންސް ލިބިފައި ވަނީ ފިލްމު 'އުޅްތާ ޕަންޖާބް' އަދި 'އޭ ދިލް ހޭ މުޝްކިލް' އަށެވެ. ކޮންމެ ފިލްމަކަށް ވެސް ނުވަ ނޮމިނޭޝަން ވަނީ ލިބިފަ އެވެ. ހަތް ނޮމިނޭޝަން އާއެކު ދެން އެންމެ ގިނަ ނޮމިނޭޝަން ލިބިފައި ވަނީ ފިލްމު 'ސުލްތާން' އަށެވެ.\nފިލްމުފެއާގެ ނޮމިނޭޝަން ލިސްޓް:\nއެންމެ މޮޅު ފިލްމު:\nއެންމެ މޮޅު ޑައިރެކްޓަރު\nއަބީޝެކް ޗޯބޭ - އުޅްތާ ޕަންޖާބް\nއަލީ އައްބާސް ޒަފަރު - ސުލްތާން\nކަރަން ޖޯހަރު - އޭ ދިލް ހޭ މުޝްކިލް\nނިތޭޝް ތިވާރީ - ދަންގަލް\nރާމް މާދްވާނީ - ނީރްޖާ\nޝަކުން ބަޓްރާ - ކަޕޫރް އެންޑް ސަންސް\nއެންމެ މޮޅު އެކްޓަރު (ފިރިހެން)\nއާމިރު ޚާން - ދަންގަލް\nއަމީތާބް ބައްޗަން - ޕިންކް\nރަންބީރު ކަޕޫރު - އޭ ދިލް ހޭ މުޝްކިލް\nސަލްމާން ޚާން - ސުލްތާން\nޝާހް ރުކް ޚާން - ފޭން\nޝާހިދު ކަޕޫރު - އުޅްތާ ޕަންޖާބް\nސުޝާންތު ސިންގް ރާޖްޕުތު - އެމްއެސް ދޯނީ: ދި އަންޓޯލްޑް ސްޓޯރީ\nއެންމެ މޮޅު އެކްޓަރު (އަންހެން)\nއައިޝްވާރްޔާ ރާއި - ސަރްބްޖީތު\nއާލިއާ ބަޓް - ޑިއާ ޒިންދަގީ\nއާލިއާ ބަޓް - އުޅްތާ ޕަންޖާބް\nއަނުޝްކާ ޝަރްމާ - އޭ ދިލް ހޭ މުޝްކިލް\nސޯނަމް ކަޕޫރު - ނީރްޖާ\nވިދްޔާ ބާލަން - ކަހާނީ 2\nއެންމެ މޮޅު ސަޕޯޓިން އެކްޓަރު (ފިރިހެން)\nދިލްޖީތު ދޯސަންޖް - އުޅްތާ ޕަންޖާބް\nފަވާދު ޚާން - ކަޕޫރު އެންޑް ސަންސް\nޖިމް ސަރްބް - ނީރްޖާ\nރަޖަތު ކަޕޫރު - ކަޕޫރު އެންޑް ސަންސް\nރާޖްކުމާރު ރާއޯ - އަލީގަރް\nރިޝީ ކަޕޫރު - ކަޕޫރު އެންޑް ސަންސް\nއެންމެ މޮޅު ސަޕޯޓިން އެކްޓަރު (އަންހެން)\nކަރީނާ ކަޕޫރު - އުޅްތާ ޕަންޖާބް\nކިރްތީ ކުޅާރީ - ޕިންކް\nރަތުނާ ޕަތަކް ޝާހް - ކަޕޫރު އެންޑް ސަންސް\nރިޗާ ޗައްޑާ - ސަރްބްޖީތު\nޝަބާނާ އަޒްމީ - ނީރްޖާ\nއެންމެ މޮޅު މިއުޒިކް އަލްބަމް\nއާމާލް މަލިކް، ބާދްޝާހް، އަރްކޯ، ތަނިޝްކް ބަޖްޗީ، ބެނީ ދަޔާލް އެންޑް ނުކްލެޔާ - ކަޕޫރް އެންޑް ސަންސް\nއަމިތު ތުރިވޭދީ - އުޅްތާ ޕަންޖާބް\nމީޓް ބްރޯސް، އާމާލް މަލިކް، އަންކިތު ތިވާރީ، މަންޖް މިއުޒިކް - ބާގީ\nޕްރިތަމް - އޭ ދިލް ހެ މުޝްކިލް\nޝަންކަރް-އެހްސާން-ލޯއި - މިރްޒިޔާ\nވިޝާލް-ޝޭކަރް - ސުލްތާން\nއެންމެ މޮޅު ލިރިކްސް\nއަމީތާބް ބަޓަޗާރިޔާ - ޗަންނާ މޭރެޔާ (އޭ ދިލް ހޭ މުޝްކިލް)\nގުލްޒާރް - އާވޭ ރޭ ހިޗްކީ (މިރްޒިޔާ)\nގުލްޒާރް - މިރްޒިޔާ (މިރްޒިޔާ)\nއިރްޝާދް ކާމިލް - ޖަގް ގޫމެޔާ (ސުލްތާން)\nކައުސަރު މުނީރް - ލަވް ޔޫ ޒިންދަގީ (ޑިއާ ޒިންދަގީ)\nޝިވް ކުމާރް ބަތަލްވީ - އިކް ކުޑީ (އުޅްތާ ޕަންޖާބް)\nއެންމެ މޮޅު ލަވަކިޔުންތެރިޔާ (ފިރިހެން)\nއަމިތު މިޝްރާ - ބުލެޔާ (އޭ ދިލް ހެ މުޝްކިލް)\nއަރިޖީތު ސިންގ - އޭ ދިލް ހެ މުޝްކިލް (އޭ ދިލް ހޭ މުޝްކިލް)\nއަރިޖީތު ސިންގް - ޗަންނާ މޭރޭޔާ (އޭ ދިލް ހެ މުޝްކިލް)\nއާތިފް އަސްލަމް - ތެރެ ސަންގް ޔާރާ (ރުސްތަމް)\nރާހަތު ފަތެ އަލީ ޚާން - ޖަގް ގޫމެޔާ (ސުލްތާން)\nއެންމެ މޮޅު ލަވަކިޔުންތެރިޔާ (އަންހެން)\nކަނިކާ ކަޕޫރު - ޑާ ޑާ ޑައްސޭ (އުޅްތާ ޕަންޖާބް)\nޖޮނިތާ ގަންދީ - ބްރޭކް އަޕް ސޯންގް (އޭ ދިލް ހޭ މުޝްކިލް)\nނީތީ މޯހަން - ސޯ އާސްމާން (ބާރް ބާރް ދޭކޯ)\nނޭހާ ބަސިން - ޖަގް ގޫމެޔާ (ސުލްތާން)\nޕަލަކް މުއްޗަލް - ކޯން ތުޖޭ (އެމްއެސް ދޯނީ: ދި އަންޓޯލްޑް ސްޓޯރީ)\nގުރްއަތުލް އައިން - ކާރި ކާރި (ޕިންކް)\nބޮލީވުޑް ފިލްމީ ދާއިރާ ހިންދީ ފިލްމު\n"ކާލާ"ގެ ބަޠަލާއަކަށް ހުމާ ގުރައިޝީ2ދުވަސް 12 ގަޑި ކުރިން\nއާލިއާ ބަޓް ފިލްމު ކުޅެދޭ އަގުތައް ބޮޑު ކުރަނީ؟2ދުވަސް 14 ގަޑި ކުރިން\nތައްބޫ ވެސް ބާރަތުގެ ކާސްޓާ ގުޅިއްޖެ2ދުވަސް 8 ގަޑި ކުރިން\n"ސަންޖޫ"އަށް އާމިރު ނޫނެކޭ ބުނީ ކީއްވެ؟3ދުވަސް 14 ގަޑި ކުރިން\nއަރްޖުން ރެއްޑީގެ ބަތަލާ އަކަށް ތާރާ3ދުވަސް9ގަޑި ކުރިން


Bridge ge toll nizaam design kuran havaalu koffi | Mihaaru\nބްރިޖްގެ ހޮޅިއެއް ކަނޑު އަޑި އަށް ފައްތަން ތައްޔާރުކޮށްފައި: މައި ތަނބުގައި ހުންނަ 35 ހޮޅީގެ ތެރެއިން 30 ހޮޅި މިހާރު ވަނީ ޖަހާފައި. --ފޮޓޯ: ނިޝާން އަލީ/މިހާރު\n24 ނޮވެމްބަރ 2016 - 14:50 41 comments\nމާލެ އާއި ހުޅެލެއާ ދެމެދު އަޅާ ބްރިޖު ބޭނުންކުރާ މީހުންގެ އަތުން ފީ ނަގާނެ ނިޒާމް ޑިޒައިން ކުރުމަށް ބްރިޖުގެ މަސައްކަތް ކުރާ ޗައިނާގެ ސީސީސީސީގެ ދަށުން ހިންގާ ކުންފުންޏަކާ ހަވާލުކޮށްފައިވާ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nހައުސިން މިނިސްޓްރީގައި ބޭއްވި ނިއުސް ކޮންފަރެންސެއްގައި މުއިއްޒު ވިދާޅުވީ ޓޯލް ނިޒާމް ގާއިމްކުރަން ވިސްނާފައި އޮތީ ބްރިޖް މަތިން ވެހިކަލްތައް ދަތުރުކުރާއިރު ޓްރެފިކަށް މަޑުކުރަން ނުޖެހޭ ގޮތަށް ކަމަށެވެ. އިލެކްޓްރޯނިކް އެ ނިޒާމާ އެކު ވެހިކަލްތަކަށް އެއްވެސް އުނދަގުލެއް ނެތި ދަތުރު ކުރެވޭނެ ކަމަށް މިނިސްޓަރު ވިދާޅުވި އެވެ.\n"އޮޓޮމެޓިކުން ޓޯލް ކެނޑޭ ގޮތަށް އިލެކްޓްރޯނިކް ޓޯލް ސިސްޓަމެއް ގާއިމް މި ކުރަނީ. އެހެންވީމަ ޓްރެފިކަށް މަޑުނުކޮށް ކުރިއަށް ދެވޭނެ،" މުއިއްޒު ވިދާޅުވި އެވެ.\nރާއްޖޭގެ ބްރިޖުގައި ބޭނުން ކުރަން ނިންމާފައިވާ ނިޒާމް ސިންގަޕޫރު ފަދަ ބައެއް ގައުމުތަކުގައި ބޭނުން ކުރަމުން އަންނަ ކަން މިނިސްޓަރު ފާހަގަކުރެއްވި އެވެ. ބްރިޖުން ދަތުރުކުރާ ވެހިކަލްތަކުން ފީ ނެގުން ނުވަތަ ޓޯލް ނިޒާމް ޑިޒައިންކޮށް ނިމޭނެ ދުވަހެއް އަދި ޓޯލްގެ ގޮތުގައި ނަގާނެ މިންވަރެއް މިނިސްޓަރު މިއަދު ވިދާޅެއް ނުވެ އެވެ.\nހައުސިން މިނިސްޓްރީގައި މިއަދު ބޭއްވި ނިއުސް ކޮންފަރެންސްގައި މިނިސްޓަރު މުއިއްޒު ވާހަކަ ދައްކަވަނީ. --ފޮޓޯ: ނިޝާން އަލީ/ މިހާރު\nބްރިޖުގެ މަސައްކަތުގެ ތަފްސީލްތައް ދެއްވަމުން މިނިސްޓަރު ވިދާޅުވީ ބްރިޖުގެ މައި ހަތް ތަނބުގައި ހުންނަ 35 ހޮޅީގެ ތެރެއިން މިހާރު 30 ހޮޅި ޖަހާފައިވާ ކަމަށެވެ. ބާކީ ފަސް ހޮޅި ވެސް ޑިސެމްބަރު ނިމުމުގެ ކުރިން ޖަހައި ނިމެނޭ ކަމަށް ވިދާޅުވި އެވެ.\n"އެޕްރޯޗް ބްރިޖުގެ ވެސް ދެބައިކުޅަ އެއްބަޔަށް ވުރެ ބޮޑު ބައި ކާސްޓްކޮށް ވެސް ޑިސެމްބަރު މަހުގެ ތެރޭގައި ނިމެނޭ. އެހެންވީމަ ވަރަށް ބާރު ސްޕީޑުގައި މަސައްކަތް ކުރިއަށް އެބަދޭ،" މުއިއްޒު ވިދާޅުވި އެވެ.\nބްރިޖްގެ މަސައްކަތް ނިންމަން ކަނޑައަޅާފައި ވަނީ ސެޕްޓެމްބަރު 2018 ގައި ކަން ފާހަގަކުރައްވައި މިނިސްޓަރު ވިދާޅުވީ ޝެޑިއުލްއާ އެއްގޮތަށް މަސައްކަތް ކުރިއަށް ދާ ކަމަށެވެ. އެހެންވެ އުއްމީދަކީ، އެ އަހަރުގެ ޖުލައި މަހު ބްރިޖު ހުޅުވުން ކަން މިނިސްޓަރު މިއަދު ވެސް ތަކުރާރުކުރެއްވި އެވެ.\nއިތުރު ލިޔުންތައް ތަރައްގީގެ މަޝްރޫއުތައް ހައުސިން މިނިސްޓަރު ކުރީގެ މިނިސްޓަރު ޑރ. މުހައްމަދު މުއިއްޒު ސީސީސީސީ ސެކަންޑް ހާބަ އިންޖިނިއަރިން ސިނަމާލެ ބްރިޖު


ހުޅުމާލޭ މެޑިކަލް ފެސިލިޓީގައި ކަންބޮޑުވާން ޖެހޭ ގިނަ މައްސަލަތަކެއް އެބަހުރި- އެޗްއާރްސީއެމް - AO News\nހުޅުމާލޭ މެޑިކަލް ފެސިލިޓީގައި ކަންބޮޑުވާން ޖެހޭ ގިނަ މައްސަލަތަކެއް އެބަހުރި- އެޗްއާރްސީއެމް\nކޮވިޑް19 އަށް ޕޮޒިޓިވްވާ މީހުންނަށް ފަރުވާ ދިނުމަށް ހާއްސަކޮށް ހުޅުމާލޭގައި ގާއިމުކޮށްފައިވާ މެޑިކަލް ފެސިލިޓީގައި، ކަންބޮޑުވާންޖެހޭ ގިނަ މައްސަލަތަކެއް އެބަ ހުރިކަމަށް، ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރްސީއެމް) އިން ބުނެފި އެވެ.\nހުޅުމާލެ މެޑިކަލް ފެސިލިޓީއަށް 2021 މެއި 25 ވަނަ ދުވަހު ކޮމިޝަނުން ކުރި ޒިޔާރަތަށް ފަހު އާންމުކުރި ނޫސްބަޔާނުގައި ވަނީ މި ފަދަ ގިނަ މައްސަލަތަަކަށް އަލިއަޅުވާލާފައެވެ.\nއެ ކޮމިޝަނުން ބުނެފައިވަނީ ކޮވިޑް-19 އަށް ފަރުވާދޭ ހުޅުމާލެ މެޑިކަލް ފެސިލިޓީއާ ގުޅޭ ގިނަ ޝަކުވާތަކެއް މީޑިއާ މެދުވެރިކޮށް ކޮމިޝަނުގެ ސަމާލުކަމަށް އައުމާ ގުޅިގެން މި ކޮމިޝަނުގެ ޓީމެއް ވަނީ 2021 މެއި 25 ވަނަ ދުވަހު އެ ފެސިލިޓީއަށް ޒިޔާރަތް ކޮށްފައިވާ ކަަމަށެވެ. އަދި މި ޒިޔާރަތުގައި ފާހަގަކުރެވުނު މުހިންމު ކަންތައްތަކުގެ ތެރޭގައި ހުޅުމާލެ މެޑިކަލް ފެސިލިޓީއަކީ ކޮވިޑް-19ގެ ބަލިމަޑުކަމަށް ފައްސިވާ މީހުން އެނދުމަތިކޮށްގެން ސިއްޙީގޮތުން ދޭންޖެހޭ ހުރިހާ ފަރުވާއެއް ދިނުމަށް ޤާއިމުކޮށްފައިވާ ތަނަކަށްވާއިރު ފެސިލިޓީން ފަރުވާ ހޯދަމުންދާ ބަލިމީހުންގެ ޢަދަދަށާއި، ބަލިމީހުންގެ ސިއްޙީ ޙާލަތަށް ބަލާއިރު ބަލިމީހުންނަށް ފަރުވާ ފޯރުކޮށްދިނުމަށް ތިބި ނަރުހުންގެ އަދަދު މަދުވުމުގެ ސަބަބުން މިފަދަ ފެސިލިޓީއެއްގައި ބަލިމީހުން އެނދުމަތިކޮށްގެން ދޭންޖެހޭ ފަރުވާ އެންމެ ފުރިހަމަގޮތުގައި ދިނުމަށް ބޮޑެތި ގޮންޖެހުންތަކެއް ކުރިމަތިވާކަން ކޮމިޝަނަށް ފާހަގަކުރެވިފައިވާ ކަމަށެވެ.\nމީގެ އިތުރުން ފެސިލިޓީގައި ބަލިމީހުންނާ އެންމެ ގާތުން މަސައްކަތްކުރަނީ ނަރުހުންކަމަށްވާއިރު ޚިދުމަތްދިނުމުގައި ޙަރަކާތްތެރިވާ ނަރުހުން މަދުވުމުގެ ސަބަބުންނާއި، ކޮންމެ ދުވަހަކުވެސް ގިނަ ޢަދަދެއްގެ ބަލިމީހުން އެނދުމަތިކުރުމުގެ މަސައްކަތް މި މުވައްޒަފުން ކުރަމުންދާއިރު އެނދުމަތިކުރާ ބަލިމީހުންނަށާއި ބަލިމީހާގެ އެހީތެރިންނަށް ތަނުން ފޯރުކޮށްދޭ ޚިދުމަތްތަކާގުޅޭ ފުރިހަމަ މަޢުލޫމާތު ފޯރުކޮށްދިނުމުގައި ލަސްވަމުންދާކަން ފާހަގަކުރެވިފައިވާ ކަމަށް އެ ކޮމިޝަނުްގެ ބަޔާނުގައި ބުނެފައިވެއެވެ.\nބަލިމީހުންގެ ޢާއިލާތަކުން ފޮނުވާ ތަކެތި ބަލައިގަންނަ ވަކި ގަޑިތަކެއް ފެސިލިޓީ ބޭރުގައި ހަރުކޮށްފައިވާކަމާއި، ޢާއިލާތަކުން ފޮނުވާ ކާބޯތަކެއްޗާއި އެފަދަ އެހެނިހެން ތަކެތި ބަހައްޓާ ތަނުގައި އަބަދުވެސް މީހަކު ހުންނައިރު މިގޮތަށް ގެނެވޭ ތަކެތި ވަގުތުން އެ ވޯޑެއްގައި އެކަމަށް ޚާއްސަކޮށްފައިވާ ކޮޓަރިއަށް ގެންދާކަމާއި، ނަމަވެސް އެތަނުން ބަލިމީހާއާ ހަމައަށް އެ ތަކެތި ގެންދަނީ އެޓެންޑެންޓެއް ނުވަތަ ނަރުހުންކަމަށްވުމުން، އެ ފަރާތްތަކުގެ މަސައްކަތް ހުންނަގޮތުން ބަލިމީހާއާ ހަމައަށް ތަކެތި ގެންގޮސްދިނުމުގައި ލަސްވާކަން ކޮމިޝަނަށް ފާހަގަކުރެވިފައިވެއެވެ.\nފެސިލިޓީން ފަރުވާ ހޯދަމުންދާ ބަލިމީހުންނަށް ޑައެޓީޝަނެއްގެ ލަފާގެމަތިން އެ މީހެއްގެ ބައްޔާގުޅޭގޮތުން ކެއުން ފޯރުކޮށްދޭކަމާއި، ކޮންމެ ގަޑިއަކަށް ކެއުން އޯޑަރ ކުރާއިރު، އެވަގުތެއްގައި ފެސިލިޓީގައި ތިބި ބަލިމީހުންގެ ބޭނުންތަކަށް ބެލުމަށްފަހު އެ އަދަދަށް އޯޑަރ ކުރިކަމުގައިވިޔަސް، މިފަދަ ތަނަކުން ފަރުވާ ހޯދަމުންދާ ބަލިމީހުންނަށް ފޯރުކޮށްދޭ ކެއުމަކީ ބަލިމީހުންގެ ޙާލަތަށް ރިޢާޔަތްކުރާއިރު، އެންމެ އެކަށީގެންވާ ކެއުމެއްނޫންކަން ފާހަގަކުރެވިފައިވެއެވެ. އޭގެއިތުރުން، ބަލިމީހުން މިހާރު ތަހައްމަލުކުރަމުންދާ ވޭނުގެ އިތުރުން އެހެން އުނދަގޫތަކާ ކުރިމަތިލާންޖެހޭކަން ބައެއް ބަލިމީހުންނާއި ބަލިމީހުންގެ އެހީތެރިން ދީފައިވާ މަޢުލޫމާތުން ކޮމިޝަނަށް ފާހަގަކުރެވިފައިވެއެވެ.\nމި ފެސިލިޓީއަކީ ކޮވިޑް-19ގެ ބަލިމަޑުކަމަށް ފައްސިވާ މީހުން އެކަނި އެޑްމިޓްކޮށްގެން ބެލެހެއްޓުމަށް ޤާއިމުކޮށްފައިވާ ތަނަކަށް ވީނަމަވެސް އަމިއްލައަށް ނޫޅެވޭ ވަރުގެ ބަލިމީހުންގެ އެހީތެރިންވެސް މިހާރު ތަނުގައި ތިބޭކަމާއި، މިހެންވުމުގެ ސަބަބުން ތަނުގެ ޖާގައަށްވުރެ އިތުރަށް މީހުން ވޯޑުތަކުގައި ތިބެންޖެހުމުގެ ސަބަބުން އެޗް.ޕީ.އޭގެ ގައިޑްލައިނާ އެއްގޮތަށް އަމަލުތައް ނުބެހެއްޓޭކަންވެސް ކޮމިޝަނަށް ފާހަގަކުރެވިފައިވެއެވެ.\nކޮމިޝަނުން ބެލި ބެލުމުން ފެސިލިޓީގައި މީހަކު އެޑްމިޓް ކުރުމަށްފަހު ކުއްލި ޙާލަތްތަކުގައި ބަލިމީހުންގެ ކަންކަމުގައި ޢާއިލާއަށް ގުޅޭނެ ފޯން ނަންބަރެއް ހޯދާކަމާއި، އަދި އެ މީހަކަށް ބަލިމީހާ އެޑްމިޓް ކުރި ވޯޑާއި އެނދު ނަމްބަރު އަންގާއިރު ބަލިމީހާގެ ޙާލަތު ބަދަލުވާނަމަ ޑޮކްޓަރެއް އެ މަޢުލޫމާތު ޢާއިލާއަށް ފޯރުކޮށްދިނުމަށް ހަމަޖެހިފައިވާކަން ފާހަގަކުރެވިފައިވެއެވެ. އަދި ބަލިމީހުންގެ މަޢުލޫމާތު ޢާއިލާތަކަށް ފޯރުކޮށް ދިނުމަށް ވަކި ފަރާތެއް ހަމަޖައްސާފައި ވީނަމަވެސް އެ ފަރާތަށް ވޯޑުތަކުން މަޢުލޫމާތު ލިބުން ލަސްވުމުގެ ސަބަބުން އެންމެ އެދެވޭގޮތުގައި ޢާއިލާތަކަށް ބަލިމީހާގެ މަޢުލޫމާތު ފޯރުކޮށް ނުދެވޭކަން ފާހަގަކުރެވިފައިވެއެވެ.\nފެސިލިޓީގައި މަސައްކަތްކުރާ މުވައްޒަފުން ނަފްސާނީގޮތުން އެތައްކަމެއް ތަޙައްމަލުކުރަންޖެހޭއިރު، އެ ފަރާތްތަކަށް ނަފްސާނީ އެހީތެރިކަން ފޯރުކޮށްނުދެވޭކަން ކޮމިޝަނަށް ފާހަގަކުރެވިފައިވެއެވެ. އެހެންކަމުން އެ އެހީތެރިކަން އެ މުވައްޒަފުންނަށް ފޯރުކޮށް ދިނުމަކީ މި ކޮމިޝަނުން ބާރު އަޅާ ކަމެއް ކަމަށް އެ ކޮމިޝަނުން ވަނީ ބުނެފައެވެ.\nމީގެ އިތުރުން ފެސިލިޓީ ސާފުކުރުމުގެ މަސައްކަތް ކުރުމަށް ފޮނުވާފައިތިބޭ މުވައްޒަފުން އެއްވެސް ބަންދެއް ނުލިބި 12 ގަޑިއިރު މަސައްކަތްކުރުވާކަމާ އަދި މިހާގިނައިރު މަސައްކަތްކުރުވާއިރު މި މުވައްޒަފުންނަށް މުސާރަވެސް ނުދިނުމުގެ މައްސަލަތަކެއްވެސް އެ ކޮމިޝަނަށް ފާހަގަ ކުރެވޭ ކަމަށް އެ ބަޔާނުގައި ވެއެވެ.\nއެހެންކަމުން މި ޒިޔާރަތުގައި ކޮމިޝަނަށް ފާހަގަކުރެވުނު ކަންކަމުގެތެރެއިން ބައެއް ކަންކަން ވަކި މައްސަލަތަކުގެ ގޮތުގައި ލޮޖްކޮށް ބަލަމުންދާ ކަމަށް އެޗްއާރްސީއެމް ގެ ބަޔާނުގައިވަނީ ބުނެފައެވެ.\nހުޅުމާލެ ކޮވިޑް ފެސިލިޓީކޮވިޑް-19އެޗްއާރްސީއެމް


Liverpool ge Thiago COVID-19 ah positive vehje\nތިއާގޯ ވައިރަހަށް ޕޮޒިޓިވްވުން\nތިއާގޯގެ ހަށިގަނޑުން ވައިރަހުގެ ކޮންމެސް ވަރެއްގެ އަލާމާތްތަކެއް ފެނިފައިވޭ\nކޮވިޑް-19 އަށް ޕޮޒިޓިވް ވިއިރު ތިއާގޯ ހުރީ އަނިޔާގައި ކުޅުމާ ދުރުގައި\nކ. މާލެ | 30 ސެޕްޓެންބަރ 2020 | ބުދަ 00:18 | 2,900\nލިވަޕޫލަށް ކުޅެމުން އަންނަ ސްޕެއިނުގެ މިޑްފީލްޑަރު ތިއާގޯ އަލްކަންޓާރާ - ގެޓީ އިމޭޖާސް\nލިވަޕޫލާ ދާދި ފަހުން ގުޅުނު ސްޕެއިނުގެ މިޑްފީލްޑަރު ތިއާގޯ އަލްކަންޓާރާ ކޮވިޑް-19 އަށް ޕޮޒިޓިވް ވެއްޖެއެވެ.\nއަންގާރަ ދުވަހުގެރޭގެ ވަގުތެއްގައި ލިވަޕޫލުން ވަނީ ތިއާގޯ ކޮވިޑް-19 އަށް ޕޮޒިޓިވް ވިކަން ހާމަކޮށްފައެވެ. އެ ކުލަބުން ނެރުނު ބަޔާނެއްގައި ބުނީ ތިއާގޯ ކޮވިޑް-19 އަށް ޕޮޒިޓިވް ވިއިރު، އޭނާގެ ހަށިގަނޑުން ކޮންމެސް ވަރެއްގެ އަލާމާތްތަކެއް ފެނިފައިވާ ކަމަށާއި، އެކަމަކު ތިއާގޯގެ ހާލު ރަނގަޅު ކަމަށެވެ. އަދި ކަނޑައެޅިފައިވާ އުސޫލުތަކާ އެއްގޮތަށް އޭނާ ސެލްފް-އައިސޮލޭޝަނަށް ގޮސްފައިވާކަން ލިވަޕޫލުން ވަނީ ހާމަކޮށްފައެވެ.\nމި މަހުގެ 18 ވަނަ ދުވަހު ތިއާގޯ ލިވަޕޫލާ ގުޅުނީ ބަޔާން މިއުނިކް ދޫކޮށް 20 މިލިޔަން ޕައުންޑުގެ ފީއަކަށެވެ. ތިއާގޯ ވަނީ ލިވަޕޫލާއެކު ދިގު މުއްދަތެއްގެ އެއްބަސްވުމެއް ހަދާފައެވެ.\nލިވަޕޫލަށް ބަދަލުވުމަށްފަހު ތިއާގޯ ކުޅުނު ފުރަތަމަ މެޗަކީ މި މަހުގެ 20 ވަނަ ދުވަހު ރަށުން ބޭރުގައި ޗެލްސީއާ ދެކޮޅަށް ލިވަޕޫލް ކުޅުނު މެޗެވެ. އެ މެޗުގެ ދެވަނަ ހާފުގައި ތިއާގޯ ކުޅެން އެރިއިރު، އޭނާ ވަނީ އެ މެޗުގައި މޮޅު ކުޅުމެއް ދައްކާފައެވެ.\nއެކަމަކު އޭގެ ފަހުން އަނިޔާއާ ގުޅިގެން އިނގިރޭސި ޕްރިމިއާ ލީގުގައި ހޯމަ ދުވަހުގެރޭ ލިވަޕޫލުން އަމިއްލަ ދަނޑުގައި އާސެނަލް އަތުން 3-1 ން މޮޅުވި މެޗުގައި ތިއާގޯ ކުޅެފައެއް ނުވެއެވެ.\nތިއާގޯ އަނިޔާގައި ހުރިއިރު، ދާދި ފަހުން ލިވަޕޫލުގެ ކޯޗު ޔާގެން ކްލޮޕް ވަނީ ތިއާގޯ އަނިޔާއިން ރަނގަޅުވެ އެނބުރި ކުޅުމުގެ ތެރެއަށް އާދެވޭނީ އަންނަ އޮކްޓޯބަރު މަހު އޮންނަ ބައިނަލްއަގުވާމި މެޗުތަކަށްފަހު ކަމަށް ބުނެފައެވެ. ރިޕޯޓުތައް ބުނާ ގޮތުން ތިއާގޯއަށް އެންމެ އަވަހަށްވެސް ދެން މެޗެއް ކުޅެވޭނީ އަންނަ އޮކްޓޯބަރު މަހުގެ 17 ވަނަ ދުވަހު ޕްރިމިއާ ލީގުގައި ވާދަވެރި އެވަޓަނާ ދެކޮޅަށް ލިވަޕޫލް ކުޅޭ މެޗުގައެވެ.


ރައީސުލްޖުމްހުރިއްޔާ "ސާކް ޗާޓަރ ޑޭ"ގެ މުނާސަބަތުގައި މެސެޖެއް ފޮނުއްވައިފި - The President's Office\nރައީސުލްޖުމްހުރިއްޔާ "ސާކް ޗާޓަރ ޑޭ"ގެ މުނާސަބަތުގައި މެސެޖެއް ފޮނުއްވައިފި\n8 ޑިސެންބަރު 2019، ރިފަރެންސް: 2019-969\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް "ސާކް ޗާޓަރ ޑޭ"ގެ މުނާސަބަތުގައި މެސެޖެއް ފޮނުއްވައިފިއެވެ.\nރައީސުލްޖުމްހޫރިއްޔާގެ މެސެޖުގައި، ސާކް އުފެދުނުތާ 35 ވަނަ އަހަރު މިއަދު ފާހަގަކުރަމުންދާއިރު، ދިވެހި ސަރުކާރާއި ރައްޔިތުންގެ ނަމުގައި ސާކް ސެކްރެޓަރީ ޖެނެރަލަށާއި، ސާކް ގެ މެންބަރު ޤައުމުތަކާއި، ސާކްގެ މުވައްޒަފުންނަށް ދުވަހުގެ ހެޔޮއެދުމާއި ތަހުނިޔާ އަރިސްކުރައްވާފައިވެއެވެ.\nރައީސުލްޖުމްހޫރިއްޔާގެ މެސެޖުގައި، ސާކް އުފެދުމަށްފަހު މިވީ ދުވަސްތަކުގައި ސާކުގެ ޗާޓަރުގައި ފާހަގަކޮށްފައިވާ މުހިންމު ދާއިރާތަކުން ޤައުމުތަކުން މުހިންމު ކުރިއެރުންތައް ހޯދާފައިވާކަން ފާހަގަކުރައްވާފައިވެއެވެ. ރާއްޖެއިން ސާކްގެ މިނިސްޓަރސް އޮފް އެޑިއުކޭޝަން/ ހަޔަރ އެޑިއުކޭޝަންގެ ތިންވަނަ ބައްދަލުވުމާއި އާރޓިސްޓް ކޭންޕާއި ކުރެހުންތައް ދައްކާލުމުގެ މައުރަޒާއި، ދެކުނު އޭޝިޔާ ސަރަހައްދުގެ އިސްނެގުމާއެކު ކުޑަކުދިންނަށް ކުރާ އަނިޔާ ހުއްޓުވުމާއިބެހޭ ގަވަރނިންގ ބޯޑުގެ ބައްދަލުވުން މިއަހަރުގެ ތެރޭގައި ބާއްވާފައިވާކަން ރައީސުލްޖުމްހޫރިއްޔާގެ މެސެޖުގައި ފާހަގަކުރައްވާފައި ވެއެވެ.\nސާކްގެ ނިންމުންތައް ނިންމުމުގެ މަރުހަލާ މިހާރަށްވުރެ ބޮޑަށް އަމާޒުތައް ކަނޑައެޅިގެން ޚަރަދުކުޑަގޮތްތަކުގެ ބޭނުން ހިފައިގެން ވީހާވެސް ބޮޑަށް ނަތީޖާ ނެރެވޭ ގޮތަށްކުރިއަށް ގެންދަންޖެހޭކަން ރައީސްގެ މެސެޖުގައި ފާހަގަކުރައްވާފައިވެއެވެ. އަދި ސާކްގެ ބޭނުން އެންމެ ފުރިހަމަގޮތުގައި ހިފުމަށް ޤައުމުތަކުގެ މެދުގައި ގުޅުންތައް އިތުރުކޮށް ފަންނީ ގޮތުން އެއްބާރުލުން އިތުރުކުރަންޖެހޭކަން ރައިސުލްޖުމްހޫރިއްޔާގެ މެސެޖުގައި ފާހަގަކުރައްވާފައިވެއެވެ. ސައުތު އޭޝިއަން އިކޮނޮމިކް ޔޫނިއަންގެ ސަބަބުން ސާކް ޤައުމުތަކުގެ މެދުގައި އިޤްތިޞާދީ ކަންކަން ކުރިއެރުމަށް އޮތް ހުރަސްތައް ނައްތާލެވި މުޅި ސަރަހައްދުގެ އިޤްތިޞާދު ކުރިއެރުމަށް މަގުފަހިވެގެންދާނެ ކަންވެސް ރައީސްގެ މެސެޖުގައި ފާހަގަކުރައްވާފައިވެއެވެ.\nމިއަދުގެ މި މުހިންމު މުނާސަބަތުގައި ރައީސުލްޖުމްހޫރިއްޔާ ފޮނުއްވި މެސެޖުގައި ސާކް އުފެއްދުމުގެ ތަސައްވުރު ގެންނެވި ބޭފުޅުންގެ އެ މުހިންމު ވިސްނުން ފުޅު ފާހަގަކުރައްވައި ވަކިން ޚާއްޞަގޮތެއްގައި ސާކް އުފެއްދުމުގައި ހިމެނިވަޑައިގެންނެވި އެއްފަރާތްކަމުގައިވާ ކުރީގެ ރައީސް އަލް އުސްތާޛް މައުމޫން ޢަބުދުލްޤައްޔޫމް، ސަރަހައްދީ ތަރައްޤީއަށް ކުރެއްވި މަސައްކަތްފުޅު ފާހަގަކުރެއްވާފައިވެއެވެ. އަދި ކުރިޔަށް އޮތްތަނުގައިވެސް ދިވެހި ސަރުކާރުން ސާކް ޤައުމުތަކުގެ މެދުގައި ގުޅުންބަދަހިކޮށް ސަރަހައްދީ ތަރައްޤީ ކުރިއެރުވުމަށް މަސައްކަތްކުރައްވާނެކަމުގެ ޔަޤީންކަން ދެއްވިއެވެ.


Hajju corporation ge havaalugai miadhu furaa meehun ge flight delay vejje | Mihaaru\nމިދިޔަ އަހަރު ރާއްޖޭގެ ބައެއް ހައްޖުވެރިން ސައުދީ އަރަބިއްޔާގައި: ފްލައިޓު ޑިލޭވެފައި ވަނީ ސައުދީ އެއާލައިންސްގެ ކޮމްޕިއުޓަރު ސިސްޓަމަށް ދިމާވި މައްސަލައަކާ ގުޅިގެން -- މިހާރު ފައިލް ފޮޓޯ\nހައްޖު ކޯޕަރޭޝަންގެ ހަވާލުގައި ހައްޖަށް ދާ މީހުން ފުރުން ލަސްވެއްޖެ\n17 އޯގަސްޓް 2018 - 12:44 19 comments\nމޯލްޑިވްސް ހައްޖު ކޯޕަރޭޝަންގެ ހަވާލުގައި މިއަދު ހައްޖަށް ފުރަން ހަމަޖެހިފައިވާ މީހުން ފުރުން، ސައޫދީ އެއާލައިންސަށް ދިމާވި މައްސަލައަކާ ގުޅިގެން ފަސްކޮށްފި އެވެ.\nސައުދީ އަރަބިއްޔާ އިން ރާއްޖެ އަށް އިތުރަށް ދިން 1،000 ކޯޓާގެ ދަށުން، ހައްޖު ކޯޕަރޭޝަންގެ ހަވާލުގައި ކުރިން މިއަދު ހެނދުނު ފުރަން ހަމަޖައްސާފައި ވަނީ 400 މީހެކެވެ. އެ މީހުން ފުރަން ކުރިން ހަމަޖައްސާފައި އޮތީ މެންދުރު ފަހު 3:30 ގަ އެވެ.\nނަމަވެސް، ހައްޖު ކޯޕަރޭޝަންގެ މެނޭޖިން ޑައިރެކްޓަރު އިދުރީސް އިސްމާއިލް "މިހާރު" އަށް ވިދާޅުވީ ސައޫދީ އެއާލައިންސްގެ މަތިންދާބޯޓަށް ދިމާވި ޓެކްނިކަލް މައްސަލައަކާ ގުޅިގެން ދަތުރު ފަސްކޮށްފައިވާ ކަން އެ އެއާލައިންސުން އަންގާފައިވާ ކަމަށެވެ.\n"އެއާލައިނުން ބުނީ އެ ބޭފުޅުންގެ ކޮމްޕއިޓަރު ސިސްޓަމަށް ދިމާވި މައްސަލައަކާ ގުޅިގެން ޑިލޭވީ ކަމަށް. އަޅުގަނޑުމެން، މިހާރު ހައްޖަށް ފުރާ މީހުން ކައިރީގައި ބުނެފައި އޮންނާނީ [ކޮންމެ ވަގުތަކު ވެސް] ފުރަން ތައްޔާރަށް ތިބުމަށް،" އިދުރީސް ވިދާޅުވި އެވެ.\nހައްޖު ކޯޕަރޭޝަނުން ބުނީ، ހައްޖުވެރިން ފުރުމުގައި ދިމާވި މައްސަލަ ހައްލު ކުރުމަށް ދިވެހި ދައުލަތުގެ ކަމާއި ބެހޭ ހުރިހާ މުއައްސަސާތަކުން ސައޫދީ އެއާލައިންސާ ގުޅިގެން މަސައްކަތްތަކެއް ކުރަމުން އަންނަ ކަމަށެވެ.\nރާއްޖެއަށް ސައުދީ އަރަބިއްޔާއިން އާންމު ގޮތެއްގައި ދޫކުރަނީ 1،000 ކޯޓާ އެވެ. މި އޯގަސްޓު މަހު އިތުރަށް ލިބުނު 1،000 ކޯޓާގައި ފުރާ ގޮތަށް ހަމަޖެހިފައި ވަނީ 500 މީހުންނެވެ. އެއީ ހައްޖު ކޯޕަރޭޝަނުގެ ހަވާލުގައި ފުރަން ހަމަޖެހިފައި އޮތް 400 މީހުންގެ އިތުރުން ތަޒްކިޔާ ޕްރައިވެޓް ލިމިޓެޑް އަދި އަލް ހަރަމައިން ހައްޖު ގްރޫޕުގެ ހަވާލުގައި ފުރާ 100 މީހުންނެވެ.\n"މިހާރު" ން ވާހަކަ ދެއްކި ބައެއް ހައްޖު ގްރޫޕުތަކުން ބުނީ ފަހު ވަގުތު ކޯޓާ ހަމަޖެހުމުން މީހުން ގެންދިއުމުގައި ދަތިތައް އެބަހުރި ކަމަށެވެ.\nއެގޮތުން ހައްޖު މަހަށް ފަހު، ހައްޖުގެ އަޅުކަން ނިމެންދެން، ޖިއްދާ އަށް ދެވެނީ ހަމައެކަނި ސައުދީ އެއާލައިންސުން ކަމަށް ވާތީ މަތިންދާބޯޓުން ޖާގަ ލިބުމުގެ ދަތިތަކެއް ހުރި ކަމަށް ހައްޖު ޖަމާއަތްތަކުން ބުނެ އެވެ.\nއިތުރު ލިޔުންތައް ހައްޖު ހައްޖު ކޯޓާ ހައްޖު ގްރޫޕްތައް މޯލްޑިވްސް ހައްޖު ކޯޕަރޭޝަން ސައުދީ އެއާލައިން ރާއްޖެ-ސައުދީ\nހައްޖު ކޯޕަރޭޝަންގެ ހައްޖުވެރިން ފުރުން މިއަދު\nދެ ވަނަ ކޯޓާއިން ހައްޖު ކޯޕަރޭޝަނަށް 500 ޖާގަ\nހައްޖު ކޯޓާ ރިޒާވްކުރީ އޭސީސީގެ އެންގުމާ ޚިލާފަށް!


ކޮވިޑް-19: އެމްޕީއެލްގައި މިހާރު ތިބި މާބަނޑު މުވައްޒަފުން މުސާރަ ލިބޭގޮތަށް ގޭގައި މަޑުކުރަން އަންގައިފި – Dhen.mv\nކޮވިޑް-19: އެމްޕީއެލްގައި މިހާރު ތިބި މާބަނޑު މުވައްޒަފުން މުސާރަ ލިބޭގޮތަށް ގޭގައި މަޑުކުރަން އަންގައިފި\nމިހާރު މުޅި ދުނިޔެއަށް ހަލުވި ކަމާއެކު ފެތުރެމުން އަންނަ ކޮރޯނާ ވައިރަސް ނުވަތަ ކޮވިޑް-19 އިން މޯލްޑިވްސް ޕޯޓްސް ލިމިޓެޑް (އެމްޕީއެލް) ގެ މުވައްޒިފުން ރައްކާތެރިކުރުމުގެ ގޮތުން އެކުންފުނިން މުހިންމު ފިޔަވަޅުތަކެއް އަޅައިފިއެވެ.\nއެގޮތުން އެމްޕީއެލް އިން މިއަދު ކުރި އިއުލާނެއްގައި ބުނެފައިވަނީ އެކުންފުނީގައި މިވަގުތު ތިބި މާބަނޑު މުވައްޒަފުންނާއި އުމުރުން ދުވަސްވީ މީހުން، މުސާރަ ލިބޭ ގޮތަށް، ގޭގައި މަޑުކުރަން އަންގާފައިވާ ކަމަށެވެ.\nމިއީ ކޮވިޑް-19 އަށް އެމުވައްޒިފުން ރައްކާތެރިކުރުމުގެ ގޮތުން އެޅި ފިޔަވަޅެއްކަމަށާއި މާދަމާއިން ފެށިގެން މިފަދައިން އަމަލު ކުރަން ފަށާނެ ކަމަށް ވެސް އެމްޕީއެލް އިން ހާމަކޮށްފައިވެއެވެ. އަދި މިއީ މިހާރު ރާއްޖެއަށް ސަރުކާރުން ނެރެފައިވާ ސިއްޙީ ކުއްލި ނުރައްކަލުގެ ހާލަތު ނިމެންދެން ނިންމި ނިންމުމެއް ކަމަށް ވެސް އެމްޕީއެލް އިން ހާމަކޮށްފައިވެއެވެ.\nމީގެއިތުރުން އެކުންފުނިން ބުނެފައިވަނީ. އެމްޕީއެލް ގައި މަސައްކަތް ކުރާ އެހެން މުވައްޒިފުންގެ ތެރެއިން ގޭގައި މަސައްކަތް ކުރެވޭނެ މުވައްޒިފުން ގޭގައި މަސައްކަތް ކުރެވޭނެ ގޮތަށް ނިންމާފައިވާ ކަމަށާއި އޮފީހުގައި މަސައްކަތްކުރާ އެހެން މުވައްޒިފުން ވެސް މަސައްކަތް ކުރަންޖެހޭ ވަގުތު ކުޑަކުރުމަށް ނިންމާފައިވާ ކަމަށެވެ.\nކާގޯ ކްލިއަރިންގ ގައި ވެސް މީހާވެސް މަދު މުވައްޒިފުން ބޭނުން ކުރުމަށާއި ޝިފްޓުތަކަށް ބަހާލައިގެން ކާގޯ ކްލިއަރ ކުރުމަށް ވިސްނާފައިވާ ކަމަށް ވެސް އެމްޕީއެލް އިން މައުލޫމާތު ދީފައިވެއެވެ.


ސިޔާސީ މަސްރަހުގަ މިވަނީ ކިހިނެއް؟ – Thadu\nHome Democracyސިޔާސީ މަސްރަހުގަ މިވަނީ ކިހިނެއް؟\nސިޔާސީ މަސްރަހުގަ މިވަނީ ކިހިނެއް؟ދިވެހިރާއްޖޭގެ ސިޔާސީ މަސްރަހު މިވަނީ އަނެއްކާވެސް ހަލަބޮލިވެ، ވާނުވާ ނޭގުމެއްގެ ތެރޭގައެވެ. އަނެއްކާވެސްއޭ މިފާހަގަކުރީ 2008 ވަނަ އަހަރުގެ ރިޔާސީ އިންތިހާބަށްފަހު ގިނަގުނަ ހަލަބޮލި ދުވަސްވަރުތަކެއް ރާއްޖެ ދެކެފައިވާތީއެވެ. 2012 ވަނަ އަހަރުގެ ކުރީކޮޅު ހޫނުވެގެން ދިޔަ ހަލަބޮލިކަމާއި، އޭގެފަހުން 2013 ވަނަ އަހަރުގެ ރިޔާސީ އިންތިހާބުގެ ވަށައިގެން ހިނގައިދިޔަ ހަލަބޮލި ދުވަސްތަކަކީ ފާހަގަކޮށްލެވޭ ތާރީހީ ދުވަސްވަރުތަކެކެވެ. ވާނުވާ ނޭގުމެއްގެ ތެރޭގައޭ މިފާގަކުރީ ހިތު ލަފަޔަށްވެސް ދެންވާނެގޮތެއް ސާބިތުކަމާއެކީ ބުނެލަން ނޭގޭތީއެވެ. 2012 ވަނަ އަހަރުގެ ހަލަބޮލިކަމުގެ ތެރެއިން ރާއްޖޭގެ ފުރަތަމަ ޑިމޮކްރަޓިކް އިންތިހާބުން އިންތިހާބުވި ރައީސް މުހަންމަދު ނަޝީދު (އަންނި) އިސްތިއުފާދިނީއެވެ. އެތައްބަޔަކު ކުޑަކޮށްވެސް ހީކޮށްގެންތިބި ކަމެއްނޫނެވެ. 2013 ވަނަ އަހަރުގެ ރިޔާސީ އިންތިހާބުގެ ފުރަތަމަބުރު އެކީގައި ބާތިލުކަމަށް ސުޕްރީމް ކޯޓުން ކަނޑައެޅުން، އެވެސް އެތައްބަޔަކު ކުޑަކޮށްވެސް ހީކޮށްގެންތިބި ކަމެއްނޫނެވެ. މިކަންކަމުގެ ތެރެއިން މުހިންމު ކަމެއްގެ ގޮތުގައި ފާހަގަކޮށްލަންޖެހޭ އެއް ނުކުތާއަކީ، ދިވެހިރާޖޭގެ “ޑިމޮކްރަޓިކް-އީރާ” ގައި އާންމުމީހާގެ ނިންމުންތަކުގެ މައްޗަށް ތަފާތުއެކި ނުފޫޒުތައް އަތް ގަދަކޮށްފައިވާކަމެވެ.\nމިހިނގަމުންދާ ފެބްރުއަރީ މަހުގެ 1 ވަނަ ދުވަހު ދިވެހިރާއްޖޭގެ ސިޔާސީ މަސްރަހަށް ސިހުމެއް ލިބިގެންދިޔައީ ދިވެހިރާއްޖޭގެ ސުޕްރީމް ކޯޓުން ނެރުނު އަމުރާގުޅިގެންނެވެ. މިއަމުރުގައިވަނީ ޖަލުހުކުމް އިއްވާފައިވާ9“ސިޔާސީ” ކުށްވެރިޔަކު، އެމީހުންގެ މައްސަލަ ބަލާފައިވަނީ ދިވެހިރާއްޖޭގެ ގާނޫނުއަސާސީއާއި، ދިވެހިރާއްޖެ ބައިވެރިވެފައިވާ ބައިންލައަގުވާމީ މުއާހަދާތަކާއި ހިލާފަށްކަމަށްވާތީވެ އެމީހުންގެ މައްސަލަ އަލުން ބެލުމަށްޓަކައި ވަގުތުން މިނިވަންކުރުމަށެވެ. އަދި ފްލޯރކްރޮސް ކުރުމާ ބެހޭގޮތުން ސްޕްރީމް ކޯޓުން ކުރީގައި ކޮށްފައިވާ ހުކުމް (ނަންބަރު 2017/SC-A/17) ބާތިލުވެއްޖެ ކަމަށެވެ. އަދި ފްލޯރކްރޮސް ކުރުމުގެ ސަބަބުން އިލެކްޝަންސް ކޮމިޝަނުން ގޮނޑިގެއްލިފައިވާކަމަށް ނިންމާފައިވާ 12 މަޖިލިސް މެންބަރެއްގެ ގޮނޑި ނުގެއްލޭކަމަށްވެސް މިއަމުރުގައިވަނީ ކަނޑައަޅާފައެވެ. މީގެ އިތުރުން މިއަމުރުގެ ތެރެއިން ސުޕްރީމް ކޯޓުންވަނީ އެކޯޓަށް ގިނަގުނަ ބާރުތަކެއްވެސް ކަނޑައަޅާފައެވެ. މިގޮތުން ސުޕްރީމް ކޯޓުގެ ފަނޑިޔާރުންނާބެހޭ އެއްވެސް މައްސަލައެއް އެޖެންޑާކޮށް ބެލުމުގެ އިހްތިސާސެއް ޖޫޑިޝަލް ސަރވިސް ކޮމިޝަނަށް ލިބިގެންނުވާ ކަމަށާއި، އެއްވެސް ކޯޓަކަށް ފަނޑިޔާރަކު ނުވަތަ އިސްފަނޑިޔާރަކުވިޔަސް އައްޔަންކުރެވޭނީ ސުޕްރީމް ކޯޓުގެ ހުއްދަ ލިޔުމުން ލިބިގެންކަމަށްވެސް ވަނީ ކަނޑައަޅާފައެވެ.\nމިފަދަ ބާރުތަކެއް ސުޕްރީމް ކޯޓުން އަމިއްލައަށް ލިބިގަތުމަކީ، ޑިމޮކްރަޓިކް ނިޒާމެއްގައި އެއްބާރުން އަނެއްބާރު ހަމައިގައި ބެހެއްޓުމަށް އޮންނަ އިހްތިސާސަށް ހީނަރުކަން އަންނާނެކަމެކެވެ. އެހެންކަމުން ޑިމޮކްރަސީގެ އުސޫލުތަކުން މިނެކިރާކަމުގައިވަނީނަމަ ސުޕްރީމް ކޯޓުގެ އަމުރަކީ އޭގެ ސައްހަކަމާމެދު ފުންކޮށް ބަހުސް ކުރެވިދާނެ އަމުރެކެވެ. ފަހުގެ ތާރީހަށް ބަލާއިރުވެސް ސުޕްރީމް ކޯޓަކީ ދިވެހިރާޖޭގެ ގާނޫނުއަސާސީއާއި، ދިވެހިރާއްޖެ ބައިވެރިވެފައިވާ ބައިނަލްއަގުވާމީ މުއާހަދާތަކުގެ އަލީގައި ބަހުސް ކުރެވިދާނެ އެތަކެއް ނިންމުމެއް ނިންމާފައިވާ ކޯޓެކެވެ. ފާހަގަކޮށްލެވޭ އެއްމިސާލަކީ 2013 ވަނަ އަހަރުގެ ރިޔާސީ އިންތިހާބަށްފަހު ސުއޮމޯޓޫ އުސޫލުން ސުޕްރީމް ކޯޓަށް މައްސަލަތައް ބެލިދާނެކަމަށް އެކޯޓުން އަމިއްލައަށް ކަނޑައެޅި އެޅުމެވެ. މިއުސޫލުގެ ދަށުން، 2014 ވަނަ އަހަރު އޭރުގެ އިލެކްޝަންސް ކޮމިޝަނުގެ މައްޗަށް ސުޕްރީމް ކޯޓުން ދައުވާއުފުލައި ހުކުމް އިއްވިއިއްވުމަކީ، އަދި އޭގެ ފަހުން ހިއުމަން ރައިޓްސް ކޮމިޝަންގެ މައްޗަށް މިއުސޫލުން ދައުވާކުރިކުރުމަކީ މިމިސާލުގެ ބައެއް ތަފްސީލެވެ. އަދި މިފަދަ ނިންމުންތަކަކީ މިއަދުގެ ސަރުކާރުންވެސް ބަލައިގަނެފައިވާ ނިންމުންތަކެކެވެ. މިފަދަ ޕްރިސިޑެންސް ތަކާއެކީ، ދިވެހިރާއްޖޭގެ މުއައްސަސާތަކުގެ ޑިމޮކްރަޓިކް ސައްހަކަމާއިމެދު އެތަކެއް ސުވާލެއް އެބަހުއްޓެވެ. އެހެންކަމުން ސުޕްރީމް ކޯޓުން ނެރެފައިވާ އަމުރާއި ގުޅިގެން، އަދި މިވަގުތު ސިޔާސީ މަޝްރަހަށް ދިމާވެފައިވާ ހަލަބޮލިކަމާއިގުޅިގެން ވިސްނަންވީ މިމައްސަލަތައް ހައްލުކުރުމަށް ކުރިއަށްދެވޭނެ މަގުތަކަކީ ކޮބައިތޯކަމެވެ.\nމީގެކުރިން ދަށު ކޯޓަކުންވިޔަސް، ސުޕްރީމް ކޯޓުންވިޔަސް ހުކުމެއް ނުވަތަ އަމުރެއް ކޮށްފިނަމަ، ސަރުކާރުންއައީ އެހުކުމެއް ނުވަތަ އަމުރެއް ތަންފީޒުކުރަމުންނެވެ. ދަންވަރު ނެރުނު އަމުރަކަސް ނުވަތަ ހަފުތާ ބަންދު ދުވަހެއްގެ ފަތިސްދަޅައިގަ ނެރުނު އަމުރަކަސް ސަރުކާރުގެ ފަރުވާލެއް ނެތެވެ. އެއަމުރެއް ތަންފީޒުކޮށް ބައެއްފަހަރު އުފަލުގައި ހަވާ އަރުވާފައިވެސް އެބަހުއްޓެވެ. ނަމަވެސް މިފަހަރުގެ އަމުރަކީ އެއަމުރެއްގެ ސަބަބުން ސަރުކާރުގެ ބޭނުންތަކަށް ބުރޫއަރާފަދަ އަމުރަކަށްވުމުން، އެއަމުރު ތަންފީޒުކުރުމަށް ސަރުކާރުންދަނީ ތަފާތު ސުވާލު ކުރިމަތިކުރުވަމުންނެވެ. މިގޮތުން ސާފުކުރަންބޭނުންވާ ކަންތައްތަކެއްގެ ވާހަކައާއި، “ޑިއު ޕްރޮސެސް” އެއްގެ ވާހަކައިން ސަރުކާރު އުޅެނީ ނައްޓާނުލެވިގެންނެވެ.\nސިޔާސީ މަންފާއަށް، އަދި ބާރު ދެމެހެއްޓުމަށްޓަކައި އެއްބާރު އަނެއްބާރުގެ މައްޗަށް އަތްގަދަ ކުރުމުގެ އަމަލުތަކާއި، ކޯޓު އަމުރުތަކަށް ތަބައު ނުވުމުގެ އުސޫލުތަކަކީވެސް މިއަދުގެ ސަރުކާރުން އެކަނި ކުރާ ކަމެއް ނޫނެވެ. މިގޮތުން 2008 ވަނަ އަހަރު އިންތިހާބު ކުރެވުނު ސަރުކާރުން، 2012 ވަނަ އަހަރުގެ ޖަނަވަރީމަހު އަބްދުﷲ ގާޒީ އުސޫލުން ބޭރުން ހައްޔަރު ކުރުމަކީ ތާރީހްގައި ފެވިގެންދާނެ އެއްމިސާލެވެ. އަދި މިކަމާއި ގުޅިގެން އޭރު ސުޕްރީމް ކޯޓުން އަބްދުﷲ ގާޒީ މިނިވަން ކުރުމަށް ހުކުމް ކުރުމުން، އޭރުގެ ސަރުކާރުން އެކަމާއި ދެކޮޅުހެދީ ތަފާތު އެކި ސަބަބު ދައްކަމުންނެވެ.\nމިފަދަ ހާދިސާތަކުން ލިބިގަންނަންވީ އިބުރަތަކީ، ހަމަތަކާއި އުސޫލުތަކުގެ ބޭރުން އަމަލަކަށް ހުތްޖަތްދައްކާނަމަ އެއީ ކޮންމެ ބަޔަކަށްވެސް ކުރެވިދާނެ ކަމެއްކަމެވެ. އޭރުގެ ސަރުކާރުން ދެއްކި ހުއްޖަތަކީ އަބްދުﷲ ގާޒީ އަކީ މުޖުތަމައުއައް ހުރި ނުރައްކަލަކަށްވާތީވެ ކޮންމެ ގޮތަކުން ނަމަވެސް ހައްޔަރުގައި ބަހައްޓަންޖެހޭ ކަމެވެ. މިއަދު ސަރުކާރުން ދައްކާ ހުއްޖަތަކީ، ސުޕްރީމް ކޯޓުން އަމުރެއް ނެރުނުނަމަވެސް އެކަމުން ނިކުމެދާނެ ނަތީޖާއާއި، މެދު ވިސްނައި “ޑިއުޕްރޮސެސް” އަށް ރިއާޔަތްކުރަންޖެހޭ ކަމެވެ. ނަމަވެސް ކޮންމެ ސަރުކާރަކުންވެސް ހިންގަމުން މިދަނީ ޑިމޮކްރަޓިކް އުސޫލުތަކާއި ހިލާފު، އިންސާނީ ހައްގުތަކާއި ހިލާފު އަމަލުތަކެވެ.\nއަދި އެންމެފަހުން މިވަނީ ކުއްލި ނުރައްކަލުގެ ހާލަތު އިއުލާންކޮށް، ސުޕްރީމް ކޯޓަށް ގަދަކަމުންވަދެ، އެ ކޯޓުގެ އިސްފަނޑިޔާރާއި އިތުރު ފަނޑިޔާރަކު ހައްޔަރުކޮށްފައެވެ.\nމިހުރިހާ އަމަލުތަކެއްވެސް ވޭތުވެދިޔަ ސަރުކާރުތަކުން، އަދި މިއަދުގެ ސަރުކާރުންވެސް މިހާތަނަށް ކުރަމުންއައީ ޑިމޮކްރަސީއާއި އިންސާނީ ހައްގުތަކާއި ގާނޫނީ ވެރިކަމުގެ ބަހުރުވައިގެ ތެރެއިން “ސައްހަކަން” ހޯދައިގެންނެވެ. ނަމަވެސް މިއަދު، ސައްހަކަމުގެ ފަށަލަ ތުނިވެ ސަރުކާރުގެ ހުދުމުހުތާރު ސިފަތައް މިދަނީ ސާފު ސީދާ ސާދާކޮށް ފެންނަމުންނެވެ. ސަރުކާރުންވަނީ ސިފައިންނާއި ފުލުހުންގެ އެހީތެރިކަމާއެކީ ރައްޔިތުންގެ މަޖިލިސް އެމުއައްސަސާގެ މަސްއޫލިއްޔަތު އަދާނުކުރެވޭނެ ފަދަ ހާލަތަކަށް ގެނެސްފައެވެ. އަދި ކުއްލި ނުރައްކަލުގެ ހާލަތު އިއުލާންކޮށް، އެތަކެއް އިންސާނީ ހައްގުތަކެއް ހިފަހައްޓައި، ސުޕްރީމް ކޯޓުގެ2ފަނޑިޔާރަކު ގަދަކަމުން ހައްޔަރުކޮށް ކޯޓުތަކުގެ މައްޗަށްވެސް ސަރުކާރުން މިވަނީ ގަދަވެގަނެފައެވެ. މިހެންކަމުން ދައުލަތުގެ ތިންބާރުގެތެރެއިން، ސަރުކާރު މިވަނީ އަނެއްދެބާރުގެ މައްޗަށް ހައްދެއްނެތް މިންވަރަށް ގަދަވެގަނެފައެވެ.\n2013 ވަނަ އަހަރުގެ ރިޔާސީ އިންތިހާބުގެ ތެރޭގައި ސުޕްރީމް ކޯޓުގެ ދައުރު ބޮޑުވެ، އިންތިހާބުގެ ފުރަތަމަބުރު ކޯޓުން ބާތިލުކުރި ހިސާބުންފެށިގެންވެސް އާންމު ރައްޔިތުންގެ ނިންމުމުގެ މައްޗަށް އެހެންނުފޫޒުތައް އަތްގަދަ ކޮށްފައިވާކަން އޮތީ ހާމައަށް ފެންނާށެވެ. މިފަދަ އެކި ސަބަބުތަކާހެދި ސަރުކާރުގެ ޑިމޮކްރަޓިކް ސައްހަކަމާމެދު އޮތީ ސުވާލު އުފެދިފައެވެ. ނަމަވެސް މިއަދު ފެންނަމުންމިދަނީ ސަރުކާރުން ފުލުހުންނާއި ސިފައިންގެ ބާރުގައި ދައުލަތުގެ އެންމެހާބާރުތަކެއް މުށުތެރެއަށްލާތަނެވެ. ޑިމޮކްރަސީއެއްގެ އެންމެ މުހިންމު އެއް އަސާސު ކަމުގައިވާ ބާރުތައް ވަކިކުރުމުގެ އަސާސު އެކީ އެކައްޗަކަށް މިވަނީ ހީނަރުވެފައެވެ. ކޯޓުތަކާއި، އަދި ވަކިން ހާއްސަކޮށް ރައްޔިތުންގެ މަޖިލިސް މިއޮތީ މަސްއޫލިއްޔަތު އަދާނުކުރެވޭފަދަ ދަރަޖައަކަށް ތިރިކޮށްފައެވެ. މިހެންކަމުން ޑިމޮކްރަސީގެ ހަމަތަކާއި އުސޫލުތަކަށް ބަލާއިރު ދިވެހިރާއްޖޭގައި މިވަގުތު މިއޮތީ ޑިމޮކްރަސީއެކޭ ބުނަން އުދަގުލެވެ.\nއޭގެބަދަލުގައި ފެންނަނީ “އެގްޒެކަޓިވް-ކޫ” އަކާ ދިމާލަށް ދީލާލާތަނެވެ. މާނައަކީ “ސައްހަ” މަގަކުން ވެރިކަމަށް އައުމަށްފަހު ސަރުކާރުން ދައުލަތުގެ އެންމެހައި ބާރުތައް މުށުތެރެއަށްލައި ވެރިކަން ހިންގުމެވެ. ސީދާ ޑިކްޓޭޓާޝިޕަކަށް މިސްރާބު ޖަހާފައިވާތަނެވެ. ޑިމޮކްރަޓިކް އަދި ގާނޫނީ ސައްހަކަންވެސް އެކީއެކައްޗަކަށް ގެއްލުމެވެ. މިހެންކަމުން މިއަދުގެ ސަރުކާރަކީ ސައްހަ ސަރުކާރެއްކަމުގައި ބެލޭނެ ގޮތެއް އޮތްކަމަކަށް ނުދެކެމެވެ.\nމިއަދުގެ ސަރުކާރުން ބޭނުންކުރާ އެއްބަހުރުވައަކީ ދިވެހިރާއްޖެ ސިންގަޕޫރަކަށް ހަދާނެކަމުގެ ވާހަކައެވެ. މިވާހަކައިގެ އެއްވިސްނުމަކީ އުމުރާނީ ތަރައްގީގެ ވާހަކައެވެ. ހަމަމިއާއެކު މިކަމުގެ ފަހަތުގައިވާ ދެވަނަ ވިސްނުމަކީ، އަމަލާއި ބަހުންވެސް ހާމަވާފަދައިން، ސަރުކާރުގެ ބާރު ގަދަކޮށްލުމެވެ. މާނައަކީ ސަރުކާރާ އިދިކޮޅު އެންމެހައި އަޑުތައް އެކީއެކައްޗަކަށް ކަނޑުވާލުމެވެ. 2012 ވަނަ އަހަރު، ޕްރޮފެސަރ ޖިންސްބާރގ، ދިރާސާއަކަށްފަހު ތިންގޮތަކަށް ދިވެހިރާއްޖޭގެ ހާލަތު ހިނގައިދާނެކަމަށް ލަފާކޮށްފައިވެއެވެ. އެއީ؛\n1 – cycle of failed governments\n2 – dominance ofahegemonic faction\n3 – constitutional democracy\nސަރުކާރުގެ މިސްރާބު ހުރީ މިތަނުން ދެވަނަ ގޮތާއި ދިމާލަށެވެ. ނަމަވެސް، ޖިންސްބާރގ ފާހަގަކޮށްފައިވާގޮތުގައި މިފަދަ ބާރެއް ނުވަތަ ހެޖެމަނީ އެއް ސީދާ ބާރު ބޭނުންނުކޮށް އުފެއްދުމަކީ ނާދިރުކަމެކެވެ. ގާނޫނީ ބަހުރުވައިގެ ތެރެއިން އިދިކޮޅު ހުރިހާއެންމެން އެކި ގޮތްގޮތުން އެކަހެރިކުރުމަށް ސަރުކާރުން ކުރަމުންއައި މަސައްކަތް ކާމިޔާބުނުވެ… ސައްހަނޫން އުސޫލުތަކުގެ ތެރެއިން ދައުލަތުގެ އެހެންބާރުތަކުގެ މައްޗަށް ނުފޫޒުފޯރުވުމުގެ އަމަލުތައް މިއަދު ވަރަށް ސާފެވެ. ކުރިންވެސް ފާހަގަކޮށްލިހެން ސިފައިންނާއި ފުލުހުންގެ އެހީތެރިކަން ލިބިގެންނެވެ. މިފަދަ ބާރުވެރިކަމެއް ސަރުކާރުން މުށުތެރެއަށްލައިގަތުމަކީ ދިވެހިރާއްޖޭގެ ޑިމޮކްރަޓިކް ކުރިމަގަށް އެޅިގެންދާ ވަރުގަދަ ހުރަހަކަށް ނުވާނެހެއްޔެވެ؟\nއިދިކޮޅު ސިޔާސީ ފަރާތްތަކުން މިވަގުތު ފޫގަޅާފައި އޮތީ ސުޕްރީމް ކޯޓުގެ އަމުރު ތަންފީޒުކުރުމަށް ސަރުކާރަށް ބާރުއެޅުމަށެވެ. ރައްޔިތުންގެ މަޖިލިހުގެ ރައީސްކަން ކުރީގައި ކޮށްފައިވާ އަބްދުﷲ ޝާހިދު ބުނެފައިވަނީ މަރިޔަމް މަލެއް ގެނެސް މަރިޔަމް ސޫރަތް ކިޔަވައިގެން ނަމަވެސް ސުޕްރީމް ކޯޓުގެ އަމުރު ވިއްސާނެކަމަށެވެ. ނަމަވެސް ވިއްސުމުގެކުރިން ވިސްނާލަންޖެހޭ ކަމަކީ، އެ އަމުރެއްގެ ސައްހަކަމާމެދު އެތަކެއް ސުވާލެއް އުފެދޭ އަމުރެއް ތަންފީޒުކުރަން ގޮވުމުގެ ނަތީޖާއަކީ ކޮބައިކަމާމެދުގައެވެ. އަދި މިއަމުރު ތަންފީޒުކޮށްފިނަމަ ދިވެހިރާޖޭއްގެ ސިޔާސީ ކުރިމަގު ދެން ބައްޓަންވެގެންދާނެ ގޮތަކީ ކޮބައިބާވައެވެ؟ ސުޕްރީމް ކޯޓުން އަމިއްލައަށް ނަގާފައިވާ ބާރުތަކުގެ އަލީގައި، މި އަމުރުގައި ސައްހަކަމުގެ ސިއްކަޖެހުމަކީ ބިރުވެރި ކަމެއްކަމުގައި ނުފެނޭހެއްޔެވެ؟\nމިއީ ބޮޑު ސުވާލެކެވެ. ޖިންސްބާރގެ ތިންވަނަ ލަފާއަކީ ދުސްތޫރީ ރަގަޅު ނިޒާމެއް ރާއްޖޭގައި ގާއިމުވެގެން ދިޔުމެވެ. މިއީ ތިން ގޮތުގެ ތެރެއިން ވުން އެންމެ ނާދިރު ގޮތްކަމަށް ޖިންސްބާރގ ފާހަގަކޮށްފައިވެއެވެ. އެއީ މިކަން ހާސިލުކުރުމައި ދިވެހިރާއްޖޭގެ ސިޔާސީ ވައްޓަފާޅިއަށް ބޮޑެތި ބަދަލުތަކެއް އައްނަންޖެހޭތީއެވެ. ސިޔާސީ ވެރިންގެ ފަހަތުގައި އެނބުރޭ ސިޔާސީ ޕާޓީތައް އެކަން ބަދަލުކޮށް ސިޔާސަތުތައް ކުރިއަށް ނެރެންޖެހެއެވެ. އަދި ޑިމޮކްރަޓިކް ގޮތްނިންމުމުގެ އަސާސަކީ ރަގަޅު ސިޔާސަތުތައް ކަމުގައި ވާންޖެހެއެވެ.\nމިއަދު ޑިމޮކްރަސީކުރިއެރުވުމަށް މީހުން ޖަމާކުރުމުގައި (moblize) އިދިކޮޅުފަރާތްތަކުން ގެންގުޅޭ ބަހުރުވަ ތަކަކީ އަންނި މިނިވަންކުރުމާއި، ގާސިމާއި، ފާރިސް އަދި އިމްރާނު މިނިވަންކުރުމުގެ ވާހަކައެވެ. އަދި މިއަދުގެ ސަރުކާރު ވައްޓާލުމުގެ ވާހަކައެވެ. މިބަހުރުވަތަކުގެ ތެރޭގައި މީހުން އެއްކުރުމުގައި ދަތިތަކެއް އެބަހުރިކަން ފެންނަ މަންޒަރުތަކުން ވަރަށްސާފެވެ. މީހުން އެއްނުކުރެވުމުގައި އިތުރު ސަބަބުވެސް ހުރުން އެކަށީގެންވެއެވެ. އަނިޔާލިބޭކަށް އެއްވެސް މީހަކު ބޭނުމެއް ނުވާނެއެވެ. އަދި ރައްޔިތުންގެ މަޖިލިހުގައި ސަރުކާރުގެ މެޖޯރިޓީއޮތްއިރު އެމަޖިލިހުންވަނީ އެއްވެ އުޅުމުގެ މިނިވަންކަން އެކުއެކީގައިހެން ނިގުޅައިގަނެފައެވެ. އެހެންކަމުން އެއްވާ ބަޔަކަށް ޖިސްމާނީ އަނިޔާލިބުމުގެ ބިރާއެކީ ގާނޫނީ ހުރަސްތަކެއްވެސް އެބައޮތެވެ. ނަމަވެސް މިއީ ހަމައެކަނި ސަބަބުތައް ނޫންކަން އެނގޭ ހެކިތައް އެބަހުއްޓުވެ.\n2008ގެ ކުރީގައި އެއްވެއުޅުމުގެ މިނިވަންކަމަކީ ގާނޫނީގޮތުން އޮތް ހައްގެއް ނޫނެވެ. އެހެންކަމުން މިއަދަށްވުރެވެސް ގާނޫނީ ތާށިކަން ބޮޑެވެ. އަދި އޭރުގަވެސް މީހުންދިޔައީ ލިބެމުންދިޔަ އަނިޔާތަކާ އެކީގަވެސް އެއްވަމުންނެވެ. އެއްސަބަބަކީ އޭރު އޭގެވަށައިގެން މީހުން ޖަމާވި ބަހުރުވަތަކަކީ މުހިންމު ބަހުރުވަ ތަކަކަށް ވާތީވެއެވެ. އޭރު އެންމެ ހަރުއަޑުން ދެކެވުނު ވާހަކަތަކަކީ ޑިމޮކްރަސީއާއި އިންސާނީ ހައްގުތަކުގެ ވާހަކައެވެ. އޭރުގެ ހާލަތަށް ބަލާއިރު އިންތިހާއަށް މުހިންމު އަދި ބޭނުންތެރި ބަހުރުވަތަކެކެވެ. އަދި އޭރުކުރެވުނު ހިތްވަރާއެކީ 30 އަހަރުގެ ދިގު ވެރިކަމެއް ބަލިކޮށްލެވުން އެއީ ޑިމޮކްރަސީއަށް ދިވެހިރާއްޖެ ކުރިދަތުރުގައި މުހިންމު ފިޔަވަޅެކެވެ. ނަމަވެސް ވިސްނާލަންވީ އަނެއް ނުކުތާއަކީ އެއަށްފަހު، މިއަދު މިއޮތްހާލަތައް ދިވެހިރާއްޖެ އައި ސަބަބުތަކަކީ ކޮބައިތޯއެވެ! މިއީ ދިގު ވާހަކައެއް ކަމުން، އެހެން ލިޔުމެއްގައި އެވާހަކަތައް ލިޔަން ހިތުލައި މިވަގުތަށް މިވާހަކަ ކުރުކޮށްލާނަމެވެ.\nއިދިކޮޅުފަރާތްތަކުން މިއަދު މީހުން ޖަމާކުރުމުގައި ގެންގުޅޭ ބަހުރުވަ ބަދަލުކުރުމަކީ ވަގުތުން ވަގުތަށް ކުރަން ކޮންމެހެން މުހިންމު ކަމެކެވެ. އެއީ 2008 އަދި 2012 އިގެ ތަޖުރިބާގެ އަލީގައެވެ. ސިޔާސީ ނިންމުންތަކުގެ މުގުލުގައި ވާންވީ އާންމުމީހާގެ ބޭނުންތަކެވެ. ސިޔާސަތުތައް ބިނާވާންވީވެސް އާންމުމީހާގެ ބޭނުންތަކަށް ރިއާޔަތް ކޮށްގެންނެވެ. ސިޔާސީ ބޮޑެތި ބަދަލުތަކަކީވެސް އާންމުމީހާގެ ބޭނުންތަކަށް ރިއާޔަތް ކުރެވިގެން ގެނެވޭ ބަދަލުތަކަކަށް ވާންޖެހެއެވެ. މިގޮތުން އިޖްތިމާއީ އިންސާފު، ބޯހިޔާވަހިކަން، ރަގަޅު ސިއްހީ ފަރުވާ، މިފަދަ އެންމެހައި ކަންކަން މިއީ އާންމުން ޖަމާކުރުމުގެ މުގުލު ބަހުރުވަ ކަމުގައި ވާންޖެހެއެވެ. ޑރ. އަފްރާޝީމްގެ މަރާއި، ރިލްވާން ވަގަށްނެގުމާއި، އަދި ޔާމީނު މަރާލުމުގެ ފަހަތުގައިވާ ސަބަބުތަކާއި އެހާދިސާތަކުގެ ފަހަތުގައި ތިބިބަޔަކު ހޯދައި ހާމަކުރުމަކީވެސް ފަހުންކުރަން ބަހައްޓަންވީ ކަންކަމެއްނޫނެވެ.\nސިޔާސީ ބޮޑުބަދަލަކަށްފަހު، އޭގެފަހުން އާންމުމީހާގެ ބޭނުންތަކަށް ރިއާޔަތް ކުރަން މަޑުކުރާނަމަ، އެންމެ ގާތީ ޖިންސްބާރގ ލަފާކޮށްފައިވާ ފުރަތަމަ ނުވަތަ ދެވަނަ ގޮތުގެ ތެރޭގައި ތާށިވެފައިތިބުމެވެ… މިފަދަ ހައިޖާނުގަނޑެއްގެ ތެރޭގައި ތާއަބަދު އުޅުމަކީ އެއްވެސް މީހަކު ބޭނުންވާނެ ކަމެއްނޫނެވެ. ނަމަވެސް ދުސްތޫރީ ހެޔޮ ވެރިކަމެއް އޭގެ ފުރިހަމަ މާނާގައި އުފެއްދޭނީ، މިހާރުގެ ސިޔާސީ ވައްޓަފާޅި އެކީގައި ބަދަލުކޮށްގެންނެވެ. ސިޔާސީ “ބޭފުޅުން” ދައްކާމަގުން އާންމުން ހިނގަންޖެހޭ އުސޫލު ބަދަލުވެގެންނެވެ. މިލިޔުން ފަށަމުންވެސް ފާހަގަކުރިހެން، އާންމުންގެ ނިންމުންތަކުގެ މައްޗަށް ގަދަވެގަންނަ އެހެނިހެން ނުފޫޒުތަކެއް ވާކަމީ ވަރަށްސާފުކޮށް ފެންނާންއޮތް ހަގީގަތެކެވެ. ސިޔާސީ ނިންމުންތައް މިއަދު ބައްޓަންވެގެން މިދަނީ، އަދި ސިޔާސަތުތައް ބައްޓަން ވެގެން މިދަނީ ފައިސާގެ ނުފޫޒުން ތަގައްޔަރު ވެގެންނެވެ. ސިޔާސީ “ބޭފުޅުން”ނާ ފައިސާގެ ނުފޫޒު ގުޅިފައޮތީ އިންތިހާ ދަރަޖައަށެވެ. އާންމުމީހާގެ ނުފޫޒު އެހެން ހުރިހާ ނުފޫޒެއްގެ މައްޗަށް ގަދަނުވެ ރަގަޅު ނިޒާމެއް ގާއިމުވުމަކީ ނާދިރުކަމެކެވެ.\nނޯޓު: މި ލިޔުން ފުރަތަމަ ޝާއިއުކޮށްފައިވަނީ ވީއެފްޕީގައެވެ\nPrevious Post Previous post:Democracy and Capitalism; the dilemma\nNext Post ހިޖާބް: އެޅުމާއި ނޭޅުމުގެ އިޚްތިޔާރު


ހަވީރު ފޮޓޯ : ޕްރެޒިޑެންޓްސް ކަޕް ފައިނަލް\nފޮޓޯ ގެލަރީ: ޕްރެޒިޑެންޓްސް ކަޕް ފައިނަލް\nމާލެ - އޮކްޓޯބަރު 28، 2010: ޕްރެޒިޑެންޓްސް ކަޕްގެ ފައިނަލްގައި ވީބީ އާއި ވިކްޓަރީ ބައްދަލުކުރި މެޗުގެ ތެރެއިން. 5- 2އިން ވިކްޓަރީ ބަލިކޮށް ވީބީ ވަނީ ތަށި އުފުލާލާފައި. --ހަވީރު ފޮޓޯ: މުހައްމަދު ވަހީދު\nޕްރެޒިޑެންޓްސް ކަޕް: ވީބީ، ވިކްޓަރީ\nޕްރެޒިޑެންޓްސް ކަޕް ގައި ވީބީ އާއި ވިކްޓަރީ ބައްދަލުކުރި މެޗު\nދިވެހި ލީގު ނިމުން\nދިރާގު ދިވެހި ލީގުގައި ވިކްޓަރީ އާއި ވީބީ ބައްދަލުކުރި މުބާރާތުގެ ފަހު މެޗު\nޕްރެޒިޑެންޓްސް ކަޕް - ވީބީ، ނިއު\nޕްރެޒިޑެންޓްސް ކަޕުގެ ތިން ވަނަ މެޗުގައި ވީބީ ސްޕޯޓްސް އާއި ނިއު ރޭޑިއަންޓް ބައްދަލުކުރި މެޗު\nދިރާގު ދިވެހި ލީގު: ވީބީ، ވިޔަންސާ\nދިރާގު ދިވެހި ލީގުގެ ފުރަތަމަ ބުރުގައި ވީބީ ސްޕޯޓްސް އާއި ވިޔަންސާ ބައްދަލުކުރި މެޗު\nދިރާގު ދިވެހި ލީގު: ވީބީ، ވިކްޓަރީ\nދިރާގު ދިވެހި ލީގުގަައި ވީބީ ސްޕޯޓްސް އާއި ވިކްޓަރީ ސްޕޯޓްސް ކްލަބް ބައްދަލުކުރި މެޗު\nވެޓަރަންސް ކަޕުގެ ސެމީ ފައިނަލް\nވެޓަރަންސް ކަޕުގެ ސެމީ ފައިނަލްގައި ވެންސިއާ އާއި ވިކްޓަރީ ބައްދަލުކުރި މެޗު\nއެމްޑީޕީ ހއ. އަތޮޅު ކެމްޕެއިން ރައީސް ނަޝީދު ހއ. އަތޮޅަށް ވަޑައިގަތުން May 21, 2013\nދިރާގު ދިވެހި ލީގު: ނިއު - ވިކްޓަރީ ދިރާގު ދިވެހި ލީގު: ނިއު - ވިކްޓަރީ May 20, 2013\nކުޑަކުދިންގެ ދުވަސް ފާހަގަކުރުން twitter